
НАЦРТ

ЗАКОНА О СЛУЖБЕНИМ КОНТРОЛАМА

I. ПРЕДМЕТ УРЕЂЕЊА, ПОДРУЧЈЕ ПРИМЕНЕ И ЗНАЧЕЊЕ ИЗРАЗА

Предмет уређења и подручје примене
Члан 1.

Овим законом уређује се: спровођење службених контрола и других службених активности; захтеви за животиње и робу која се уноси у Републику Србију или се из ње извози; финансирање службених контрола и других службених активности; успостављање информационог система у области службених контрола и других службених активности; административна помоћ и сарадња са другим државама; друга питања од значаја за успостављање и спровођење службених контрола и других службених активности.

Одредбе овог закона примењују се на службене контроле које се спроводе ради провере усаглашености са прописима којима се уређује област:

1) хране и безбедности хране, њеног интегритета и корисности у свакој фази производње, прераде и дистрибуције, укључујући правила којима се обезбеђују поштене праксе у трговини и заштита интереса и информисаности потрошача, као и производње и употребе материјала и предмета у контакту са храном;

2) намерног увођења у животну средину генетички модификованих организама ради производње хране и хране за животиње, у складу са законом којим се уређују генетички модификовани организми;

3) хране за животиње и безбедности хране за животиње у свакој фази производње, прераде и дистрибуције и употребе хране за животиње, укључујући правила заштите здравља, интереса и информисаности потрошача и обезбеђења поштене праксе у трговини;

4) захтева за здравље животиња;

5) споредних производа животињског порекла и добијених производа ради спречавања и смањења ризика на најмању могућу меру по здравље људи и животиња;

6) захтева за добробит животиња;

7) заштитних мера против штетних организама на биљу, биљним производима и другим предметима;

8) захтева за стављање на тржиште и употребe средстава за заштиту биља и одрживу примену пестицида, осим уређаја за примену средстава за заштиту биља;

9) органске производње и означавања органских производа;

10) употребе и означавања производа заштићеним ознакама географског порекла и ознакама гарантовано традиционалних специјалитета.

Одредбе овог закона, које се односе на службене контроле које се спроводе ради провере усаглашености са захтевима прописаним у областима из става 2. овог члана примењују се и када се ти захтеви односе на животиње и робу која се уноси у Републику Србију или се из ње извози.

Одредбе овог закона не примењују се на службене контроле које се спроводе ради провере усаглашености са прописима којима се уређују:

1) тржиште пољопривредних производа, осим када се службеним контролама утврђују могуће преварне или обмањујуће праксе у погледу тржишних стандарда;

2) заштита животиња које се користе у научне сврхе;


3) ветеринарски медицински производи, осим у делу службених контрола које се спроводе над животињама и храном животињског порекла која се извози из других држава у Републику Србију ради провере усаглашености са забраном употребе антимикробних лекова код животиња које се користе за производњу с циљем подстицања раста и повећања приноса, као и ради провере усаглашености са прописима којима се уређују средства или групе антимикробних средстава резервисаних за лечење одређених инфекција код људи.


Одредбе чл. 4, 5, 6, 8, члана 12. ст. 3. и 4, чл. 15. и 18 – 27, чл. 31 – 34, чл. 37 – 42, члана 78, чл. 86 – 96, члана 97. став 5, чл. 107 – 112, чл. 114 – 116. и члана 118. овог закона примењују се на друге службене активности које спроводе надлежни органи у складу са овим законом или прописима у областима из става 2. овог члана.

Службене контроле и друге службене активности
Члан 2.


Службене контроле јесу активности које спроводе надлежни органи или тела овлашћена за обављање одређених послова службене контроле у складу са овим законом, ради провере:


1) усаглашености субјеката са овим законом и захтевима прописаним у областима из члана 1. став 2. овог закона, и


2) да ли животиње или роба испуњавају захтеве прописане у областима из члана 1. став 2. овог закона, укључујући и захтеве за издавање службеног сертификата, односно службене потврде.

Друге службене активности јесу активности, осим службених контрола, које спроводе надлежни органи, тела или физичка лица овлашћена за обављање других службених активности у складу са овим законом и прописима у областима из члана 1. став 2. овог закона, укључујући активности провере присуства болести животиња или штетних организама на биљу, биљним производима и другим предметима, спречавање ширења, сузбијања и искорењавање таквих болести животиња или штетних организама на биљу, биљним производима и другим предметима, издавање решења о овлашћењу или одобрењу, као и издавање службених сертификата или службених потврда.

Значење израза
Члан 3.

Поједини изрази употребљени у овом закону имају следеће значење:


1) прописи о храни (food law) јесу зaкoни, други прoписи и aкта кojи уређују хрaну уoпштe, a пoсeбнo бeзбeднoст хрaнe; обухвата сваку фазу прoизвoдњe, прeрaдe и дистрибуциje хрaнe, као и хране за животиње која се производи за или којом се хране животиње које се користе за производњу хране;


2) прописи о храни за животиње (feed law) јесу закони, други прописи и акта који уређују храну за животиње уопште, а посебно безбедност хране за животиње, укључујући све фазе производње, прераде и дистрибуције или употребе хране за животиње;


3) надлежни органи (competent authorities) јесу органи одговорни за организацију и спровођење службених контрола у областима из члана 1. став 2. овог закона и у складу са поделом надлежности из члана 4. овог закона, а према потреби, и одговарајући органи других држава;


4) надлежни орган за контролу органске производње (organic control authority) јесте Министарство пољопривреде, шумарства и водопривреде као орган државне управе и контролно тело за органску производњу и означавање органских производа (у даљем тексту: контролно тело), које је Министарство пољопривреде, шумарства и водопривреде, у целини или делимично овластило за обављање послова контроле органске производње у складу са прописом којим се уређује органска производња, укључујући, према потреби, одговарајући орган друге државе или орган који послује у другој држави;


5) овлашћено тело (delegated body) јесте посебно правно лице кога су надлежни органи овластили за спровођење одређених послова службених контрола или одређених послова повезаних са другим службеним активностима;


6) процедуре за верификацију контрола (control verification procedures) јесу успостављене процедуре и радње које спроводе надлежани органи ради обезбеђивања доследности и ефективности службених контрола и других службених активности; 


7) систем контроле (control system) јесте систем који обухвата надлежне органе, укључујући ресурсе, структуре, успостављене системе и процедуре којима се обезбеђује спровођење службених контрола у складу са овим законом и захтевима из чл. 18 ( 27. овог закона;


8) план контроле (control plan) јесте план који доносе Влада или надлежни органи, а који садржи информације о структури и организацији система службених контрола, као и о његовом функционисању и детаљном планирању службених контрола које треба спровести током одређеног периода у свакој од области из члана 1. став 2. овог закона;


9) животиње (animals) јесу кичмењаци и бескичмењаци;

10) болести животиња (animal diseases) јесу појава инфекција и инфестације код животиња, с клиничким или патолошким манифестацијама или без њих, узрокована једним или са више узрочника болести;

11) роба (goods) јесте све што подлеже једном или већем броју захтева прописаним у областима из члана 1. став 2. овог закона, осим животиња;

12) храна или прехрамбени производ (food or foodstaffs; у даљем тексту: храна) јесте било која супстанца или производ, било да је прерађен, делимично прерађен или непрерађен, намењен за исхрану људи, или се разумно очекује да ће та храна бити конзумирана од стране људи.


Храна обухвата и пиће, жвакаћу гуму и било коју супстанцу, укључујући воду која се намерно додаје храни током њене производње, припреме или обраде и која испуњава на контролним тачкама прописане вредности параметара за воду у складу са прописом којим се уређује квалитет воде намењене за људску употребу.

Храна не обухвата:


(1) храну за животиње;


(2) живе животиње, осим ако су припремљене за стављање на тржиште за исхрану људи;


(3) биљке пре жетве, односно бербе плодова;


(4) лекове за хуману употребу у складу са законом којим се уређују лекови и ветеринарске медицинске производе, у складу са законом којим се уређују ветеринарски медицински производи;


(5) козметичке производе, у складу са законом којим се уређују предмети опште употребе;


(6) дуван и дуванске производе, у складу са законом којим се уређује дуван;

(7) опојне дроге или психотропне супстанце у складу са Уредбом о ратификацији јединствене конвенције о опојним дрогама (,,Службени лист СФРЈ ( Међународни уговори и други споразуми”, број 2/64 и ,,Службени лист СФРЈ ( Међународни уговори”, број 3/78 ( др. закон) и Законом о ратификацији Конвенције о психотропним супстанцама (,,Службени лист СФРЈ”, број 40/73);


(8) остатке (резидуе) и контаминанте;


(9) медицинска средства, у складу са законом којим се уређују медицинска средства;
13) храна за животиње (feed or feedingstuff) јесте свака супстанца или производ, укључујући адитиве, који је прерађен, делимично прерађен или непрерађен а намењен је за орално храњење животиња;

14) споредни производи животињског порекла (animal by-products) јесу читава тела или делови животиња, производи животињског порекла или други производи добијени од животиња, који нису намењени за исхрану људи, укључујући јајне ћелије, ембрионе и семе;

15) добијени производи (derived products) јесу производи добијени из једног или више третмана, трансформација или фаза у преради споредних производа животињског порекла;

16) биље (plants) јесу живе биљке и живи делови биљака укључујући:

(1) семе, у ботаничком смислу, осим семена које није намењено за сетву;

(2) плодове, у ботаничком смислу;

(3) поврће;

(4) кртоле, гомоље, луковице, ризоме, корење, подлоге, столоне;

(5) изданке, стабљике, живиће;

(6) резано цвеће;

(7) гране са или без листова;

(8) резана стабла дрвета са задржаним листовима;

(9) листове, лишће;

(10) културе биљних ткива, укључујући ћелијске културе, гермплазме, меристемска ткива, химерне клонове и микропропагациони материјал;

(11) живи полен и споре;

(12) пупољке, племке, резнице, изданке, калемoвe;

17) штетни организми (pests of plants) јесу врста, сој или биотип патогених организама, биљака или животиња који представља фитосанитарни ризик и који су штетни за биље или биљне производе;


18) средства за заштиту биља (plant protection products) јесу производи у облику у којем су доступни кориснику, а која се састоје или садрже активне супстанце, протектанте или синергисте и намењена су за:

(1) заштиту биља или биљних производа од штетних организама или спречавање деловања штетних организама, осим ако се ови производи користе у хигијенске сврхе, а не за заштиту биља и биљних производа,

(2) деловање на животне процесе биљака, као што су супстанце које делују на раст, осим средстава за исхрану биља или биљних биостимулатора,

(3) очување биљних производа, када су у питању супстанце или производи који нису регулисани посебним прописима којима се уређују конзерванси,

(4) уништавање нежељеног биља или делова биљака, изузев алги, осим ако се ти производи примењују на земљиште или воду ради заштите биља,

(5) за контролу или спречавање нежељеног раста биља, изузев алги, осим ако се ти производи примењују на земљиште или воду ради заштите биља;


19) производи животињског порекла (products of animal origin) јесу:

(1) храна животињског порекла, укључујући мед и крв;

(2) живи шкољкаши, живи бодљокошци, живи плашташи и живи морски пужеви намењени за исхрану људи;

(3) остале животиње намењене за припрему како би у живом облику биле достављене крајњем потрошачу;


20) репродуктивни материјал (germinal products) јесу:

(1) семе, јајне ћелије и ембриони намењени за вештачку оплодњу;

(2) јаја за инкубирање;


21) биљни производи (plant products) јесу непрерађени материјали биљног порекла и прерађени производи који по својој природи или начину прераде, могу да представљају ризик од ширења карантински штетних организама.


Ако није другачије утврђено у прописима којима се уређују посебне мере или посебни захтеви у вези са здрављем биља, дрво се сматра биљним производом само ако испуњава један или више следећих услова:


(1) ако је задржало у потпуности или делимично, своју природно облу површину, са или без коре;


(2) ако није задржало своју природну облу површину услед тестерисања, сечења или цепања;


(3) ако је у облику чипса (ивера), делова, пиљевине, дрвног отпада, струготина или дрвних остатака, и није подвргнуто преради која подразумева употребу лепка, топлоте или притиска, или њихове комбинације, како би се добио пелет, брикет, шперплоча или иверица;


(4) ако се употребљава или je намењено за употребу материјалa за паковање, без обзира на то да ли се употребљава за превоз робе или нe;


22) други предмети (other objects) јесу било који материјал или предмет, изузев биља или биљних производа, којим је могуће преношење или ширење штетних организама, укључујући земљу или супстрат за гајење;

23) опасност (hazard) јесте било који агенс или стање које може потецијално да изазове штетан утицај на здравље људи, животиња или биља, добробит животиња или животну средину;

24) ризик (risk) јесте функција вероватноће настанка штетног утицаја на здравље људи, животиња или биља, добробит животиња или животну средину и степена озбиљности тог утицаја, који је последица неке опасности;

25) службена сертификација (official certification) јесте поступак којим надлежни органи потврђују усаглашеност са једним или већим бројем захтева прописаним у областима из члана 1. став 2. овог закона;

26) службено лице за сертификацију (certifying officer) јесте:


(1) било који запослени у надлежним органима овлашћен од стране тих органа да потписује службене сертификате; или


(2) било које друго физичко лице које је овлашћено од стране надлежних органа да потписује службене сертификате у складу са прописима у областима из члана 1. став 2. овог закона;


27) службени сертификат (official certificate) јесте папирни или електронски документ који је потписало службено лице за сертификацију и којим се потврђује усаглашеност са једним или већим бројем захтева прописаним у областима из члана 1. став 2. овог закона;

28) службена потврда (official attestation) јесте етикета, ознака или други облик потврде коју издаје субјект под надзором надлежних органа у оквиру циљаних службених контрола, или сами надлежни органи, а којом се пружа гаранција о испуњености једног или већег броја захтева прописаних овим законом или прописима у областима из члана 1. став 2. овог закона;

29) субјект (operator) јесте физичко или правно лице или предузетник који подлеже једној или више обавеза прописаних у областима из члана 1. став 2. овог закона;

30) аудит (audit) јесте систематско и независно испитивање којим се утврђује да ли су активности и резултати датих активности у складу са планираним поступањима за спровођење и да ли се та поступања спроводе ефективно, као и да ли су одговарајућа за постизање циљева;


31) рангирање (rating) јесте класификација субјеката на основу процене усаглашености са критеријумима за рангирање;

32) службени ветеринар (official veterinarian) јесте ветеринар кога одређује надлежни орган, било као свог запосленог или у другом својству, који има одговарајуће квалификације за спровођење службених контрола и других службених активности у складу са овим законом и прописима у одговарајућим областима из члана 1. став 2. овог закона;

33) службено лице за здравље биља (official plant health officer) јесте физичко лице које одређује надлежни орган, било као свог запосленог или у другом својству, које је оспособљено за спровођење службених контрола и других службених активности у складу са овим законом и прописима у области из члана 1. став 2. тачка 7) овог закона који се односе на здравље биља;

34) специфични ризични материјал (specified risk material) јесу ткива утврђена посебним прописом којим се уређују преносиве спонгиоформне енцефалопатије;

35) дуги превоз животиња (long journey) јесте превоз животиња који траје дуже од осам часова, од момента премештања прве животиње из пошиљке;

36) уређаји за примену средстава за заштиту биља (pesticide application equipment) јесу уређаји намењени за примену средстава за заштиту биља, укључујући све припадајуће делове потребне за ефикасно функционисање такве опреме као што су: распрскивачи, манометри, филтери, сита, уређаји за чишћење резервоара и други делови;


37) пошиљка (consignment) јесте одређени број животиња или количина робе исте врсте, класе или описа који су обухваћени истим службеним сертификатом, службеном потврдом или било којим другим документом и који се налазе на истом превозном средству и долазе из истог подручја или исте државе, осим робе која подлеже захтевима прописаним у области из члана 1. став 2. тачка 7) овог закона који се односе на здравље биља;

38) гранично контролно место (border control post) јесте место и објекти који му припадају одређено за спровођење службених контрола животиња и робе у складу са чланом 47. став 1. овог закона;

39) место изласка (exit point) јесте гранично контролно место или било које друго место које је одредила Република Србија где животиње обухваћене посебним прописом о добробити животиња напуштају царинско подручје Републике Србије;


40) уношење у Републику Србију или унос у Републику Србију (entering the Republic of Serbia or entry into the Republic of Serbia) јесте унос животиња и робе на територију Републике Србије са територије која је ван територије Републике Србије, осим у случају робе која се уноси у Републику Србију а на коју се примењују захтеви прописани у области из члана 1. став 2. тачка 7) овог закона који се односе на здравље биља;

41) провера документације (documentary check) јесте преглед службених сертификата, службених потврда и других докумената, укључујући и комерцијална документа, који морају да прате пошиљку у складу са прописима у областима из члана 1. став 2. овог закона, чланом 56. став 1. овог закона или посебним прописима из члана 77. став 4, члана 103. став 4, члана 105. став 2. овог закона или споразумом из члана 106. став 2.  овог закона;

42) провера идентитета (identity check) јесте визуелна провера којом се утврђује да садржај и ознаке пошиљке, укључујући и ознаке на животињама, пломбама и превозним средствима одговарају подацима наведеним у службеним сертификатима, службеним потврдама и другим документима који прате пошиљку;

43) физички преглед (physical check) јесте преглед животиња и робе и, уколико је потребно, преглед амбалаже у коју је роба упакована, превозног средства, ознака и температуре, узимање узорака за анализу, тестирање или дијагностику и било који други преглед ради утврђивања усаглашености у складу са захтевима прописаним у областима из члана 1. став 2. овог закона;


44) транзит (transit) јесте премештање из једне државе у другу државу или територију ван царинског подручја Републике Србије, које се одвија под надзором царинског органа преко царинског подручја Републике Србије, осим у вези са захтевима прописаним законом којим се уређује здравље биља;

45) царински надзор (supervision by the customs authorities) јесте радњa коју уобичајено предузима царински орган с циљем обезбеђења поштовања царинских прописа и, по потреби, осталих прописа применљивих на робу која је предмет такве радње;


46) царинска контрола (control by the customs authorities) јесу одређене радње које спроводи царински орган с циљем обезбеђивања правилне примене царинских и других прописа којима се прописују улазак, излазак, транзит, кретање, смештај и употреба у посебне сврхе робе која се креће између царинског подручја Републике Србије и држава или територија ван тог подручја, као и присуство и кретање стране робе и робе која је стављена у поступак употребе у посебне сврхе, унутар царинског подручја Републике Србије;


47) службено задржавање (official detention) јесте поступак којим надлежни органи налажу да се животиње и роба који подлежу службеној контроли не смеју премештати или се не сме њима руковати до одлучивања о њиховом одредишту, а обухвата и складиштење од стране субјекта у складу са упутствима и под контролом надлежних органа;

48) дневник пута (journey log) јесте документ у складу са прописом којим се уређује добробит животиња, који се односи на време путовања и одговарајуће поступке повезане са превозом у току путовања, и:

1) који лице које планира дуго путовање је дужно да припреми, овери печатом и потпише све странице плана пута;

2) који се састоји од делова који морају бити повезани: део 1 – Планирање, део 2 – Место поласка, део 3 – Место одредишта, део 4 – Изјава превозника, део 5 – Образац извештаја о одступањима;

3) за који је организатор дужан да: 


(1) за сваки план пута одреди посебан број;


(2) обезбеди да надлежни орган из места поласка два радна дана пре поласка добије потписан примерак дела 1. дневника пута, правилно попуњен, осим бројева сертификата за здравље животиња;


(3) се придржава упутства који даје надлежни орган;


(4) обезбеди да дневник пута буде оверен печатом;


(5) обезбеди да дневник пута прати животиње током путовања до тачке одредишта или, у случају извоза у другу државу, барем до места изласка;


4) који власници или држаоци животиња у месту поласка и, кад се место одредишта налази унутар подручја Републике Србије, власници или држаоци животиња у месту одредишта морају да попуне и потпишу релевантне делове дневника пута, као и да известе надлежни орган што је пре могуће о сваком одступању у делу 5. дневника пута;

5) који власници или држаоци животиња у месту одредишта које се налази на територији Републике Србије чувају, осим дела 4. дневника пута, најмање три године од датума доласка у место одредишта.


Дневник пута даје се на захтев надлежном органу на увид;

49) службени помоћник (official auxiliary) јесте представник надлежног органа обучен у складу са захтевима утврђеним у члану 18. овог закона и ангажован за обављање одређених активности службене контроле или других службених активности;

50) месо и остали јестиви кланични производи (meat and edible meat offal) јесу, за сврху члана 49. став 2. тачка 1) овог закона, производи обухваћени тарифним бројевима 0201 до 0208 у складу са прописом којим се уређује номенклатура царинске тарифе;

51) ознака здравствене исправности (health mark) јесте ознака која се ставља после спровођења службених контрола из члана 18. став 2. тач. 1) и 3) овог закона којом се потврђује да је месо погодно за исхрану људи.


Појмови фаза производње, прераде и дистрибуције, као и труп и јестиви делови који се употребљавају у овом закону, имају значење утврђено законом којим се уређује храна и храна за животиње, као и прописима којима се уређује здравље животиња.


Сви појмови употребљени у овом закону у мушком роду подразумевају исте појмове у женском роду.

II. СЛУЖБЕНЕ КОНТРОЛЕ И ДРУГЕ СЛУЖБЕНЕ АКТИВНОСТИ

1. Надлежни органи

Именовање надлежних органа

Члан 4.


Надлежни органи за спровођење овог закона, као и прописа којима је уређена област из члана 1. став 2. тачка 1) овог закона, у складу са поделом надлежности утврђеном законом којим се уређује храна, jeсу:


1) орган управе надлежан за послове пољопривреде (у даљем тексту: Министарство), преко надлежне ветеринарске, фитосанитарне и пољопривредне инспекције;


2) орган управе надлежан за послове здравља (у даљем тексту: министарство надлежно за послове здравља), преко надлежне санитарне инспекције.

Надлежни органи за спровођење овог закона, као и прописа којима се уређује област из члана 1. став 2. тачка 2) овог закона jeсте Министарство, преко надлежне ветеринарске и фитосанитарне инспекције, у складу са поделом надлежности утврђеном законом којим се уређују генетички модификовани организми.


Надлежни орган за спровођење овог закона, као и прописа којима се уређује област из члана 1. став 2. тачка 3) овог закона јесте Министарство, преко надлежне ветеринарске, фитосанитарне и пољопривредне инспекције, у складу са поделом надлежности утврђеном законом којим се уређује храна за животиње.


Надлежни орган за спровођење овог закона, као и прописа којима се уређује област из члана 1. став 2. тач. 4) и 6) овог закона јесте Министарство, преко надлежне ветеринарске инспекције, у складу са поделом надлежности утврђеном законима којима се уређују здравље животиња и добробит животиња.


Надлежни органи за спровођење овог закона, као и прописа којима се уређује област из члана 1. став 2. тачка 5) овог закона, у складу са поделом надлежности утврђеном законом којим се уређују споредни производи животињског порекла, jeсу:


1) Министарство, преко надлежне ветеринарске, фитосанитарне и пољопривредне инспекције;


2) министарство надлежно за послове здравља преко надлежне санитарне инспекције.

Надлежни орган за спровођење овог закона, као и прописа којима се уређује област из члана 1. став 2. тачка 7) овог закона јесте Министарство, преко надлежне фитосанитарне и шумарске инспекције, у складу са поделом надлежности утврђеном законом којим се уређује здравље биља.


Надлежни орган за спровођење овог закона, као и прописа којима се уређује област из члана 1. став 2. тачка 8) овог закона јесте Министарство преко надлежне фитосанитарне инспекције, у складу са законом којим се уређују средства за заштиту биља.


Надлежни орган за спровођење овог закона, као и прописа којима се уређује област из члана 1. став 2. тачка 9) овог закона, у складу са поделом надлежности утврђеним законима којима се уређују органска производња и храна, jeсу:


1) Министарство, преко надлежне ветеринарске, фитосанитарне и пољопривредне инспекције;


2) министарство надлежно за послове здравља, преко надлежне санитарне инспекције.


Надлежни орган за спровођење овог закона, као и прописа којима се уређује област из члана 1. став 2. тачка 10) овог закона јесте Министарство, преко надлежне ветеринарске, фитосанитарне и пољопривредне инспекције, у складу са поделом надлежности утврђене законима којима се уређују ознаке географског порекла, ознаке гарантовано традиционалних специјалитета пољопривредно-прехрамбених производа, вина и јаких алкохолних пића.


Надлежни орган за послове царине (у даљем тексту: царински орган) спроводи службене контроле и друге службене активности, и то:


1) над дрвеним материјалом који се користи за паковање робе на граничним прелазима, у складу са прописом којим се уређује здравље биља;


2) над кућним љубимцима, у складу са прописом којим се уређује некомерцијално премештање кућних љубимаца;

3) над робом, као део личних ствари путника, а намењена је за личну исхрану и употребу и мале пошиљке робе послате физичким лицима које нису намењене за стављање на тржиште;

4) извештава о спроведеним службеним контролама у сврху израде годишњег извештаја;

5) сарађује у изради вишегодишњег националног плана службених контрола из члана 97. овог закона.


Министарство је централни орган одговоран за: 

1) ефикасну и ефективну координацију између надлежних органа из ст. 1 ( 10. овог члана, као и за доследност и ефективност службених контрола и других службених активности;


2) координацију сарадње и контаката са Европском комисијом и са другим државама у вези са службеним контролама и другим службеним активностима које се обављају у свакој од области из члана 1. став 2. овог закона.


Министарство са надлежним органима из ст. 1 ( 10. овог члана закључује меморандум о сарадњи којим се утврђују механизми сарадње ради обезбеђивања ефикасане и ефективне координације, као и доследности и ефективности службених контрола и других службених активности које се спроводе у свакој од области из члана 1. став 2. овог закона.

Надлежни орган из става 8. тачка 1) овог закона, одговоран за верификацију усклађености са захтевима у области из члана 1. став 2. тачка 9) овог закона може за спровођење службених контрола и других службених активности овластити једно или више контролних тела, у складу са овим законом и законом којим се уређује органска производња и сваком од њих доделити кодни број.


Министарство обавештава Европску комисију о контакт подацима и свим променама у вези са:


1) надлежним органима одређеним у складу са ст. 1 ( 10. овог члана;


2) централним органом одређеним у складу ставом 11. овог члана;


3) контролним телима из става 13. овог члана;


4) овлашћеним телима из члана 28. став 1. овог закона.


Информације из става 14. овог члана Министарство ставља на располагање јавности и објављује их на својој интернет страници.


Надлежни органи из ст. 1 ( 10. овог члана у вршењу послова у оквиру својих овлашћења користе службену ознаку.
Министар надлежан за послове пољопривреде (у даљем тексту: министар), односно министар надлежан за послове здравља (у даљем тексту: министар здравља), прописује облик, димензије, изглед и начин употребе службене ознаке у областима на које се овај закон примењује.

Опште обавезе надлежних органа и надлежног органа за контролу органске производње

Члан 5.


Надлежни органи из члана 4. овог закона и надлежни орган за контролу органске производње у спровођењу службених контрола и других службених активности:

1) имају успостављене процедуре и/или системе којима се обезбеђује:

(1) ефективно и одговарајуће спровођење службених контрола и других службених активности;

(2) непристрасност, квалитет и доследност службених контрола и других службених активности на свим нивоима;

(3) да запослени који спроводе службене контроле и друге службене активности нису у сукобу интереса;

2) имају или на други начин обезбеде одговарајуће лабораторијске капацитете за анализу, тестирање и дијагностику;

3) имају или на други начин обезбеде довољан број запослених са одговарајућим квалификацијама и искуством, како би се службене контроле и друге службене активности могле спроводити ефикасно и ефективно;

4) имају објекте и опрему који се одржавају на одговарујући и прописан начин како би се обезбедило да запослени могу ефикасно и ефективно да спроводе службене контроле и друге службене активности;

5) имају овлашћења да спроводе службене контроле и друге службене активности, као и да предузимају активности у складу са овим законом и прописима у областима из члана 1. став 2. овог закона;

6) доносе процедуре којима се обезбеђује да запослени имају приступ објектима и документима субјеката, ради обављања своје дужности;

7) имају планове за управљање кризним ситуацијама и да су спремни да их примене у хитним ситуацијама, када је то одговарајуће, у складу са овим законом и захтевима прописаним у областима из члана 1. став 2. овог закона.

Овлашћивање службеног ветеринара врши се решењем у писаној форми којим се утврђују службене контроле и друге службене активности и са њима повезани послови за које је овлашћење дато ако лице испуњава захтеве у складу са овим законом и прописима у одговарајућој области из члана 1. став 2. овог закона, укључујући и захтеве о непостојању сукоба интереса.


Овлашћивање службеног лица за заштиту здравља биља врши се решењем у писаној форми којим се утврђују службене контроле и друге службене активности и са њима повезани послови за које је овлашћење дато ако лице испуњава захтеве у складу са овим законом и прописима у одговарајућој области из члана 1. став 2. овог закона, укључујући и захтеве о непостојању сукоба интереса.


Лица која спроводе службене контроле и друге службене активности морају да:


1) похађају за своју област надлежности одговарајућу обуку, која им омогућава да компетентно обављају своје дужности и да службене контроле и друге службене активности обављају на доследан начин;


2) прате нове информације у својој области надлежности и, по потреби, похађају редовну додатну обуку;


3) похађају обуку која се односи на:


(1) различите методе и технике контроле, као што су инспекција, верификација, скрининг, циљани скрининг, узорковање и лабораторијска анализа, тестирање и дијагностика;


(2) процедуре контроле;


(3) захтеве прописане у областима из члана 1. став 2. овог закона;


(4) процену непоштовања захтева прописаних у областима у члану 1. став 2. овог закона;


(5) опасности у производњи, преради и дистрибуцији животиња и робе;


(6) различите фазе производње, прераде и дистрибуције и могуће ризике за здравље људи, а по потреби и за здравље животиња и биља, добробит животиња и животну средину;


(7) оцену примене процедура анализе опасности и критичних контролних тачака (HACCP) и добрих пољопривредних пракси;


(8) системе управљања, као што су програми обезбеђивања квалитета којима управљају субјекти и њихова процена у мери у којој су релевантни за захтеве утврђене у областима из члана 1. став 2. овог закона;


(9) системе службене сертификације;


(10) поступке за кризне ситуације, као и комуникацију са другим државама, укључујући државе чланице Европске уније и Европску комисију;


(11) правне поступке и последице службених контрола;


(12) преглед писаног, документарног материјала и других записа, укључујући и оне који се односе на међулабораторијско упоредно тестирање, акредитацију и процену ризика, које могу бити релевантне за процену усаглашености са захтевима прописаним у областима из члана 1. став 2. овог закона, што може укључивати финансијске и комерцијалне аспекте;


(13) процедуре контроле и захтеве за унос животиња и робе у Републику Србију;


(14) било коју другу област неопходну ради осигурања спровођења службених контрола у складу са овим законом.


Надлежни органи из члана 4. овог закона, контролна тела и овлашћена тела доносе и спроводе програме обуке како би се осигурало да лица која обављају службене контроле и друге службене активности похађају обуке у складу са ставом 4. овог члана.


Надлежни органи, контролна тела и овлашћена тела дужни су да воде евиденцију о спроведеним обукама за спровођење службених контрола и других службених активности, која се чува у року од пет година од дана спровођења обуке.

Када је, у оквиру служби надлежних органа из члана 4. овог закона, више од једне унутрашње организационе јединице надлежно за обављање службених контрола или других службених активности, тај надлежни орган мора обезбедити ефикасну и ефективну координацију и сарадњу између њих.


Министар, односно министар здравља прописује програме обуке за запослене у надлежним органима за спровођење службених контрола и других службених активности, организацију и начин спровођења обука, као и образац евиденције о спроведеним обукама за спровођење службених контрола и других службених активности.

Аудит
Члан 6.


Ради потврде усаглашености са овим законом, надлежни органи спроводе интерни аудит или за спровођење аудита ангажују друго правно лице (екстерни аудит) и предузимају одговарајуће мере у складу са резултатима аудита.

Аудит из става 1. овог члана подлеже независној процени и спроводи се на транспарентан начин.


У случају интерног аудита, надлежни органи одређују самосталну унутрашњу организациону јединицу за независно спровођење интерног аудита ради утврђивања да ли су службене контроле и друге службене активности спроведене у складу са планираним, као и ради утврђивања ефективности предузетих мера и да ли су постигнути циљеви у складу са овим законом.


Организациона јединица из става 3. овог члана утврђује стање, сачињава извештај и предлаже предузимање мера у складу са резултатима интерног аудита.

Интерни аудит се спроводи на основу годишњег плана.


Министар, односно министар здравља прописује начин спровођења интерног аудита.

Право на жалбу
Члан 7.


Против решења надлежних органа из члана 4. oвог закона може се изјавити жалба у вези са чланом 55, чланом 66. ст. 4 – 7, 11. и 12, чланом 67, чланом 112. став 3. тачка 2) и чланом 115. ст. 1 – 3. овог закона, од стране субјекта, у року прописаним законом којим се уређује општи управни поступак.


На решење надлежног инспектора којим се се налажу мере у складу са чланом 115. став 8. овог закона може се изјавити жалба министру, односно министру надлежном за послове здравља у року од осам дана од дана достављања решења.

Жалба из ст. 1. и 2. овог члана не одлаже извршење решења и не утиче на обавезу предузимања хитних мера за уклањање или ограничавање ризика за здравље људи, животиња или биља, добробит животиња или, у вези са генетички модификованим организмима и средствима за заштиту биља, ризик и за животину средину у складу са овим законом и прописима у областима из члана 1. став 2. овог закона.

Обавезе надлежних органа у вези са поверљивошћу
Члан 8.

Надлежни органи обезбеђују да се, у складу са ставом 4. овог члана, информације прикупљене приликом обављања службених контрола и других службених активности не откривају трећим лицима, тамо где такве информације, по својој природи, подлежу обавези чувања пословне тајне у складу са прописима којима се уређује заштита пословне тајне.


Лица запослена у надлежном органу, као и друга лица која су ангажована у спровођење службених контрола и других службених активности дужна су да поштују обавезу поверљивости у складу са овим законом и законом којим се уређују права и дужности државних службеника.


На контролна тела, овлашћено тело, физичка лица овлашћена за обављање одређених послова службене контроле и службене лабораторије примењују се одредбе ст. 1. и 2. овог члана.


Када не постоји преовлађујући јавни интерес за откривање информација које су обухваћене обавезом чувања пословне тајне како је наведено у ст. 1. и 2. овог члана, и без обзира на ситуације у којима је откривање прописано законом, такве информације укључују информације чије би откривање угрозило:


1) сврху инспекција, истрага или аудита;

2) заштиту комерцијалних интереса субјеката или било ког другог физичког или правног лица или предузетника; или

3) заштиту судских поступака и правних савета.

Надлежни органи, приликом утврђивања да ли постоји преовлађујући јавни интерес за откривање информација које су заштићене пословном тајном из ст. 1. и 2. овог члана, узимају у обзир, између осталог, и могуће ризике за здравље људи, животиња или биља или за животну средину, као и природу, озбиљност и обим таквих ризика.


Без обзира на ситуације у којима је откривање прописано законом, обавезе поверљивости прописане ст. 1 – 5. овог члана не спречавају надлежне органе да објављују или на други начин учине доступним јавности информације о резултатима службених контрола које се односе на појединачне субјекте, ако су испуњени следећи услови:


1) да је субјекту дата могућност да се изјасни путем коментара на информације које надлежни орган намерава да објави или на други начин учини доступним јавности, пре њиховог објављивања или откривања, узимајући у обзир хитност ситуације; и

2) да информације које се објављују или на други начин учине доступним јавности узимају у обзир коментаре које је изнео субјект или се објављују или откривају заједно са таквим коментарима.

2. Службене контроле

а) Општи захтеви

Општи захтеви за службене контроле
Члан 9.

Надлежни органи редовно спроводе службене контроле над свим субјектима, на основу ризика и са одговарајућом учесталошћу, узимајући у обзир:

1) идентификоване ризике у вези са:

(1) животињама и робом;

(2) активностима под контролом субјекта;

(3) местом обављања активности субјекта;

(4) употребом производа, процеса, материјала или супстанци које могу да утичу на безбедност, интегритет и корисност хране или хране за животиње, здравље животиња или добробит животиња, здравље биља или који, у вези са генетички модификованим организмима и средставима за заштиту биља, могу такође имати негативан утицај на животну средину;

2) информације које указују на вероватноћу да би потрошачи могли бити доведени у заблуду, а нарочито у погледу природе, идентитета, својстава, састава, количине, рока трајања, земље порекла или места порекла и начина производње или прераде хране;

3) резултате претходних службених контрола које су спроведене над субјектом и његове усаглашености са захтевима прописаним у одређеној области из члана 1. став 2. овог закона;

4) поузданост и резултате сoпствених контрола које је спровео субјект или треће лице на његов захтев, укључујући, према потреби, и сопствене процедуре за обезбеђивање квалитета, ради провере усаглашености са захтевима прописаним у областима из члана 1. став 2. овог закона;

5) било које информације које би могле да указују на неусаглашеност са захтевима прописаним у областима из члана 1. став 2. овог закона.


Надлежни органи редовно спроводе службене контроле, са одговарајућом учесталошћу утврђеном на основу ризика, како би идентификовали могуће намерне повреде прописа у областима из члана 1. став 2. овог закона, учињене путем преварних или обмањујућих пракси, узимајући у обзир информације о таквим повредама које се деле путем механизама административне помоћи прописаних у чл. 95. и 96. овог закона, као и било које друге информације које указују на могућност таквих повреда.


Службене контроле које се спроводе пре стављања на тржиште или пре премештања одређених животиња и робе ради издавања службених сертификата или службених потврда које се захтевају у складу са прописима у областима из члана 1. став 2. овог закона, као услов за стављање на тржиште или премештање животиња или робе, обављају се у складу са:


1) захтевима прописаним у одређеној области из члана 1. став 2. овог закона; и

2) прописима којима се уређују посебни захтеви за службене контроле и друге службене активности у одређеној области у складу са чл. 18 – 27. овог закона.

Службене контроле спроводе се без претходне најаве, осим у случајевима када је таква најава неопходна и оправдана за потребе спровођења службене контроле.

Ако субјект захтева службену контролу, надлежни органи могу да одлуче да ли ће спровести службену контролу са претходном најавом или без ње.


Службене контроле са претходном најавом не искључују службене контроле без претходне најаве.

Службене контроле се спроводе на начин да се административно оптерећење и ометање пословања субјекта сведе на најмању могућу меру, али да то не утиче негативно на ефективност тих контрола.

Службене контроле животиња и робе спроводе се на исти начин, водећи рачуна о потреби прилагођавања контрола специфичним ситуацијама, без обзира на то да ли су животиње и роба:


1) доступне на тржишту Републике Србије;


2) извозе из Републике Србије; или 


3) уносе у Републику Србију.


Субјекти који животиње и робу уносе у Републику Србију дужни су да пријаве пошиљку надлежном органу који врши преглед пошиљке.

Субјекти, процеси и активности на које се примењују службене контроле
Члан 10.

Надлежни органи, у мери у којој је то потребно да се утврди усаглашеност са прописима у областима из члана 1. став 2. овог закона, спроводе службене контроле:


1) у било којој фази производње, прераде, дистрибуције и употребе животиња и робе;

2) супстанци, материјала или других предмета који могу да утичу на својства или здравље животиња и робе и њихову усаглашеност са прописаним захтевима, у било којој фази производње, прераде, дистрибуције и употребе;

3) субјеката у погледу активности, укључујући држање животиња, опреме, превозних средстава, просторија и објеката и других места под њиховом контролом и њихове околине, као и повезане документације.

Без обзира на постојање евиденција, листа или регистара субјеката успостављених у складу са прописима у областима из члана 1. став 2. овог закона надлежни органи  успостављају, воде и ажурирају евиденције, листе или регистре субјеката. Ако такве евиденције, листе или регистри постоје за друге сврхе могу се користити и за потребе овог закона.


Министар, односно министар здравља прописује врсте субјеката који се не уписују у евиденције, листе или регистре субјеката, ако би њихово укључивање у такве евиденције, листе или регистре представљало несразмерно административно оптерећење за њих у поређењу са ризиком повезаним са њиховим активностима.

Транспарентност службених контрола
Члан 11.

Надлежни органи спроводе службене контроле транспарентно и најмање једном годишње чине доступним јавности, укључујући и објављивање на својој званичној интернет страници, релевантне информације које се односе на организацију и спровођење службених контрола.

Надлежни органи такође обезбеђују редовно и благовремено објављивање информација о следећем:

1) врсти, броју и резултатима спроведених службених контрола;

2) врсти и броју случајева у којима је утврђена неусаглашеност;

3) врсти и броју случајева у којима су предузете мере у складу са чланом 115. овог закона; и

4) врсти и броју случајева у којима су изречене казне у складу са чланом 118. овог закона.

Информације из става 2. овог члана могу се ставити на располагање јавности, када је то одговарајуће, и кроз објављивање годишњег извештаја из члана 100. овог закона.

Надлежни органи су дужни да успоставе процедуре да обезбеде да се нетачне информације које се учине доступним јавности исправе на одговарајући начин.

Надлежни органи могу да објаве или да на други начин учине доступним јавности информације о рангирању појединачних субјеката на основу резултата једне или више службених контрола, под условом да су испуњени следећи услови:


1) критеријуми за рангирање су објективни, транспарентни и јавно доступни; и 


2) да је поступак рангирања правичан, доследан и транспарентан.

Документоване процедуре за спровођење контрола
Члан 12.

Надлежни органи спроводе службене контроле у складу са документованим процедурама.

Процедуре из става 1. овог члана морају да садрже упутства за запослене који спроводе службене контроле и морају да обухватају следеће области: 


1) организацију надлежних органа и однос између централних надлежних органа и органа којима су поверени задаци за спровођење службене контроле или других службених активности, ако постоје;


2) однос између надлежних органа и овлашћених тела или физичких лица који су овлашћени за одређене послове у вези са службеним контролама или другим службеним активностима;


3) изјаву о циљевима које треба постићи;


4) задатке, одговорности и дужности запослених;


5) процедуре узорковања, методе и технике контроле, укључујући лабораторијске анализе, испитивања и дијагностику, тумачење резултата и доношење одлука на основу тога;


6) програме за проверу (screening) усаглашености и циљану проверу (targeted screening) усаглашености;


7) међусобну помоћ у случају да службене контроле захтевају да мере предузме више држава;


8) активности које се предузимају после спроведених службених контрола;


9) сарадњу са другим службама и одељењима која могу имати релевантну одговорност или сарадњу са субјектима;


10) верификацију примерености метода узорковања и лабораторијских анализа, испитивања и дијагностике;


11) било које друге активности или информације потребне за ефективно функционисање службених контрола.


Надлежни органи морају да имају успостављене процедуре за верификацију контроле.

Надлежни органи:


1) предузимају корективне мере у случајевима када се у складу са процедурама из става 3. овог члана утврде недостаци; 


2) ажурирају, према потреби, документоване процедуре из става 1. овог члана.


Одредбе ст. 1 – 4. овог члана примењују се и на контролна тела у органској производњи и на овлашћена тела.

Записници о службеним контролама
Члан 13.

Надлежни органи за сваку службену контролу која се спроведе сачињавају записник, који може бити у папирном или у електронском облику.

Записник мора да садржи:

1) опис циља службене контроле;

2) методе контроле које су примењене;

3) резултат службене контроле;

4) наложене мере које субјект треба да спроведе као резултат службене контроле, према потреби.

Ако се за потребе судске истраге или судског поступка не захтева другачије, субјекту над којим је спроведена службена контрола доставља се један примерак записника из става 1. овог члана на његов захтев, осим у случају издавања службеног сертификата или службене потврде.

У случају неусаглашености утврђеној током спровођења службених контрола, надлежни органи дужни су да о томе, у писаном облику, без одлагања обавесте субјекта.

Када службене контроле захтевају редовно присуство надлежних органa у објектима субјекта, записник из става 1. овог члана сачињава се на начин који омогућава:

1) редовно информисање о степену усаглашености;

2) информисање без одлагања у случају неусаглашености утврђених током службене контроле.

Одредбе овог члана примењују се и на контролна тела за органску производњу, физичка лица која обављају одређене активности службених контрола у складу са овим законом и на овлашћена тела.

Методе и технике за службене контроле
Члан 14.

Методе и технике службених контрола обухватају:

1) проверу контрола које је успоставио субјект, као и њихових резултата;

2) инспекцијски преглед, и то:

(1) опреме, превозног средства, објеката и просторија и других места под контролом субјекта и њихове околине;


(2) животиња и робе, укључујући полупроизводе, сировине, састојке, помоћна средства и друге производе који се користе за припрему и производњу робе или за храњење или лечење животиња;

(3) средстава за чишћење и одржавање, као и начина чишћења и одржавања;

(4) система следљивости, декларисања, представљања, оглашавања и амбалажних материјала за паковање, укључујући и материјале који долазе у контакт са храном;

3) контролу хигијенских услова у објекту субјекта;

4) процену процедура добре произвођачке праксе, добре хигијенске праксе, добре пољопривредне праксе, као и примену Анализе опасности и критичних контролних тачака (у даљем тексту: HACCP);

5) проверу документације, података о следљивости животиња и робе и других података и евиденција релевантних за утврђивање усаглашености са захтевима прописаним у областима из члана 1. став 2. овог закона;

6) разговоре са субјектом и његовим запосленим;

7) проверу мерења која је извршио субјект, као и других резултата испитивања;

8) узимање узорака, анализе, тестирања и дијагностике;

9) аудит субјекта;

10) било коју другу активност која је потребна да би се утврдила неусаглашеност.

Обавезе субјекта
Члан 15.

Ради спровођења службених контрола или других службених активности, субјект, на захтев надлежног органа, дужан је да омогући запосленима у надлежном органу приступ:

1) објекту, опреми, превозном средству, просторима и другим местима под контролом субјекта, као и њиховој околини;

2) рачунарском систему за управљање информацијама;

3) животињама и роби која је под његовом контролом;

4) документима и било којим другим релевантним подацима.

У току службених контрола и других службених активности, субјект је дужан да сарађује са надлежним органом и контролним телом за органску производњу.

Поред обавеза из ст. 1. и 2. овог члана, субјект одговоран за пошиљку која се уноси у Републику Србију све информације које се тичу пошиљке ставља без одлагања на располагање, у папирном или електронском облику, надлежном органу.


За потребе члана 10. став 2. овог закона и у складу са чланом 10. став 3. овог закона, субјект је дужан да надлежном органу достави најмање следеће ажуриране податке:


1) свој назив и правни облик;


2) специфичне активности које обавља, укључујући активности које се спроводе помоћу комуникације на даљину, као и места која су под његовом контролом.


Одредбе овог члана примењују се и у случају када службене контроле и друге службене активности спроводе контролна тела за органску производњу, физичка лица, овлашћено тело, службени ветеринар и службено лице за здравље биља које су надлежни органи овластили, односно одредили за спровођење одређене активности службених контрола или других службених активности у складу са овим законом.

б) Додатни и посебни захтеви за службене контроле и друге службене активности у одређеним областима

Додатни захтеви

Члан 16.


Додатни захтеви из овог пододељка примењују се уз друге захтеве прописане овим законом.


Приликом доношења прописа из овог пододељка надлежни органи узимају у обзир следеће:


1) искуство стечено од стране надлежних органа и субјеката у пословању храном и храном за животиње у примени поступака HACCP, у складу са прописом о хигијени хране и прописом о хигијени хране за животиње;


2) научни и технолошки развој;


3) очекивања потрошача у погледу састава хране и промена у прехрамбеним навикама;


4) ризике за здравље људи, здравље животиња и здравље биља повезане са животињама и робом; и


5) информације о могућим намерним повредама прописа извршеним путем преварних или обмањујућих пракси.


Приликом доношења прописа из овог пододељка и, уколико то не спречава остваривање циљева који се желе постићи прописима у областима из члана 1. став 2. овог члана, надлежни органи узимају у обзир и следеће:


1) потребу олакшавања примене тих прописа, узимајући у обзир природу и величину малих субјеката;


2) потребу омогућавања континуиране примене традиционалних метода у било којој фази производње, прераде или дистрибуције хране, као и производње традиционалне хране; и


3) потребе субјеката који се налазе у регионима са посебним географским ограничењима.

Посебне дефиниције

Члан 17.


Ради спровођења службених контрола и за мере које предузима Министарство у вези са производњом производа животињског порекла намењених за исхрану људи у складу са чланом 18. овог закона следећи изрази имају значење:

1) под одговорношћу службеног ветеринара јесте обављање додељене активности службеном помоћнику од стране службеног ветеринара;

2) под надзором службеног ветеринара јесте обављање активности службеног помоћника под одговорношћу службеног ветеринара који мора бити присутан у објекту, односно просторијама за време обављања додељене активности;

3) преглед пре клања (у даљем тексту: ante mortem преглед) јесте провера испуњености прописаних захтева за здравље људи и животиња, као и добробит животиња, а када је то потребно, и клинички преглед сваке појединачне животиње, као и провера информација из ланца хране;

4) преглед после клања (у даљем тексту: post mortem преглед) јесте провера испуњености захтева у објектима за клање или у објектима за привремено складиштење и преглед одстрељене дивљачи, а који се односе на:

(1) трупове и јестиве делове, ради утврђивања да је то месо погодно за исхрану људи,

(2) безбедно уклањање специфичног ризичног материјала,

(3) здравље и добробит животиња.
Посебни захтеви за службене контроле и за мере које предузима Министарство у вези са производњом производа животињског порекла намењених за исхрану људи

Члан 18.

Службене контроле које се спроводе ради провере усаглашености са захтевима из члана 1. став 2. овог закона који се односе на производе животињског порекла намењене за исхрану људи обухватају проверу усаглашености са захтевима утврђеним прописима којима се уређују: хигијена хране, хигијена хране животињског порекла, споредни производи животињског порекла и добијени производи животињског порекла који нису намењени за исхрану људи и заштиту добробити добробити животиња током клања, када је то применљиво.

Службене контроле из става 1. овог члана које се спроводе ради провере усаглашености са захтевима у погледу производње меса, обухватају:

1) ante mortem преглед који у објектима за клање обавља службени ветеринар коме, за претходни одабир животиња, може да помаже службени помоћник обучен за те активности;

2) ante mortem преглед у случају живине и лагоморфа који обавља службени ветеринар или који се обавља под надзором службеног ветеринара или ако за то постоје гаранције под одговорношћу службеног ветеринара;

3) post mortem преглед који обавља службени ветеринар или који се обавља под надзором службеног ветеринара или ако за то постоје гаранције под одговорношћу службеног ветеринара;

4) службене контроле у објектима за клање и расецање, као и објектима за обраду дивљачи које обавља службени ветеринар или које се обављају под надзором службеног ветеринара или ако за то постоје гаранције под одговорношћу службеног ветеринара, којима се проверава усаглашеност са захтевима који се примењују на:

(1) хигијену производње меса;

(2) присуство резидуа ветеринарских медицинских производа и контаминаната у производима животињског порекла намењеним за исхрану људи;

(3) аудит добрих хигијенских пракси и процедура које се заснивају на HACCP-у;

(4) лабораторијска испитивања којима се открива присуство узрочника зооноза и болести животиња, као и ради провере усаглашености са микробиолошким критеријумима у складу са прописом којим се уређују микробиолошки критеријуми за храну;

(5) руковање и уклањање споредних производа животињског порекла и специфичног ризичног материјала;

(6) здравље и добробит животиња.

Министарство може, решењем, да одреди као службеног помоћника лице које има одговарајућу обуку за обављање одређених активности у складу са овим законом.

Министарство, на основу анализе ризика, може да, у објектима у којима се врши клање живине или лагоморфа, решењем одобри запосленима да помажу при обављању одређених активности које се односе на службене контроле из става 2. овог члана, а у објектима у којима се врши клање животиња других врста да обављају одређене активности у вези са узорковањем и испитивањем које се односи на те контроле, ако ти запослени:

1) поступају независно од запослених у производњи у објекту за клање;

2) су обучени за обављање таквих послова у складу са овим законом;

3) обављају те послове у присуству и према упутствима службеног ветеринара или службеног помоћника.

Ако је службеним контролама из става 2. тач. 1) и 3) овог члана утврђено да је месо погодно за исхрану људи, ознаку здравствене исправности на домаће копитаре и папкаре, гајену дивљач сисара, осим лагоморфа, као и на крупну дивљач ставља службени ветеринар или се ознака здравствене исправности ставља под надзором службеног ветеринара или под одговорношћу службеног ветеринара или ознаку здравствене исправности у објекту за клање ставља запослени из става 4. овог члана.

Службени ветеринар после спровођења службених контрола из ст. 2. и 5. овог члана, као и за обављене активности службеног помоћника одговоран је за те спроведене службене контроле, односно активности у оквиру службене контроле.

Решење из ст. 3. и 4. овог члана објављује се у „Службеном гласнику Републике Србије”.


За потребе службених контрола из става 1. овог члана, које се спроводе у вези са живим шкољкашима, министар прописује захтеве за класификацију производних подручја и подручја за пречишћавање живих шкољкаша.


Министар ближе прописује:


1) мерила и услове за утврђивање, одступајући од става 2. тачка 1) овог члана, када се ante mortem преглед у одређеним кланицама може спроводити под надзором или под одговорношћу службеног ветеринара, уз услов да та одступања не утичу на постизање циљева прописаних овим законом;


2) мерила и услове за утврђивање, у погледу живине и лагоморфа, када су испуњене довољне гаранције да се службене контроле спроводе под одговорношћу службеног ветеринара, у вези са ante mortem прегледом из става 2. тачка 2) овог члана;


3) мерила и услове за утврђивање, одступајући од става 2. тачка 1) овог члана, када се ante mortem преглед може спровести изван кланице, у случају хитног клања;


4) мерила и услове за утврђивање, одступајући од става 2. тач. 1) и 2) овог члана, када се ante mortem преглед може спровести на газдинству порекла;


5) мерила и услове за утврђивање када су испуњене довољне гаранције да се службене контроле спроводе под одговорношћу службеног ветеринара, у вези са post mortem прегледом и активностима аудита из става 2. тач. 3) и 4) овог члана;


6) мерила и услове за утврђивање, одступајући од става 2. тачка 3) овог члана, када, у случају хитног клања, post mortem преглед треба да спроведе службени ветеринар;


7) мерила и услове за утврђивање, одступајући од става 8. овог члана, када се објекти за производњу и поновно полагање живих шкољкаша неће класификовати;


8) посебна одступања у односу на врсте Rangifer tarandus tarandus, Lagopus lagopus и Lagopus mutus, ради омогућавања наставка дугогодишњих локалних и традиционалних обичаја и пракси, под условом да та одступања не утичу на остваривање циљева овог закона;

9) мерила и услове за утврђивање, одступајући од става 2. тачка 4) овог члана, када службене контроле у објектима за расецање могу да спроводе запослени које је Министарство одредило за те сврхе и који су прошли одговарајућу обуку;


10) посебне минималне захтеве, мерила и услове за запослене у Министарству и за службеног ветеринара и службеног помоћника, ради обезбеђења адекватног обављања њихових послова прописаних овим чланом, укључујући и посебне минималне захтеве за обуку, као и начин и организацију спровођења те обуке;


11) одговарајуће минималне захтеве за обуке запослених у објектима за клање који помажу при обављању послова који се односе на службене контроле и друге службене активности у складу са ставом 4. овог члана.


Министар ближе прописује:


1) посебне захтеве за спровођење службених контрола и уједначену минималну учесталост тих службених контрола, имајући у виду специфичне опасности и ризике у вези са сваким производом животињског порекла и различитим процесом којим је тај производ подвргнут, где је потребан минимални ниво службених контрола којима се одговара на препознате јединствене опасности и ризике који могу да потичу од производа животињског порекла;


2) услове за класификацију и надзор над класификованим објектима за производњу и поновно полагање живих шкољкаша;


3) случајеве у којима Министарство, у погледу специфичних неусаглашености, треба да предузме једну или већи број мера прописаних у члану 112. ст. 2. и 3. и члану 115. став 3. овог закона;


4) практично уређење ante mortem и post mortem прегледа прописаних ставом 2. тач. 1) – 3) овог члана, укључујући и уједначене захтеве неопходне за обезбеђивање довољних гаранција у случајевима када се службене контроле спроводе под одговорношћу службеног ветеринара;


5) техничке захтеве за ознаку здравствене исправности и практична уређења за њену примену;


6) посебне захтеве за спровођење службених контрола и уједначену минималну учесталост тих службених контрола сировог млека, млечних производа и производа рибарства, где постоји минимални ниво службених контрола који је неопходан да се одговори на препознате јединствене опасности и ризике које би они могли да представљају.


За обављање одређених послова службене контроле из овог члана може се овластити једно или већи број физичких лица у складу са чланом 30. овог закона.

Посебни захтеви за службене контроле и за мере које предузимају надлежни органи у вези са резидуама одређених супстанци у храни и храни за животиње
Члан 19.

Службене контроле којима се утврђује усаглашеност са захтевима прописаним у областима из члана 1. став 2. тач. 1) и 3) овог закона обухватају службене контроле које се спроводе у било којој фази производње, прераде и дистрибуције хране и хране за животиње, а односе се на релевантне супстанце укључујући супстанце које се користе у материјалима који долазе у контакт са храном, контаминанте, неодобрене, забрањене и непожељне супстанце чија употреба или присуство на усевима, односно засадима или животињама, или у производњи или преради хране и хране за животиње може да доведе до присуства резидуа таквих супстанци у храни или храни за животиње.

Министар прописује ближе захтеве који се односе на:


1) спровођење службених контрола из става 1. овог члана и за поступање надлежних органа после тих контрола у односу на специфичне захтеве у вези са спровођењем службених контрола, укључујући, када је то одговарајуће, број узорака и фазу производње, прераде и дистрибуције у којој се узорци узимају, у складу са методама узорковања и лабораторијских анализа из члана 34. став 10. тач. 1) и 2) овог закона, узимајући у обзир специфичне опасности и ризике повезане са супстанцама из става 1. овог члана;


2) случајеве када надлежни органи, у вези са неусаглашеностима или у вези са сумњом на неусаглашеност, после спровођења службених контрола из става 1. овог члана предузимају једну или више мера из 112. ст. 2. и 3. и 115. став 3. овог закона;


3) случајеве када надлежни органи у вези са неусаглашеностима или у вези са сумњом на неусаглашеност у погледу животиња и робе из других држава предузимају једну или више мера из чл. 65 – 72. овог закона.


Министар ближе прописује захтеве за уједначено практично уређење за спровођење службених контрола из става 1. овог члана и за мере које предузимају надлежни органи после тих службених контрола, а који се односе на:


1) уједначене минималне учесталости службених контрола, узимајући у обзир опасности и ризике повезане са супстанцама из става 1. овог члана;


2) посебан начин и посебан додатни садржај, уз оне прописане у члану 98. овог закона, за припрему релевантних делова вишегодишњег националног плана контрола (ВНПК) из члана 97. став 1. овог закона;


3) посебан начин за активирање механизма административне помоћи из чл. 95. и 96. овог закона.


За обављање одређених послова службене контроле из овог члана може се овластити једно или већи број физичких лица из члана 30. овог закона.

Посебни захтеви за службене контроле и за мере које предузима Министарство у вези са животињама, производима животињског порекла, репродуктивним материјалом, споредним производима животињског порекла и добијеним производима
Члан 20.

Службене контроле којима се проверава усаглашеност са захтевима прописаним у областима из члана 1. став 2. тачка 1) и тач. 3) – 5) овог закона обухватају службене контроле које се спроводе у било којој фази производње, прераде и дистрибуције, као и производа животињског порекла, репродуктивног материјала, споредних производа животињског порекла и добијених производа.

Министар прописује захтеве за службене контроле и мере које Министарство предузима после спровођења службене контроле, а који се односе на:


1) спровођење службених контрола животиња, производа животињског порекла и репродуктивног материјала како би се одговорило на препознате опасности и ризике за здравље људи и животиња кроз службене контроле које се спроводе са циљем провере усаглашености са мерама за превенцију и надзор болести утврђенима у складу са прописима у областима из члана 1. став 2. тачка 4) овог закона;


2) спровођење службених контрола споредних производа животињског порекла и добијених производа како би се реаговало на посебне опасности и ризике за здравље људи и животиња кроз службене контроле које се спроводе са циљем провере усаглашеност са прописима у областима из члана 1. став 2. тачка 5) овог закона;


3) случајеве када Министарство, у вези са неусаглашеностима или у вези са сумњом на неусаглашеност, после спровођења службених контрола из става 1. овог члана предузимају једну или више мера из члана 112. ст. 2. и 3. и члана 115. став 3. овог закона.


Министар ближе прописује захтеве за уједначено практично уређење за спровођење службених контрола из става 1. овог члана који се односе на:


1) уједначену минималну учесталост тих службених контрола животиња, производа животињског порекла и репродуктивног материјала када је минимални ниво службених контрола потребан како би се одговорило на препознате јединствене опасности и ризике за здравље људи и животиња кроз службене контроле које се спроводе са циљем провере усаглашености са мерама за превенцију и надзор болести утврђеним у складу са прописима у областима из члана 1. став 2. тачка 4) овог закона; и


2) уједначену минималну учесталост тих службених контрола споредних производа животињског порекла и добијених производа, када је минимални ниво службених контрола потребан како би се одговорило на посебне опасности и ризике за здравље људи и животиња кроз службене контроле које се спроводе са циљем провере усаглашености са прописима у областима из члана 1. став 2. тачка 5) овог закона.


За обављање одређених послова службене контроле из овог члана може се овластити једно или већи број физичких лица из члана 30. овог закона.

Посебни захтеви за службене контроле и за мере које предузима Министарство у вези са захтевима за добробит животиња
Члан 21.

Службене контроле којима се проверава усаглашеност са захтевима прописаним у области из члана 1. став 2. тачка 6) овог закона спроводе се у свим одговарајућим фазама производње, прераде и дистрибуције у пољопривредно-прехрамбеном ланцу.

Службене контроле које се спроводе ради провере усаглашености са захтевима за добробит животиња, а нарочито у погледу заштите животиња током превоза и са превозом повезаних поступака, укључују:

1) службене контроле које се спроводе пре утовара у случају дугог путовања у друге државе, а којима се проверава да ли су животиње способне да издрже путовање;

2) службене контроле у случају дугог путовања домаћих копитара који нису обележени и регистровани, као и домаћих животиња врста говеда, оваца, коза и свиња, у друге државе, а пре тог превоза, и:

(1) службене контроле дневника пута којима се проверава да ли је дневник пута реалан и усаглашен са захтевима за заштиту животиња током превоза и са превозом повезаних поступака,

(2) службене контроле којима се проверава да ли је превозник назначен у дневнику пута уписан у Регистар превозника животиња и има овлашћење за дуги превоз животиња у складу са законом којим се уређује добробит животиња, сертификат о одобрењу превозног средства за дуги превоз животиња и сертификат о обучености возача и пратиоца животиња за добробит животиња током превоза;


3) службене контроле на граничним контролним местима из члана 59. став 1. овог закона и местима изласка, и то:


(1) службене контроле о стању животиња које се превозе и о превозном средству како би се проверила усаглашеност са захтевима прописа о заштити животиња током превоза и с превозом повезаних поступака, и то: захтеви који се односе на захтеве у погледу превозних средстава и захтеве за дуга путовања домаћих копитара и домаћих животиња врста говеда, оваца, коза и свиња;

(2) службене контроле којима се проверава да ли превозник испуњава одредбе потврђених међународних споразума у области добробити животиња и има овлашћење за дуго путовање животиња и сертификат о обучености возача и пратиоца животиња за добробит животиња током превоза,

(3) службене контроле којима се проверава да ли се домаћи копитари и домаће животиње врста говеда, оваца, коза и свиња превозе или треба да се превезу на велике раздаљине као дуго путовање животиња.

Током спровођења службених контрола и других службених активности Министарство:


1) предузима потребне мере да се спрече или да се смање на најмању могућу меру било каква одлагања између утовара животиња и њиховог поласка на пут или током превоза;

2) током превоза не задржава животиње, осим ако је то неопходно ради добробити животиња или здравља животиња или људи;

3) мора да се обезбеди збрињавање животиња, као и њихово храњење, појење, истовар и смештај, ако животиње морају да се задрже током превоза дуже од два сата.

У случају утврђене неусаглашености после службене контроле из става 2. тачка 2) овог члана, а коју организатор путовања не отклони пре дугог путовања животиња тако што уноси неопходне промене у организацију превоза, Министарство забрањује такво дуго путовање животиња.

Ако се после службене контроле из става 2. тачка 3) овог члана утврди да животиње нису у стању да заврше путовање, Министарство наређује да се животиње истоваре, напоје, нахране и одморе док не буду у стању да наставе путовање.


Обавештење о неусаглашености са захтевима из става 1. овог члана Министаратво доставља:


1) државама које су издале овлашћење превознику;


2) држави која је издала сертификат о одобрењу превозног средства за дуги превоз животиња, ако је утврђена неусаглашеност са било којим од захтева који се примјењују на превозно средство;


3) државу која је издала сертификат о обучености возача за добробит животиња током превоза ако је утврђена неусаглашеност са било којим од захтева који се примењују на возаче.


За обављање одређених послова службене контроле из овог члана може се овластити једно или већи број физичких лица из члана 30. овог закона.


Министар прописује захтеве за:


1) спровођење службених контрола за проверу усаглашености са прописима у области из члана 1. став 2. тачка 6) овог закона, узимајући у обзир ризик за добробит животиња у вези са пољопривредним активностима и превозом, клањем и убијањем животиња који се односе на:


(1) посебне захтеве за спровођење таквих службених контрола како би се одговорило на ризик повезан са различитим животињским врстама и превозним средствима, и у односу на потребе за спречавање неусаглашених пракси и ограничавање патње животиња;


(2) случајеве када Министарство, у вези са посебним неусаглашеностима, мора да предузме једну или више мера из члана 112. ст. 2. и 3. и члана 115. став 3. овог закона;


(3) проверу захтева за добробит животиња на граничним контролним местима и местима изласка и минималних захтева који се примјењују на места изласка;


(4) посебна мерила и услове за активирање механизма административне помоћи из чл. 95. и 96. овог закона;


(5) случајеве и услове када службене контроле за проверу усаглашености са захтевима за добробит животиња могу укључивати употребу посебних показатеља добробити животиња заснованим на мерљивим критеријумима успешности, и о осмишљавању таквих показатеља на основу научних и техничких доказа;


2) уједначен начин спровођења службене контроле за проверу усаглашености са прописима у области из члана 1. став 2. тачка 6) овог закона којима се утврђују захтеви за добробит животиња и за мере које Министарство предузима након тих службених контрола, а која се односе на:


(1) уједначену минималну учесталост тих службених контрола, када је минимални ниво службених контрола потребан како би се одговорило на ризик који је повезан са различитим врстама животиња и превозним средствима, и у вези са потребом за спречавање неусаглашених пракси и ограничавање патње животиња; и


(2) начин чувања записника о спроведеним службеним контролама и роковима чувања.

Посебни захтеви за службене контроле и за мере које предузима Министарство у вези са здрављем биља
Члан 22.

Службене контроле којима се проверава усаглашеност са захтевима прописаним у области из члана 1. став 2. тачка 7) овог закона обухватају службене контроле штетних организама, биља, биљних производа и других предмета, као и професионалних субјеката у области здравља биља и других лица на која се ови захтеви односе.


За обављање одређених послова службене контроле из овог члана може се овластити једно или већи број физичких лица из члана 30. овог закона.


Министар прописује захтеве за:


1) спровођење службених контрола на биљу, биљним производима и другим предметима за проверу усаглашености са прописима у области из члана 1. став 2. тачка 7) овог закона која се примењују на ту робу и за мере које предузима Министарство након спровођења тих службених контрола, а које се односе на:


(1) посебне захтеве за спровођење тих службених контрола у односу на унос у Републику Србију и премештање унутар Републике Србије одређеног биља, биљних производа и других предмета који подлежу прописима у области из члана 1. став 2. тачка 7) овог закона, како би се одговорило на препознате опасности и ризике за здравље биља у односу на одређено биље, биљне производе и друге предмете одређеног порекла или извора; и


(2) случајеве када Министарство, у вези са посебним неусаглашеностима, мора да предузме једну или више мера из члана 112. ст. 2. и 3. и члана 115. став 3. овог закона овог закона;


2) уједначен начин спровођења службених контрола на биљу, биљним производима и другим предметима ради провере усаглашености са прописима у области из члана 1. став 2. тачка 7) овог закона која се примењују на ту робу и за мере које се предузимају након тих службених контрола, а која се односе на:


(1) уједначене минималне учесталости тих службених контрола, када је минимални ниво службених контрола потребан како би се одговорило на препознате уједначене опасности и ризике за здравље биља у односу на одређено биље, биљне производе и друге предмете одређеног порекла или извора;


(2) уједначене учесталости службених контрола које се спроводе над субјектима који су овлашћени за издавање биљних пасоша у складу са законом којим се уређује здравље биља, узимајући у обзир чињеницу да ли су ти субјекти спровели план управљања ризиком од штетних организама за биље, биљне производе и друге предмете које производе;


(3) уједначене учесталости службених контрола које се спроводе над субјектима који су овлашћени за примену ознаке на дрвеном материјалу за паковање, дрвету и другим предметима или за издавање службене потврде за биље, биљне производе или друге предмете који нису дрвени материјал за паковање у складу са законом којим се уређује здравље биља.

Посебни захтеви за службене контроле и за мере које предузима Министарство у вези са генетички модификованим организмима ради производње хране и хране за животиње и генетички модификоване хране и хране за животиње
Члан 23.

Службене контроле којима се проверава усаглашеност са захтевима прописаним у областима из члана 1. став 2. тач. 1) – 3) овог закона обухватају службене контроле присуства генетички модификованих организама ради производње хране и хране за животиње које се спроводе у свим фазама производње, прераде и дистрибуције у целом пољопривредно-прехрамбеном ланцу у складу са законом којим се уређују генетички модификовани организми.


За обављање одређених послова службене контроле из овог члана може се овластити једно или већи број физичких лица из члана 30. овог закона.


Министар прописује захтеве за:


1) спровођење службених контрола из става 1. овог члана и за мере које предузима Mинистарство након таквих службених контрола, узимајући у обзир потребу за обезбеђивањем минималног нивоа службених контрола како би се спречиле праксе којима се крше прописи у области из члана 1. став 2. тачка 2) овог закона и која се односе на:


(1) посебне захтеве за спровођење службених контрола како би се одговорило на идентификоване уједначене опасности и ризике у вези са:


( присутношћу у пољопривредно-прехрамбеном ланцу генетички модификованих организама за производњу хране и хране за животиње и генетички модификоване хране и хране за животиње која није одобрена у складу са захтевима утврђеним законом којим се уређују генетички модификовани организми;


( узгојем генетички модификованих организама за производњу хране и хране за животиње и правилном применом плана мониторинга заснованог на процени ризика за животну средину код намерног увођења генетички модификованих организама у складу са законом којим се уређују генетички модификовани организми;


(2) случајеве када Министарство, у вези са посебним неусаглашеностима, мора да предузме једну или више мера из члана 112. ст. 2. и 3. и члана 115. став 3. овог закона;


2) уједначен начин спровођења службених контрола из става 1. овог члана, узимајући у обзир потребу за обезбеђивањем минималног нивоа службених контрола како би се спречиле праксе којима се крше правила у погледу уједначене минималне учесталости таквих службених контрола када је минимални ниво службених контрола потребан како би се одговорило на идентификоване уједначене опасности и ризике у вези са:


(1) присутвом у пољопривредно-прехрамбеном ланцу генетички модификованих организама за производњу хране и хране за животиње и генетички модификоване хране и хране за животиње која није одобрена у складу са законом којим се уређују генетички модификовани организми;


(2) узгојем генетички модификованих организама за производњу хране и хране за животиње и правилном применом плана мониторинга који се односи на намерно увођење генетички модификованих организама у животну средину, мониторинга нежељених ефеката генетички модификованих организама за производњу хране и хране за животиње након стављања на тржиште, као и информацијама које подносиоци захтева морају да доставе приликом одобравања генетички модификованих организама за производњу хране и хране за животиње, укључујући могуће утицаје на здравље.

Посебни захтеви за службене контроле и за мере које предузима Министарство у вези са средставима за заштиту биља
Члан 24.

Службене контроле којима се проверава усаглашеност са захтевима прописаним у области из члана 1. став 2. тачка 8) овог закона обухватају службене контроле активних супстанци и протектаната, синергиста, коформуланата и ађуванаса у складу са прописом којим се уређују средства за заштиту биља.

За потребе утврђивања учесталости спровођења службених контрола заснованих на ризику из става 1. овог члана, Министарство узима у обзир и следеће:

1) резултате активности мониторинга, укључујући и оне о резидуама пестицида у храни и храни за животиње у складу са прописима којима се уређују средства за заштиту биља и о стању површинских и подземних вода и заштићених подручја у складу са прописима којима се уређује заштита вода;

2) информације о нерегистрованим средствима за заштиту биља, укључујући нелегалну трговину средствима за заштиту биља и резултате релевантних контрола које спроводе надлежни органи за увоз и извоз опасних хемикалија;

3) информације о тровањима средствима за заштиту биља, укључујући и доступне информације о потенцијално штетним или неприхватљивим ефектима средстава за заштиту биља у складу са законом којим се уређују средства за заштиту биља, као и информације о хитним здравственим интервенцијама које је на располагање ставила национална установа надлежна за контролу тровања.


За обављање одређених послова службене контроле из овог члана може се овластити једно или већи број физичких лица из члана 30. овог закона.


Министар прописује захтеве за:


1) спровођење службених контрола из става 1 овог члана, који се односе на:


(1) посебне захтеве за спровођење тих службених контрола како би се одговорило на идентификоване уједначене опасности и ризике које би могла представљати средства за заштиту биља у вези са производњом, стављањем на тржиште, уносом у Републику Србију, означавањем, паковањем, превозом, складиштењем и употребом средстава за заштиту биља са циљем да се осигура њихова безбедна и одржива употреба и борба против нелегалне трговине; и


(2) случајеве када Министарство, у вези са посебним неусаглашеностима, мора да предузме једну или више мера из члана 112. ст. 2. и 3. и члана 115. став 3. овог закона.


2) уједначен начин спровођења службених контрола средстава за заштиту биља, који се односи на:


(1) уједначену минималну учесталост тих службених контрола када је минимални ниво службених контрола потребан како би се одговорило на идентификоване уједначене опасности и ризике које би могла представљати средства за заштиту биља у вези са производњом, стављањем на тржиште, уносом у Републику Србију, означавањем, паковањем, превозом, складиштењем и употребом средстава за заштиту биља са циљем да се осигура њихова безбедна и одржива употреба и борба против нелегалне трговине;


(2) прикупљање информација, мониторинг и извештавање у вези са сумњом на тровања средствима за заштиту биља;


(3) прикупљање информација, праћење и извештавање о нерегистрованим средставима за заштиту биља, укључујући нелегалну трговину средствима за заштиту биља.

Посебни захтеви за службене контроле и за мере које предузимају надлежни органи у вези са органском производњом и означавањем органских производа
Члан 25.

Службене контроле и друге службене активности органске производње и означавања органских производа обухватају проверу усаглашености са захтевима прописаним у области из члана 1. став 2. тачка 9) овог закона.


Министар, односно министар здравља прописује захтеве о уједначеном начину спровођења службених контрола за проверу усаглашености са прописима у области из члана 1. став 2. тачка 9) овог закона, који се односе на:


1) посебне захтеве и додатну садржину, поред садржине утврђене овим законом, ради припреме релевантних делова вишегодишњег плана службених контрола и извештаја о спровођењу вишегодишњег плана службених контрола;


2) начин активирања механизма административне помоћи из чл. 95. и 96. овог закона.


3) методе које се примењују за узорковање и за лабораторијске анализе и тестирања, осим захтева који се односе на утврђивање граничних вредности.

Посебни захтеви за службене контроле и за мере које предузима Министарство у вези са употребом и означавањем производа заштићеним ознакама географског порекла и ознакама гарантовано традиционалних специјалитета, као и традиционалним изразима
Члан 26.

Изузетно од члана 31. став 11. овог закона, у вези са захтевима из члана 1. став 2. тачка 10) овог закона, када је Министарство овластило овлашћено тело за доношење одлука о одобравању употребе регистрованог назива производа, та тела могу се овластити и за примену следећих мера, и то да:


1) одређене активности субјекта подвргне планским или појачаним службеним контролама;

2) наложе субјекту да повећа учесталост сопствених контрола;

3) наложе субјекту да измени етикету ради усклађивања са спецификацијом производа и захтевима прописаним у области из члана 1. став 2. тачка 10) овог закона.


За обављање одређених послова службене контроле из овог члана може се овластити једно или већи број физичких лица из члана 30. овог закона.


Министар прописује захтеве за:


1) спровођење службених контрола за проверу усаглашености са прописима у области из члана 1. став 2. тачка 10) овог закона, који се односе на:


(1) захтеве, методе и технике из чл. 12. и 14. овог закона за службене контроле које се спроводе ради провере усаглашености са спецификацијама производа и захтевима у погледу означавања;


(2) посебне методе и технике из члана 14. овог закона за спровођење службених контрола чији је циљ обезбеђивање следивости роба и животиња обухваћених подручјем примене прописа у области из члана 1. став 2. тачка 10) овог закона у свим фазама производње, прераде и дистрибуције и обезбеђивање гаранција о усаглашености са тим прописима;


(3) случајеве када Министарство, у вези са посебним неусаглашеностима, мора да предузме једну или више мера из члана 115. ст. 1 – 3. овог закона;


2) уједначен начин спровођења службених контрола за проверу усаглашености са прописима у области из члана 1. став 2. тачка 10) овог закона, који се односе на:


(1) посебан начин активирања механизма административне помоћи из чл. 95. и 96. овог закона, укључујући размену информација о случајевима непоштовања прописа или вероватноћи непоштовања прописа између Министарства и овлашћених тела;


(2) посебне обавезе овлашћених тела у вези са извештавањем.

Посебни захтеви за службене контроле и мере које предузимају надлежни органи у случајевима новоутврђених ризика у вези са храном и храном за животиње

Члан 27.


Службене контроле које спроводе надлежни органи над одређеним категоријама хране или хране за животиње у случајевима новоутврђених ризика у вези са храном и храном за животиње обухватају проверу усаглашености са захтевима прописаним у областима из члана 1. став 2. тач. 1) ( 5) овог закона.


Министар, односно министар надлежан за послове здравља прописује захтеве за:


1) спровођење службених контрола над одређеним категоријама хране или хране за животиње за проверу усаглашености са прописима у областима из члана 1. став 2. тач. 1) ( 5) овог закона и за мере које предузимају надлежни органи након тих службених контрола који се односе на новоутврђене ризике који путем хране или хране за животиње могу утицати на здравље људи или животиња или, у вези са генетички модификованим организмима и средствима за заштиту биља, и на животну средину, или било који такви ризици који произлазе из нових образаца производње или потрошње хране или хране за животиње, а који се не могу ефикасно решити без таквих заједничких захтева којима се утврђују:


(1) уједначени посебни захтеви у вези са спровођењем службених контрола како би се одговорило на посебне опасности и ризике у вези са сваком категоријом хране и хране за животиње и различите поступке руковања; и


(2) случајеви када надлежни органи, у вези са посебним неусаглашеностима, морају да предузму једну или више мера из члана 112. ст. 2. и 3. и члана 115. став 3. овог закона;


2) уједначен начин спровођења службене контроле над одређеним категоријама хране или хране за животиње за проверу усаглашености са прописима у областима из члана 1. став 2. тач. 1) ( 5) овог закона како би се одговорило на новоидентификоване ризике који путем хране или хране за животиње могу утицати на здравље људи или животиња или, у вези са генетички модификованим организмима и средствима за заштиту биља, и на животину средину, или било који други ризици који произлазе из новог начина производње или потрошње хране или хране за животиње, и који се не могу ефикасно решити без таквих заједничких захтева о уједначеној минималној учесталости тих службених контрола, када је минимални ниво службених контрола потребан како би се одговорило на посебне опасности и ризике у вези са сваком категоријом хране и хране за животиње и различите поступке руковања.


Министар, односно министар надлежан здравља наређује хитне мере које се одмах примењују у случају када постоје оправдани, крајње хитни разлози повезани са случајевима озбиљних ризика за здравље људи или животиња или за животну средину.

3. Овлашћивање одређених послова од стране надлежних органа

Овлашћивање за обављање одређених послова службених контрола
Члан 28.

Надлежни органи могу да овласте једно или више правних или физичких лица за одређене послове службених контрола, ако испуњавају захтеве прописане овим законом.


Надлежни органи обезбеђују да правно и физичко лице из става 1. овог члана имају потребна овлашћења за ефикасно спровођење одређених послова службене контроле за која се овлашћују.


Када је за одређене послове службених контрола за проверу усаглашености са захтевима који се односе на органску производњу и означавање органских производа овлашћено једно или већи број правних лица, сваком овлашћеном правном лицу додељује се кодни број у складу са прописима којима се уређује органска производња.


У случају из става 3. овог члана, надлежни органи који су одговорни за овлашћивање и надзор одређени су у члану 4. овог закона.

Услови за овлашћивање за обављање одређених послова службених контрола
Члан 29.

Овлашћивање за одређене послове службених контрола правног лица из члана 28. став 1. овог закона обавља се писаним путем у складу са следећим условима:


1) решење о овлашћењу нарочито садржи прецизан опис послова службених контрола које овлашћено тело може да обавља и услове под којима оно може да обавља те послове;


2) ако правно лице из члана 28. став 1. овог закона:


(1) има стручност, односно компетентност у обављању послова за које се овлашћује;

(2) има опрему и инфраструктуру који су потребни за обављање послова за које се овлашћује;

(3) има довољан број запослених са одговарајућим квалификацијама и искуством;

(4) да је непристрасно и нема сукоб интереса и не може, директно или индиректно, да утиче на непристрасност стручног поступања при обављању послова за које се овлашћује;

(5) послује и акредитовано је у складу са стандардима релевантним за послове за које се овлашћује, укључујући стандард SRPS ISO/IEC 17020 „Оцењивање усаглашености – Захтеви за рад различитих типова тела које обављају контролисањеˮ;


(6) има довољна овлашћења да обавља одређене послове службених контрола за које се овлашћује;


3) постоји успостављен систем којим се обезбеђује ефикасна и ефективна координација између надлежног органа који овлашћује и правног лица из члана 28. став 1. овог закона које обавља одређене послове службених контрола.

Поред услова из става 1. овог члана, правно лице из члана 28. став 1. овог закона мора да испуњава и посебне услове прописане у областима из члана 1. став 2. овог закона.

Правно лице из члана 28. став 1. овог закона које испуњава услове из ст. 1. и 2. овог закона бира се путем конкурса у складу са овим законом.

Конкурс из става 3. овог члана расписује министар, односно министар надлежан за послове здравља који се објављује у „Службеном гласнику Републике Србијеˮ.

Конкурс спроводи комисија коју образује министар, односно министар здравља.

Решење о овлашћивању за обављање одређених послова службене контроле, на предлог конкурсне комисије, доноси министар, односно министар здравља.

Решење о овлашћивању је коначно и против њега се може покренути управни спор.

Министар, односно министар здравља утврђује списак овлашћених тела изабраних путем конкурса, који се објављује у „Службеном гласнику Републике Србијеˮ и доставља министарству надлежном за послове који се односе на техничке прописе, ради уписа у регистар овлашћених тела за оцењивање усаглашености.
Услови за овлашћивање за обављање одређених стручних послова

службених контрола физичким лицима

Члан 30.


Надлежни органи могу за одређене стручне послове службених контрола да овласте једно или више физичких лица ако је то прописано чл. 18 ( 27. овог закона.


Овлашћивање за поједине стручне послове службених контрола физичког лица из члана 28. став 1. овог закона обавља се писаним путем у складу са следећим условима:

1) решење о овлашћењу нарочито садржи прецизан опис одређених стручних послова службених контрола које физичко лице може да обавља и услове под којима оно може да обавља те послове;


2) ако физичко лице:


(1) има стручност, опрему и инфраструктуру који су потребни за обављање одређених стручних послова службених контрола за које се овлашћује;

(2) има одговарајуће квалификације и искуство;


(3) поступа непристрасно и нема сукоб интереса у погледу обављања одређених стручних послова службених контрола за које се овлашћује; 


3) постоји успостављен систем којим се обезбеђује ефикасна и ефективна координација између надлежног органа који овлашћује и физичког лица које обавља одређене стручне послове службених контрола.


Поред захтева из става 1. овог члана, физичко лице мора да испуњава и посебне захтеве прописане у областима из члана 1. став 2. овог закона.

Лице које испуњава захтеве из ст. 1. и 2. овог закона бира се путем конкурса у складу са овим законом.

Конкурс из става 3. овог члана расписује министар, односно министар здравља који се објављује у „Службеном гласнику Републике Србијеˮ.

Конкурс спроводи комисија коју образује министар, односно министар здравља.

Решење о овлашћивању лица за обављање одређених стручних послова службених контрола, на предлог конкурсне комисије, доноси министар, односно министар здравља.

Решење о овлашћивању је коначно и против њега се може покренути управни спор.

Министар, односно министар здравља утврђује списак физичких лица овлашћених за обављање одређених стручних послова службених контрола изабраних путем конкурса, који се објављује у „Службеном гласнику Републике Србијеˮ.
Услови за овлашћивање одређених послова других службених активности
Члан 31.

Надлежни органи могу да овласте за одређене послове других службених активности једно или више правних лица ако:

1) је такво овлашћивање прописано у областима из члана 1. став 2. овог закона;

2) су испуњени услови прописани чланом 29. овог закона, осим услова из члана 29. став 1. тачка 2) подтачка (5) овог закона.

Поред захтева из става 1. овог члана, правно лице мора да испуњава и посебне захтеве прописане у областима из члана 1. став 2. овог закона.

Лице које испуњава захтеве из ст. 1. и 2. овог закона бира се путем конкурса у складу са овим законом.

Конкурс из става 3. овог члана расписује министар, односно министар здравља који се објављује у „Службеном гласнику Републике Србијеˮ.

Конкурс спроводи комисија коју образује министар, односно министар здравља.

Решење о овлашћивању за обављање одређених послова других службених активности, на предлог конкурсне комисије, доноси министар, односно министар здравља.

Решење о овлашћивању је коначно и против њега се може покренути управни спор.

Министар, односно министар здравља утврђује списак овлашћених тела изабраних путем конкурса, који се објављује у „Службеном гласнику Републике Србијеˮ и доставља министарству надлежном за послове који се односе на техничке прописе, ради уписа у регистар овлашћених тела за оцењивање усаглашености.

Надлежни органи могу да овласте за одређене стручне послове других службених активности једно или више физичких лица, ако:

1) је такво овлашћивање прописано у областима из члана 1. став 2. овог закона;

2) су испуњени услови прописани чланом 30. ст. 2. и 3. овог закона.

На овлашћивање физичког лица сходно се примењује члан 30. ст. 4 ( 9. овог закона.


Надлежни органи не могу пренети на овлашћено тело или на физичко лице доношење одлуке у вези са пословима из члана 115. став 1 тачка 2) и ст. 3. и 4. овог закона.

Обавезе овлашћених тела и физичких лица
Члан 32.

Овлашћено тело из члана 29. става 8. и члана 31. став 8. или физичко лице из чл. 30. став 9. и 31. ст. 9. и 10. овог закона дужно је да:

1) редовно, као и на захтев надлежног органа извештава о резултатима спроведених службених контрола и других службених активности;

2) без одлагања обавештава надлежни орган када резултати службених контрола и других службених активности указују на неусаглашеност или на вероватноћу неусаглашености, осим ако посебним актом закљученим између надлежног органа и овлашћеног тела или физичког лица није другачије уређено;

3) омогући надлежном органу приступ свом пословном простору и објектима, сарађује и пружа помоћ.

Обавезе надлежних органа који овлашћују
Члан 33.

Надлежни органи над овлашћеним телом из члана 29. став 8. и члана 31. став 8. или физичким лицем из чл. 30. став 9. и 31. ст. 9. и 10. овог закона организују аудит, односно инспекцијски преглед, осим акредитације из члана 29. став 1. тачка 2) подтачка (5) овог закона ради избегавања дуплирања посла.

Надлежни органи, у потпуности или делимично, без одлагања одузимају овлашћење дато у складу са овим законом када:

1) постоје докази да овлашћено тело или физичко лице не обавља послове у складу са датим овлашћењем;

2) овлашћено тело или физичко лице не предузима одговарајуће и благовремене активности којима се отклањају утврђени недостаци; или

3) је утврђено да је независност или непристрасност овлашћеног тела или физичког лица нарушена.

Овлашћење се може одузети и у другим случајевима утврђеним у прописима у областима из члана 1. став 2. овог закона.


Решење о одузимању овлашћења је коначно и против њега се може покренути управни спор.

4. Узорковање, анализа, тестирање и дијагностикe

Методе које се користе за узорковање, анализу, тестирања и дијагностику
Члан 34.

Методе које се користе за узорковање и лабораторијске анализе, тестирања и дијагностику током службених контрола и других службених активности морају бити у складу са прописима којима се утврђују те методе или захтевима прихватљивости за те методе, а који су усклађени са правилима Европске уније.

Ако методе из става 1. овог члана нису прописане, службена лабораторија током службених контрола и других службених активности користи једну од следећих метода ако су погодне за потребе специфичних анализа, тестирања и дијагностике, и то:

1) доступне методе усклађене са релеватним међународно признатим правилима или протоколима, укључујући протоколе усвојене од стране европског тела за стандардизацију, или релевантне методе развијене или препоручне од стране референтних лабораторија Европске уније које су верификоване, односно валидиране у складу са међународно признатим научним протоколима;

2) ако релевантна међународно призната правила или протоколи из тачке 1) овог става не постоје, тада службене лабораторије користе методе које су у складу са релевантним прописима на националном нивоу, а ако такви прописи не постоје користе једну од следећих метода:

(1) релевантне методе које су развиле или препоручиле националне реферетне лабораторије Републике Србије и које су верификоване, односно валидиране у складу са међународно признатим научним протоколима; или

(2) релевантне методе развијене и верификоване, односно валидиране у складу са међулабораторијским или унутарлабораторијским тестовима верификације, односно валидације метода са међународно признатим научним протоколима.

У случају да су хитно потребне лабораторијске анализе, тестирања или дијагностика, а не постоји ниједна од метода из ст. 1. и 2. овог члана, национална референтна лабораторија Републике Србије или, ако национална референтна лабораторија Републике Србије не постоји, службена лабораторија из члана 37. став 1. овог закона, може да користи друге одговарајуће методе које нису наведене у ст. 1. и 2. овог члана до валидације, односно верификације одговарајуће методе у складу са међународно признатим научним протоколима.


Методе које се користе за лабораторијске анализе, тестирања и дијагностику морају, кад год је то могуће, да буду дефинисане следећим релевантним критеријумима:


1) тачност – истинитост и прецизност (accuracy);


2) применљивост – матрикс и опсег концентрација (applicability);


3) граница детекције (limit of detection);


4) граница квантификације (limit of quantification);


5) прецизност (precision);


6) поновљивост (repeatability);


7) репродуктивност (reproducibility);


8) принос (recovery);


9) селективност (selectivity);

10) осетљивост (sensitivity);


11) линеарност (linearity);


12) мерна несигурност (measurement uncertainty);


13) други критеријуми који се могу одабрати према потреби.


Вредности за прецизност из става 4. тачка 5) овог члана се добијају на основу међулабораторијских тестова спроведених у складу са релевантним међународно признатим протоколом о међулабораторијским испитивањима (нпр. SRPS ISO 5725 „Тачност (истинитост и прецизност) метода и резултата мерења”) или се заснивају, ако су утврђени критеријуми успешности за аналитичке методе, на тестовима усаглашености са критеријумима, а вредности за поновљивост и репродуктивност се изражавају у међуанродно признатом облику (нпр. интервал поузданости од 95% као што је дефинисано у SRPS ISО 5725 „Тачност (истинитост и прецизност) метода и резултата мерења”), а резултати међулабораторијског тестирања се објављују или је приступ слободан.


Предност се даје методама анализе које су применљиве једнобразно на различите групе роба у односу на методе које се примењују само на појединачне робе.


У ситуацијама у којима се методе анализе могу валидирати само у једној лабораторији, те методе се валидирају у складу са међународно прихваћеним научним протоколима или смерницама или се, ако су успостављени критеријуми успешности за аналитичке методе, заснивају на тестовима усаглашености са тим критеријумима.


Методе анализе усвојене у складу са овим законом треба да буду формулисане у складу са стандардним обрасцем за методе анализе које препоручује Међународна организација за стандардизацију (International Organization for Standardization, ISО).


Узимање, руковање и означавање узорака обавља се тако да се обезбеди њихова правна, научна и техничка валидност.


Министар, у зависности од области на које се овај закон примењује, прописује:


1) методе које се користе за узорковање, лабораторијскe анализе, тестирања и дијагностику;


2) критеријуме изводљивости, параметре за анализе, тестирања или дијагностику, мерну несигурност и начин валидације, односно верификације тих метода;


3) тумачење резултата лабораторијских анализа, тестирања и дијагностике.

Друго стручно мишљење
Члан 35.

Субјект чије су животиње или роба предмет узимања узорака, лабораторијскe анализе, тестирања и дијагностике током спровођења службене контроле има право на друго стручно мишљење о свом трошку.


Право на друго стручно мишљење обухвата право субјекта да затражи преглед документације о узорковању, анализи, тестирању или дијагностици од стране другог признатог стручњака који има одговарајуће квалификације.


Када је то релевантно, одговарајуће и технички изводљиво, имајући у виду посебно преваленцију и дистрибуцију опасности за животиње или робу, кварљивост узорака или робе и количину расположивог супстрата, надлежни органи:


1) приликом узимања узорка, и ако то захтева субјект, обезбеђују да се узме довољна количина узорка како би се омогућило друго стручно мишљење и преиспитивање из става 5. овог члана, уколико се то покаже као неопходно; или 


2) обавештава субјекта када није могуће узети довољну количину из тачке 1) овог става.


У случају процене присуства карантинских штетних организама на биљу, биљним производима или другим предметима ради провере усаглашености са прописима у области из члана 1. став 2. тачка 7) овог закона, не примењује се став 3. овог члана.


Када постоји спор између надлежног органа и субјекта који се заснива на другом стручном мишљењу из ст. 1. и 2. овог члана, субјект може да захтева о свом трошку, преглед документације прве анализе, тестирања или дијагностике и, према потреби, друге анализе, тестирања или дијагностику од стране друге службене лабораторије.


Захтев субјекта за друго стручно мишљење из ст. 1. и 2. овог члана не утиче на обавезу надлежних органа да брзо предузму мере за уклањање или ограничавање ризика за здравље људи, животиња и биља или за добробит животиња или, у вези са генетички модификованим организмима и средствима за заштиту биља, ризик и за животну средину, у складу са овим законом и прописима у областима из члана 1. став 2. овог закона.


Министар, односно министар здравља прописује начин остваривања права на друго стручно мишљење, захтеве за другог признатог стручњака који има одговарајуће квалификације, начин чувања и руковања додатне количине узорака узетих за потребе друге анализе, тестирања или дијагностике у склопу другог стручног мишљења, употребу резултата прве анализе, тестирања или дијагностике, другог стручног мишљења и друге анализе, тестирања или дијагностике.

Узимање узорака животиња и робе која се продаје путем даљинске трговине
Члан 36.

Животиње и роба која се продаје путем даљинске трговине, коју надлежни органи наруче од субјекта, без откривања свог идентитета, могу да се користе као узорак за потребе службене контроле.

Када добије узорке, надлежни органи обавештавају субјекта од којег је узорак наручен:


1) да је тај узорак узет за потребе службене контроле и, према потреби, да може да се користи ради анализе, тестирања или дијагностике за сврхе те службене контроле;


2) да може да оствари право на друго стручно мишљење у складу са чланом 35. став 1. и 2. овог закона.

Трошкове наручивања и анализе, тестирања или дијагностике узорка животиња и робе која се продаје путем даљинске трговине сносе надлежни органи.


Одредбе овог члана примењују се и на овлашћена тела и физичка лица из члана 30. став 9. и 31. ст. 9. и 10. овог закона.


Министар, односно министар здравља прописује начин узимања узорака животиња и робе која се продаје путем даљинске трговине.

Одређивање службених лабораторија
Члан 37.

Лабораторијске анализе, тестирања и дијагностику узорака узетих током спровођења службене контроле и других службених активности обавља Дирекција за националне референтне лабораторије, као орган управе у саставу Министарства основана у складу са законом којим се уређује безбедност хране, и то за методе за које је акредитована.


За методе за које Дирекција за националне референтне лабораторије није акредитована надлежни органи бирају службене лабораторије у Републици Србији путем конкурса.


Ако у Републици Србији не постоји службена лабораторија која испуњава прописане захтеве за спровођење специфичне лабораторијске анализе, тестирања и дијагностике, надлежни органи могу одредити лабораторију друге државе која може бити чланица Европске уније или уговорна страна Споразума о европском економском простору, ако испуњава следеће услове:


1) да су успостављени одговарајући системи у оквиру којих надлежни органи Републике Србије могу спроводити аудит и инспекцијски преглед из члана 39. став 1. овог закона или тај аудит и инспекцијски преглед спроводе надлежни органи друге државе која може бити чланица Европске уније или уговорна страна Споразума о европском економском простору у којој се та лабораторија налази; и


2) та је лабораторија овлашћена као службена од стране надлежног органа друге државе која може бити чланица Европске уније или уговорна страна Споразума о европском економском простору у којој се та лабораторија налази.


Службене лабораторије се одређују решењем о избору које се доноси у писаном облику и укључује: 


1) послове које лабораторија обавља као службена лабораторија;


2) услове под којима она обавља послове из тачке 1) овог става;


3) уређење међусобних односа ради обезбеђења ефикасне и ефективне координације и сарадње између лабораторије и надлежних органа.


Надлежни органи могу да изаберу службену лабораторију која испуњава следеће захтеве:

1) поседује опрему и инфраструктуру потребну за извођење анализе или тестирања или дијагностике на узорцима;

2) има довољан број запослених са одговарајућим стручним квалификацијама, обуком и искуством;

3) обезбеђује да се послови за које је изабрана обављају непристрасно, и не постоји сукоб интереса у погледу обављања послова као службене лабораторије;

4) може благовремено да испоручи резултате анализе, тестирања или дијагностике обављене на узорцима узетим током службених контрола и других службених активности; и

5) ради у складу са стандардом: SRPS ISO/IEC 17025 – „Општи захтеви за компетентност лабораторија за испитивање и лабораторија за еталонирањеˮ и акредитована је у складу са тим стандардом од стране националног тела надлежног за акредитацију у складу законом којим се уређује акредитација.

Обим акредитације службене лабораторије из става 5. тачка 5) овог члана:

1) обухвата оне методе лабораторијских анализа, тестова или дијагностике које су потребне да их за анализу, тестирање или дијагностику користи лабораторија када поступа као службена лабораторија;

2) може да садржи једну или више метода лабораторијских анализа, тестова или дијагностике или групу метода;

3) може бити одређен на флексибилан начин, како би се омогућило да обим акредитације обухвата модификоване верзије метода које је службена лабораторија користила у тренутку када је акредитација додељена, или нове методе поред тих метода, на основу валидација саме лабораторије и без посебне оцене од стране националног тела надлежног за акредитацију пре примене тих модификованих или нових метода.


Када ниједна службена лабораторија у Републици Србији или другој држави која може бити чланица Европске уније или уговорна страна Споразума о европском економском простору не поседује стручност, опрему, инфраструктуру и запослене потребне за обављање нових или нарочито неуобичајених лабораторијских анализа, тестирања или дијагностике, надлежни орган може да упути захтев лабораторији или дијагностичком центру који не испуњава један или више захтева из ст. 4. и 5. овог члана да обави те лабораторијске анализе, тестирања и дијагностику.

Службена лабораторија бира се путем јавног конкурса који расписује министар, односно министар здравља, који се објављује у „Службеном гласнику Републике Србијеˮ.

Конкурс из става 8. овог члана нарочито садржи:

1) врсте лабораторијских анализа, тестирања и/или дијагностике узорака за које се конкурс расписује;

2) период на који се додељују послови лабораторијских анализа, тестирања и/или дијагностике;

3) доказ о испуњености стандарда SRPS ISO/IEC 17025 – „Општи захтеви за компетентност лабораторија за испитивање и лабораторија за еталонирање”;

4) доказ о испуњености захтева у погледу искуства, резултата и благовремености у досадашњем обављању послова лабораторијских анализа, тестирања и/или дијагностике узорака;

5) рок за доношење и објављивање одлуке о избору;

6) начин обавештавања о резултатима конкурса.

Конкурс спроводи комисија коју образује министар, односно министар здравља.

Решење о избору службене лабораторије за обављање послова лабораторијских анализа, тестирања и/или дијагностике узорака, на предлог конкурсне комисије, доноси министар, односно министар здравља.

Надлежни орган утврђује списак службених лабораторија изабраних путем конкурса, који се објављује у „Службеном гласнику Републике Србијеˮ и доставља министарству надлежном за послове који се односе на техничке прописе, ради уписа у регистар овлашћених тела за оцењивање усаглашености.

На основу решења о избору надлежни орган са лабораторијом којој је додељено обављање послова закључује уговор којим се нарочито уређују:

1) послови лабораторијских анализа, тестирања и/или дијагностике узорака који су предмет уговора и захтеви под којима се обављају ти послови;

2) одговорно лице које ће обављати одређене послове који су предмет уговора;

3) методе, начин и поступак обављања послова лабораторијских анализа, тестирања и/или дијагностике узорака;

4) међусобна права, обавезе и одговорности;

5) време за које се закључује уговор;

6) начин финансирања послова за које се закључује уговор;

7) услови за раскид уговора.

Обавезе службених лабораторија
Члан 38.

У случају да резултати анализе, тестирања или дијагностике обављене на узорцима узетим током службених контрола или других службених активности указују на ризик за здравље људи, животиња или биља, или, у вези са генетички модификованим организмима и средствима за заштиту биља, ризик и за животну средину или указују на вероватну неусаглашеност, службена лабораторија дужна је да о томе без одлагања обавести надлежни орган који ју је изабрао за те анализе, тестирања или дијагностику и, према потреби, овлашћено тело или физичко лице овлашћено за обављање одређених стручних послова службених контрола или других службених активности у складу са овим законом.


Уговором из члана 37. став 13. овог закона може се уредити под којим условима службена лабораторија није у обавези да без одлагања достави информације из става 1. овог члана надлежном органу, овлашћеном телу или физичком лицу овлашћеном за обављање одређених стручних послова службених контрола или других службених активности у складу са овим законом.

Службена лабораторија дужна је да, на захтев националне референтне лабораторије, учествује у међулабораторијским упоредним тестовима или тестовима оспособљености која се организују за анализе, тестирања или дијагностику коју обавља у својству службене лабораторије.

На захтев надлежних органа, службена лабораторија јавности ставља на увид називе метода које се користе за анализе, тестирања или дијагностику за спровођење службених контрола и других службених активности.

Службене лабораторије, на захтев надлежног органа, заједно са резултатима наводе и методу која је коришћена за сваку анализу, тестирање или дијагностику спроведену у оквиру службених контрола и других службених активности.
Аудит службених лабораторија
Члан 39.

Надлежни органи организују редовни аудит службених лабораторија изабраних у складу са чланом 37. став 1. овог закона, као и када сматрају да је аудит неопходан, осим у случају да такве аудите сматрају сувишним узимајући у обзир спроведено оцењивање ради акредитације из члана 37. став 5. тачка 5) овог закона.

Надлежни органи одмах укидају решење о избору и раскидају уговор закључен са службеном лабораторијом, у потпуности или за обављање одређених послова, у случају да та лабораторија не предузме одговарајуће и благовремене корективне мере после резултата аудита надлежноих органа или националног тела надлежног за акредитацију, у случајевима када лабораторија:

1) више не испуњава захтеве прописане чланом 37. ст. 5. и 6. овог закона;

2) не испуњава обавезе прописане чланом 38. овог закона;

3) не остварује задовољавајуће резултате у међулабораторијским упоредним тестирањима из члана 38. став 3. овог закона.
Одступања од захтева обавезне акредитације одређених службених лабораторија
Члан 40.

Министарство може изабрати службену лабораторију и ако лабораторија не испуњава захтев из члана 37. став 5. тачка 5) овог закона, ако:

1) лабораторија:

(1) обавља као једину активност откривање трихинеле у месу;

(2) користи само референтну методу и еквивалентне методе откривања трихинеле у складу са посебним прописом којим се уређује службена контрола трихинеле у месу;

(3) обавља дијагностичко испитивање на трихинелу под надзором Министарства или службене лабораторије изабране у складу са чланом 37. став 1. овог закона и акредитоване у складу са стандардом EN ISO/IEC 17025 за употребу метода из става 1. тачка 1) подтачка (2) овог члана;


(4) редовно учествује и има задовољавајуће резултате у међулабораторијским упоредним тестовима или тестовима оспособљености које организује национална референтна лабораторија за методе које користи за откривање трихинеле;

2) лабораторија која само обавља анализе, тестирање или дијагностику у оквиру других службених активности, ако:

(1) користи једино методе лабораторијске анализе, тестирања и дијагностике из члана 34. став 1. и став 2. тач. 1) или 2) овог закона;

(2) обавља анализе, тестирања или дијагностику под надзором надлежних органа или националне референтне лабораторије за методе које користи;

(3) редовно учествује и има задовољавајуће резултате у међулабораторијским упоредним тестовима или тестовима оспособљености које организује национална референтна лабораторија за методе које користи; и

(4) има успостављен систем обезбеђења квалитета којим се обезбеђују тачни и поуздани резултати коришћених метода за лабораторијске анализе, тестирања и дијагностику.

У случају да је за методе које користи лабораторија из става 1. тачка 2) овог члана потребна потврда резултата лабораторијске анализе, тестирања или дијагностике, потврдну лабораторијску анализу, тестирање или дијагностику обавља службена лабораторија која испуњава захтев из члана 37. став 5. тачка 5) овог закона.

Службене лабораторије из става 1. овог члана морају се налазити на територији Републике Србије.

Одступања од захтева обавезне акредитације свих метода лабораторијских анализа, тестирања и дијагностике које користе службене лабораторије
Члан 41.

Надлежни органи могу у складу са чланом 37. став 1. овог закона, изабрати службене лабораторије које не испуњавају захтеве из члана 37. став 5. тачка 5) овог закона у погледу свих метода које се користе за службене контроле или друге службене активности, ако такве лабораторије испуњавају следеће услове:


1) да раде и акредитоване су у складу са стандардом SRPS ISO/IEC 17025 – „Општи захтеви за компетентност лабораторија за испитивање и лабораторија за еталонирањеˮ за коришћење једне или више метода које су сличне и репрезентативне за друге методе које користе; и 


2) да редовно и у значајној мери користе методе за које имају акредитацију из тачке 1) овог става, осим у области здравља биља из члана 1. став 2. тачка 7) овог закона, када не постоји валидирана метода за откривање одређених штетних организама за биље из члана 34. ст. 1. и 2. овог закона.


Министар, односно министар здравља прописује случајеве када и услове под којим се могу изабрати службене лабораторије које не испуњавају захтеве акредитације у погледу свих метода које се користе за службене контроле или друге службене активности.

Привремена одступања од захтева обавезне
акредитације одређених службених лабораторија
Члан 42.

Изузетно од члана 37. став 6. тачка 1) овог закона надлежни орган може привремено одредити једну од службених лабораторија као службену лабораторију за коришћење методе лабораторијске анализе, тестирања или дијагностике за коју није акредитована у складу са чланом 37. став 5. тачка 5) овог закона, када:

1) је коришћење те методе нов захтев у складу са посебним прописима или међународним стандардима и правилима Европске уније;

2) промена методе која се користи захтева нову акредитацију или проширење обима акредитације коју је службена лабораторија већ добила; или

3) постоји потреба за коришћење те методе у случајевима хитне ситуације или новог ризика за здравље људи, животиња или биља, добробити животиња или, у вези са генетички модификованим организмима и средствима за заштиту биља, ризика и за животну средину.
Надлежни органи могу привремено одредити службену лабораторију из става 1. овог члана ако:

1) је службена лабораторија акредитована у складу са стандардом SRPS ISO/IEC 17025 – „Општи захтеви за компетентност лабораторија за испитивање и лабораторија за еталонирањеˮ за коришћење методе која је слична методи која није у обиму акредитације те лабораторије;

2) у службеној лабораторији постоји успостављен систем обезбеђења квалитета којим се обезбеђују тачни и поуздани резултати коришћењем методе која није у обиму акредитације те лабораторије;

3) се анализе, тестирања или дијагностика по тој методи спроводи под надзором надлежних органа или националне референтне лабораторије за ту методу.

Надлежни органи привремено одређује службену лабораторију из става 1. овог члана на период који не може бити дужи од једне године и који се може обновити једном на додатни временски период од годину дана.


Службене лабораторије, изабрана у складу са ст. 1 – 3. овог члана налазе се само на територији Републике Србије.

5. Службене контроле животиња и робе које се уносе у Републику Србију
Службене контроле животиња и робе које се уносе у Републику Србију

Члан 43.


Службене контроле животиња и роба које се уносе у Републику Србију организују се на основу процене ризика.


Службене контроле животиња и робе из чл. 47. и 48. овог закона спроводе се на основу ризика и у складу са чл. 47 ( 64. овог закона.

а) Животиње и роба осим оних које обавезно подлежу службеним контролама на граничним контролним местима
Службене контроле животиња и робе осим оних које обавезно подлежу службеним контролама на граничним контролним местима
Члан 44.

Ради утврђивања усаглашености са захтевима прописаним у одговарајућој области из члана 1. став 2. овог закона, надлежни органи редовно спроводе службене контроле на основу ризика и са одговарајућом учесталошћу пошиљака животиња и робе које се уносе у Републику Србију, а на које се чл. 47. и 48. овог закона не примењују.

Одговарајућа учесталост службених контрола пошиљака животиња и робе из става 1. овог члана, утврђује се узимајући у обзир следеће:

1) ризик за здравље људи, животиња или биља, добробит животиња или, у вези са генетички модификованим организмима и средствима за заштиту биља, ризик и за животну средину у зависности од врсте животиња и робе;

2) информације које указују на вероватноћу да би потрошачи могли бити доведени у заблуду, а нарочито у погледу природе, идентитета, својстава, састава, количине, рока трајања, земље порекла или места порекла и начина израде или производње робе;

3) податке о претходним потврдама усаглашености са захтевима прописаним у одговарајућој области из члана 1. став 2. овог закона који се примењују на те животиње или робу, и то:

(1) земљу порекла и објекат или место производње, према потреби,

(2) извозника,

(3) субјекта који је одговоран за пошиљку;

4) контроле које су већ извршене над тим животињама и робом; и

5) гаранције које дају надлежни органи земље порекла о усаглашености пошиљака животиња и робе са захтевима прописаним у одговарајућој области из члана 1. став 2. овог закона или са захтевима које је Република Србија признала као истоветне њима.

Службене контроле из става 1. овог члана спроводе се на одговарајућем месту у оквиру царинског подручја Републике Србије, укључујући и:


1) место уласка у Републику Србију;

2) гранично контролно место;

3) место пуштања у слободан промету у Републику Србију;

4) складишта, објекте и просторије субјекта одговорног за пошиљку;

5) место одредишта.

Изузетно од ст. 1. и 3. овог члана, надлежни органи на граничном контролном месту и другим местима уласка у Републику Србију спроводе службене контроле пошиљака животиња и робе, када год има разлога да верују да њихов унос у Републику Србију може представљати ризик за здравље људи, животиња или биља, добробит животиња или, у вези са генетички модификованим организмима и средствима за заштиту биља, ризик и за животну средину, и то:

1) превозног средства, и у случају када су празна; и

2) амбалаже, укључујући и палете.

Надлежни органи могу да спроводе службене контроле робе која је у једном од царинских поступака прописаних законом којим се уређује царински поступак, а који се односи на:


1) пуштање у слободан промет;


2) посебне поступке;


3) извоз; и


4) привремено складиштење.

Врсте службених контрола животиња и робе осим оних које обавезно подлежу службеним контролама на граничним контролним местима
Члан 45.

Када се службене контроле спроводе у складу са чланом 44. став 1. овог закона оне обухватају:

1) увек проверу документације; и

2) проверу идентитета и физички преглед у зависности од ризика за здравље људи, животиња или биља, добробити животиња или, у вези са генетички модификованим организмима и средствима за заштиту биља, ризика и за животну средину.

Надлежни органи обављају физички преглед из става 1. тачка 2) овог члана под одговарајућим условима који омогућавају правилно спровођење прегледа.


Када се прегледом документације, провером идентитета или физичким прегледом из става 1. овог члана утврди неусаглашеност животиња и робе са прописима у областима из члана 1. став 2. овог закона, предузимају се мере у складу са чланом 66. ст. 1, 4 – 7. и 9, чл. 67 – 69, чланом 71. ст. 1. и 2., чланом 72. ст. 1. и 2. и чл. 112. и 115. овог закона.


Министар, односно министар здравља прописује случајеве у којима се и услове под којима се пријављује приспеће пошиљке одређене робе осим оне које обавезно подлеже службеним контролама на граничним контролним местима.
Узорци животиња и робе осим оних које обавезно подлежу службеним контролама на граничним контролним местима
Члан 46.

У случају када надлежни органи узимају узорке животиња и робе, не доводећи у питање захтеве прописане у чл. 34 ( 42. овог закона:


1) обавештавају субјекта на које се узорковање односи и, према потреби, царински орган;


2) одлучују да ли задржавају пошиљку тих животиња и робе до добијања резултата анализе, тестирања или дијагностике или ће ставити пошиљку на тржише под условом да је обезбеђена следљивост животиња и робе.

Министар, односно министар здравља прописује начин поступања потребан за обезбеђивање следљивости животиња или робе која се задржава до добијања резултата анализе, тестирања или дијагностике када надлежни органи узимају узорке, као и документацију која прати животиње или робу када надлежни органи узимају узорке.
б) Службене контроле животиња и робе на граничним контролним местима

Животиње и роба која подлеже службеним контролама на граничним контролним местима
Члан 47.

Ради провере усаглашености са прописима у областима из члана 1. став 2. овог закона, Министарство спроводи службене контроле на граничним контролним местима првог доласка у Републику Србију сваке пошиљке која садржи следеће категорије животиња и робе које се уносе у Републику Србију:

1) животиња;

2) производа животињског порекла, репродуктивног материјала, споредних производа животињског порекла, сена и сламе, као и хране која садржи и производе биљног порекла и прерађене производе животињског порекла (composite products);

3) биља, биљних производа и других предмета за које је потребан фитосанитарни сертификат за уношење на територију Републике Србије и за које је потребан фитосанитарни сертификат за уношење у одређене заштићене зоне, како је наведено у листама утврђеним у складу са прописима којима се уређује здравље биља;


4) робе из држава за коју је Министарство утврдило меру привременог повећања службених контрола при уносу у Републику Србију која је неопходна због познатог или новог ризика или због тога што постоје докази да би могла постојати широко распрострањена озбиљна неусаглашеност са прописима у областима из члана 1. став 2. овог закона;


5) животиња и робе која подлеже хитним мерама у складу са прописима којима се уређују храна, храна за животиње, здравље животиња и здравље биља, а који захтевају да пошиљке тих животиња или робе, идентификоване путем шифара у складу са прописом којим се уређује номенклатура царинске тарифе, буду предмет службених контрола приликом уноса у Републику Србију;


6) животиња и робе за чији су унос у Републику Србију прописани услови или мере у складу са чл. 103. или 105. овог закона или у складу са прописима у областима из члана 1. став 2. овог закона, који захтевају проверу усаглашености са тим условима или мерама приликом уноса животиња или робе у Републику Србију.

Министар утврђује листу животиња и робе из става 1. тач. 1) и 2) овог члана, као и листу робе из става 1. тачка 4) овог члана, које подлежу службеним контролама на граничним контролним местима, а које су идентификоване путем шифара у складу са прописом којим се уређује номенклатура царинске тарифе.


Листа робе ажурира се у односу на ризике из става 1. тачка 4) овог члана, према потреби.

Категорије пошиљки из става 1. овог члана мењају се тако да укључују храну која садржи и производе биљног порекла и прерађене производе животињског порекла (composite products), сено и сламу и друге производе строго ограничене на производе који представљају новоидентификовани или значајно повећани ризик за здравље људи, животиња или биља или, у вези са генетички модификованим организмима и средствима за заштиту биља, ризик и за животну средину.


Ако није дргачије уређено прописима из става 1. тач. 4) ( 6) овог члана, одредбе овог члана примењују се и на пошиљке категорија животиња и робе из става 1. тач. 1) – 3) овог члана када су оне комерцијалне природе.

Субјекти одговорни за пошиљку дужни су да пошиљку категорија животиња и робе из става 1. овог члана, физички припреме за спровођење службене контроле на граничном контролном месту.
Субјект одговоран за пошиљку из ставa 1. овог члана дужан је да најави пошиљку надлежном инспектору Министарства на граничном контролном месту најмање 24 часа пре очекиваног пристизања пошиљке.
Изузетно од става 7. овог члана, у случајевима логистичких ограничења везаних за превоз, када се пошиљка превози од места отпреме до граничног контролног места за мање од 24 сата, а информације потребне за попуњавање релевантних делова Заједничког здравственог документа улазног документа (у даљем тексту: ЗЗУД) из члана 56. овог закона који је потребан за претходно обавештавање у складу чланом 56. став 3. тачка 1) овог закона нису доступне пре него што се пошиљка утовари, надлежни инспектор Министарства на граничном контролном месту прихвата претходну најаву од најмање четири часа пре очекиваног доласка пошиљке, како би се у таквим околностима обезбедило благовремено и ефикасно обављање службених контрола.

Надлежни инспектор Министарства на граничном контролном месту задуженог за необрађене трупце и резано и цепано дрво може да прихвати најаву за период од највише пет радних дана пре очекиваног пристизања такве пошиљке.

Животиње и роба изузети од службених контрола на граничним контролним местима
Члан 48.

Одређене животиње и роба могу бити изузети од службених контрола на граничним контролним местима.


Министар прописује случајеве када и услове под којима се за следеће категорије животиње и роба не спроводе службене контроле на граничним контролним местима из члана 47. овог закона, као и када је то оправдано, и то:

1) роба која се шаље као комерцијални узорак или изложбени примерак, а која није намењена да се ставља на тржиште;

2) животиње и роба које се користе у научне сврхе;

3) роба утоварена у превозна средства у међународном превозу, која се не истовара и намењена је за исхрану посаде и путника;

4) роба која је део личних ствари путника и намењена је за личну потрошњу или употребу;

5) мале пошиљке робе послате физичким лицима које нису намењене за стављање на тржиште;

6) кућни љубимци како су утврђени законом којим се уређује здравље животиња;

7) робе која је посебно обрађена и не прелази количине које ће се утврдити овим посебним прописом;

8) категорије животиња или робе које представљају низак ризик или не представљају специфичан ризик и за које контроле на граничним контролним местима нису неопходне.
Службене контроле на граничним контролним местима
Члан 49.

Надлежни органи спроводе службене контроле пошиљака категорија животиња и робе из члана 47. став 1. овог закона после доласка пошиљке на гранично контролно место, ради провере усаглашености са прописима у областима из члан 1. став 2. овог закона и обухватају проверу документације, проверу идентитета и физички преглед пошиљке.

Физички преглед је обавезан за пошиљке:

1) животиња осим акватичних животиња из тачке 2) овог става, или меса и осталих јестивих кланичних производа, које спроводи надлежни ветеринарски инспектор, коме може да помаже лице које је прошло одговарајућу обуку;

2) акватичних животиња, производа животињског порекла осим оних из тачке 1) овог става, репродуктивног материјала или споредних производа животињског порекла, које спроводи надлежни ветеринарски инспектор или лице које је прошло одговарајућу обуку и које је одређено од стране Министарства за те потребе;

3) биља, биљних производа и других предмета које спроводи гранични фитосанитарни инспектор.

Министарство на граничним контролним местима систематски спроводи службене контроле пошиљака животиња које се превозе и превозних средстава да би се проверила усаглашеност са захтевима о добробити животиња утврђеним у прописима у области из члана 1. став 2. тачка 6) овог закона и успоставља систем којим се даје приоритет службеним контролама животиња које се превозе, а којим се скраћује одлагање таквих контрола.


У случају када надлежни ветеринарски и фитосанитарни инспектор узима узорке животиња и робе о томе обавештава субјекта, а у случају да задржава пошиљку тих животиња и робе до добијања резултата физичких прегледа обавештава и надлежни царински орган.

Министар прописује начин припреме пошиљке категорија животиња и робе која подлеже службеним контролама на граничним контролним местима, транспортних јединица или подјединица које могу да чине појединачну пошиљку и максимални број транспортних јединица или подјединица у свакој пошиљци, узимајући у обзир потребу да се обезбеди брзо и ефикасно руковање пошиљкама и службене контроле које треба да спроводе Министарство и, по потреби, међународне стандарде.


Министар прописује захтеве за обуке лица која помажу при спровођењу или спроводе физичке прегледе на граничним контролним местима из става 2. овог члана.

Сертификати и документација која прати пошиљке и подељене пошиљке
Члан 50.

Субјект одговоран за пошиљку дужан је да обезбеди да оригинали службених сертификата или документације, или њихових електронских еквивалената, који се захтевају у складу са прописима у областима из члана 1. став 2. овог закона, прате пошиљке категорија животиња и робе из члана 47. став 1. овог закона, и да их достави надлежном инспектору Министарства на граничном контролном месту, који се ту и чувају, осим ако није другачије уређено прописима у областима из члана 1. став 2. овог закона.


Надлежни инспектор Министарства на граничном контролном месту издаје субјекту одговорном за пошиљку оверен папирни или електронски примерак службеног сертификата или документације из става 1. овог члана, или, уколико је пошиљка подељена, појединачно оверене папирне или електронске примерке таквих сертификата или документације.

Пошиљке не могу да се деле док се не спроведе службена контрола и док се ЗЗУД из члана 56. овог закона не попуни у складу са чланом 56. став 5. и чланом 57. овог закона или се не изда решење о уносу у Републику Србију.

Министар прописује случајеве када и услове под којима Заједнички здравствени улазни документ прати пошиљке категорија животиња и робе из члана 47. став 1. овог закона које подлежу службеној контроли на граничном контролном месту до места одредишта.

Посебни захтеви за службене контроле на граничним контролним местима

Члан 51.


За одређене животиње и робу морају бити испуњени посебни захтеви за службене контроле на граничним контролним местима у складу са овим законом.

Министар прописује посебне захтеве за службене контроле пошиљака на граничним контролним местима, а који се односе на:


1) случајеве у којима и услове под којима Министарство на граничном контролном месту може одобрити даљи превоз пошиљки које садрже категорија животиња и робе из члана 47. став 1. овог закона до места коначног одредишта, до добијања резултата физичких прегледа, ако су такви прегледи потребни;


2) рокове и начин спровођења провере документације и, када је потребно, провере идентитета и физичких прегледа категорија животиња и робе које подлежу службеним контролама из члана 47. став 1. овог закона, а које се уносе у Републику Србију речним или ваздушним превозом, када се те животиње и роба пребацују са пловила или авиона и превозе под царинским надзором на друго пловило или авион у истој луци или аеродрому у припреми за даље путовање (у даљем тексту: претоварене пошиљке);


3) случајеве у којима и услове под којима се провере идентитета и физички прегледи претоварених пошиљки и животиња које стижу ваздушним или речним путем и настављају путовање истим превозним средством могу обавити на граничном контролном месту које није гранично контролно место првог доласка у Републику Србију;


4) случајеве у којима и услове под којима се може одобрити транзит пошиљки категорија животиња и робе из члана 47. став 1. овог закона и одређене службене контроле могу обавити на граничним контролним местима над таквим пошиљкама, укључујући случајеве и услове складиштења робе у посебно одобреним царинским складиштима или у слободним зонама;


5) случајеви у којима и услови под којима се примењују одступања од захтева за провером идентитета и физичких прегледа за претоварене пошиљке и транзитне пошиљке биља, биљних производа и других предмета из члана 47. став 1. тачка 3) овог закона.


Министар прописује случајеве у којима и захтеве под којима се примењују одступања од провере документације за претоварене пошиљке и транзитне пошиљке биља, биљних производа и других предмета из члана 47. став 1. тачка 3) овог закона.

Начин провере документације, проверу идентитета и физичке прегледе

Члан 52.


Провере документације, провере идентитета и физичких прегледа пошиљака на граничним контролним местима се морају спроводити на начин да се обезбеди ефикасно и уједначено спровођење службених контрола из чл. 49 – 51. овог закона.


Министар прописује ближе захтеве о активностима које треба спровести у току и после провере документације, провере идентитета и физичких прегледа пошиљака на граничним контролним местима како би се обезбедило ефикасно и уједначено спровођење службених контрола.

Службене контроле које се не спроводе на граничним контролним местима

Члан 53.

Службене контроле пошиљака животиња и робе из члана 47. став 1. овог закона могу да се спроводе на контролним местима у Републици Србији која нису гранична контролна места.


Министар прописује случајеве када и услове под којима:


1) надлежни ветеринарски или фитосанитарни инспектори могу спроводити проверу идентитета и физички преглед пошиљки које садрже категорије животиња и робе из члана 47. став 1. овог закона, на контролним местима у Републици Србији која нису гранична контролна места, под условом да таква контролна места испуњавају захтеве утврђене у члану 64. став 3. овог закона и прописима који су донети на основу члана 64. став 4. овог закона;


2) царински орган може обављати специфичне контролне задатке које, у случајевима кадао такви задаци не потпадају под њихову одговорност, над:


(1) пошиљкама из члана 65. став 2. овог закона;


(2) личним стварима путника;


(3) робом нарученом путем уговора о продаји путем даљинске трговине, укључујући телефоном или путем интернета;


(4) кућни љубимци који испуњавају услове за некомерцијално кретање кућних љубимаца;


3) надлежни фитосанитарни инспектори могу спроводити проверу документације за пошиљке биља, биљних производа и других предмета из члана 47. став 1. тачка 3) овог закона, које се могу обавити на локацији у Републици Србији удаљеној од граничног контролног места.


На контролна места из става 2. тачка 1) овог члана примењују се члан 56. став 3. тачка 2), члан 57. став 2. тачка 1), члан 59. став 1, члан 60. став 2. тач. 1) и 4) и чл. 62. и 63.  овог закона.


Министар прописује случајеве када и услове под којима провере документације, провере идентитета и физички преглед пошиљки одређене хране и хране за животиње могу да се спроведу у месту царињења.
Учесталост провера документације и идентитета и физичких прегледа

Члан 54.


Све пошиљке које садрже категорије животиња и робе из члана 47. став 1. овог закона подлежу провери документације.

Учесталост провера идентитета и физичких прегледа пошиљки које садрже категорије животиња и робе из члана 47. став 1. овог закона зависи од ризика који свака животиња, роба или категорија животиња или робе представља за здравље људи, животиња или биља, добробит животиња или, у вези са генетички модификованим организмима и средствима за заштиту биља, ризик и за животну средину.


Министар прописује јединствену примену одговарајућих нивоа учесталости из става 2. овог члана, осигуравајући да је учесталост већа од нуле, којим се утврђују:


1) мерила и процедуре за одређивање и измену нивоа учесталости провера идентитета и физичких прегледа пошиљки које садрже категорије животиња и робе из члана 47. став 1. тач. 1) – 3) овог закона, и за њихово прилагођавање нивоу ризика повезаног са тим категоријама, нарочито узимајући у обзир:


(1) прикупљене информације о системима контроле других држава;


(2) резултате претходних контрола у другим државама;


(3) резултате претходних службених контрола које су спроведене над субјектом и његове усаглашености са прописима у областима из члана 1. став 2. овог закона;


(4) податке и информације прикупљене путем информационог система за службене контроле робе која се уноси у Републику Србију, где је то применљиво;


(5) доступне научне процене; и


(6) све друге информације везане за ризик у вези са категоријама животиња и робе;


2) услови под којима Репубика Србија може повећати учесталост провера идентитета и физичких прегледа утврђених у складу са тачком 1) овог става, како би се узели у обзир локални фактори ризика;


3) процедуре којима се осигурава да се учесталост провера идентитета и физичких прегледа утврђена у складу са тачком 1) овог става примењују благовремено и доследно;


4) учесталост провера идентитета и физичких прегледа пошиљки робе из члана 47. став 1. тачка 4) овог закона;


5) учесталост провера идентитета и физичких прегледа за категорије животиња и робе из члана 47. став 1. тач. 5) и 6) овог закона, ако то претходно није утврђено прописима из члана 47. овог закона.

Одлучивање о пошиљкама
Члан 55.

После спроведених службених контрола, укључујући провере документације и, према потреби, провере идентитета и физичке прегледе, Министарство одлучује о свакој пошиљци која садржи категорије животиња и робе из члана 47. став 1. овог закона, да ли та пошиљка испуњава захтеве утврђене у прописима у областима из члана 3. став 1 овог закона и, када је то одговарајуће, у прописима којима се уређује царински поступак.


О пошиљкама из става 1. овог члана одлучује:


1) надлежни ветеринарски инспектор за пошљке животиња, производа животињског порекла, репродуктивног материјала или споредних производа животињског порекла; или


2) надлежни фитосанитарни инспектор за пошиљке биља, биљних производа и других предмета.


Изузетно од става 2. тачка 1) овог члана, Министарство може одлучити да одлуку о пошиљкама производа рибарства, живих шкољки, живих бодљокожаца, живих плашташа и живих морских гастропода намењених за исхрану људи издаје лице које је за ту сврху одговарајуће обучено и одређено од стране Министарства за те потребе.


Надлежни инспектор Министарства одобрава унос пошиљке у Републику Србију до одређеног одредишта у Републици Србији попуњавањем ЗЗУД из члана 56. овог закона или издаје решење о уносу у Републику Србију пошиљке до одређеног одредишта у Републици Србији.

У случају издавања решења из става 4. овог члана, њиме се забрањује стављање на тржиште пошиљке до добијања резултата физичких прегледа којим се потврђује безбедност пошиљке за здравље људи и животиња, као и биља, биљних производа и других предмета.


Царински орган не може да предузима радње за робу у складу са законом којим се уређује царински поступак, пре него што надлежни органи спроведу службену контролу над том робом и одлуче о пошиљци.

Употреба ЗЗУД
Члан 56.

Субјект одговоран за сваку пошиљку из члана 47. став 1. овог закона дужан је да испуни одговарајући део ЗЗУД у ком се наводе информације потребне за непосредну и потпуну идентификацију пошиљке и њеног одредишта и на тај начин надлежниом инспектору Министарства на граничном контролном месту изврши претходну најаву пре физичког доласка такве пошиљке.

Начин најаве из става 1. овог члана путем ЗЗУД може бити у папирној или електронској форми или његовом електронском еквиваленту.

ЗЗУД је документ који користе:

1) субјекти одговорни за пошиљке које садрже категорије животиња и робе из члана 47. став 1. овог закона, ради претходне најаве доласка тих пошиљки надлежним ветеринарским и фитосанитарним инспекторима Министартва на граничном контролном месту;

2) надлежни ветеринарски и фитосанитарни инспектори Министарства на граничном контролном месту ради:


(1) евидентирања резултата спроведених службених контрола и свих донетих одлука, укључујући одлуку о одбијању пошиљке; 

(2) достављања информација из подтачке (1) овог става путем информационог система.

Субјекти одговорни за пошиљке дужни су да, пре физичког пристизања пошиљке на гранично контролно место, унапред обавесте надлежние ветеринарске и фитосанитарне инспекторе Министарства на граничном контролном месту о пристизању пошиљки из става 3. тачка 1) овог члана, тако што подносе ЗЗУД попуњен у одговарајућем делу.

Надлежни инспектор Министарства на граничном контролном месту попуњава одговарајући део ЗЗУД, одмах после:

1) спроведених службених контрола прописаних чланом 49. став 1. овог закона;

2) добијања резултата физичког прегледа, када је тај преглед потребан;

3) одлучивања о пошиљци у складу са чланом 55. овог закона, а резултат тог одлучивања уноси у ЗЗУД.
Употреба ЗЗУД од стране царинског органа
Члан 57.

Стављање пошиљки категорија животиња и роба из члана 47. став 1. овог закона у царински поступак, укључујући њихов унос или руковање у царинским складиштима или слободним зонама, условљено је подношењем ЗЗУД царинском органу од стране субјекта одговорног за пошиљку, којим се потврђује одлука донета од стране Министарства, не доводећи у питање изузећа из члана 48. овог закона и захтеве из чл. 53. и 54. овог закона. У тој фази ЗЗУД мора бити коначно попуњен на прописан начин од стране надлежних инспектора Министарства на граничном контролном месту.


Царински орган:

1) не сме да стави пошиљку у царински поступак који је различит од поступка који је означен од стране надлежних инспектора Министарства на граничном контролном месту;

2) дозвољава стављање у слободан промет пошиљке када је достављен ЗЗУД коначно попуњен на прописан начин који потврђује да је пошиљка усклађена са прописима у областима из члана 1. став 2. овог закона, не доводећи у питање изузећа из члана 48. овог закона и захтеве из чл. 53. и 54. овог закона.

Када се царинска декларација поднесе за пошиљку категорија животиња или робе из члана 47. став 1. овог закона, а ЗЗУД се не достави, царински орган задржава пошиљку и одмах о томе обавештава надлежног инспектора Министарства на граничном контролном месту.


Надлежни инспектор Министарства на граничном контролном месту месту предузима неопходне мере у складу са чланом 66. ст. 11. и 12. овог закона.

Образац, временски рокови и посебни захтеви за употребу ЗЗУД
Члан 58.

Ради благовременог и ефикасног спровођења службене контроле субјект одговоран за пошиљку је дужан да претходно најавити приспеће пошиљке на граничном контролном месту.


Министар прописује:


1) начин издавања, достављања, употребе и изглед обрасца Заједничког здравственог улазног документа, узимајући у обзир релевантне међународне стандарде;


2) минимални рок за претходну најаву о приспећу пошиљке од стране субјеката одговорних за пошиљке одређених категорија животиња и роба које се уносе у Републику Србију, како је прописано у члану 56. став 3. тачка 1) овог закона, ради омогућавања надлежним инспекторима Министарства на граничном контролном месту да благовремено и ефикасно спроведу службене контроле.


Министар прописује захтеве и начин најаве пошиљки одређених категорија роба над којима се спроводе службене контроле на граничном контролном месту.
Одређивање граничних контролних места
Члан 59.

Министар одређује гранична контролна места на којима се спроводе службене контроле пошиљака животиња и робe из члана 47. став 1. овог закона.

Изузетно од става 1. овог члана, унос у Републику Србију одређене робе може се вршити на граничним контролним местима који се за ту намену решењем министра, привремено отварају и која могу одступати од једног или више минималних захтева за гранична контролна места из члана 64. став 3. овог закона, како би се обезбедило ефективно и ефикасно спровођење службених контрола у случајевима која се односе на специфична географска ограничења и узеле у обзир потребе Министарства за службене контроле.

Министарство доставља Европској комисији обавештење о граничним контролним местима из става 1. овог члана, које садржи све информације које се односе на испуњавање минималних захтева прописаних чланом 64. овог закона за гранично контролно место.

Списак граничних контролних места

Члан 60.


Списак граничних контролних места објављују се у ,,Службеном гласнику Републике Србијеˮ.


Ажурирани списак граничних контролних места на територији Републике Србије објављује се и путем званичне интернет странице и садржи податке за свако гранично контролно место, и то:

1) контакт податке;

2) радно време;

3) тачну локацију и врсту саобраћаја (речни, ваздушни, железнички или друмски);

4) категорије животиња и робе из члана 47. став 1. овог закона за које је то гранично контролно место одређено.


Министар прописује образац, категорије, скраћенице за означавање и друге информације које се користе на списку граничних контролних места.

Укидање граничног контролног места, преименовање и поновно одређивање

Члан 61.

Министар може да укине, преименује постојећа или одреди нова гранична контролна места.


Министар прописује начин укидања, преименовања постојећих или одређивања нових граничних контролних места.

Укидање граничних контролних места

Члан 62.


Када гранична контролна места престану да испуњавају захтеве из члана 64. овог закона, министар:


1) укида гранична контролна места из члана 59. став 1. овог закона за све или за одређене категорије животиња и робе за које је гранично контролно место одређено; и


2) брише са списка граничних контролних места из члана 60. став 1. овог закона, за категорије животиња и робе за које је решење о одређивању граничних контролних места укинуто.


Министарство доставља Европској комисији обавештење о укинутим граничним контролним местима, као и о разлозима укидања.


Министар прописује начин и случајеве када гранично контролно место, које је делимично укинуто у складу са ставом 1. тачка 1) овог члана, може бити поново одређено, одступајући од члана 59. овог закона.


Министар може укинути гранична контролна места из члана 59. став 1. овог закона из других разлога осим оних који су наведени у овом закону.

Привремена забрана активности на граничном контролном месту (суспензија)

Члан 63.


Министар привремено забрањује активности на граничном контролном месту, у случајевима када постоји озбиљан ризик за здравље људи, животиња или биља, добробит животиња или, у вези са генетички модификованим организмима и средствима за заштиту биља, ризик и за животну средину, за све или за одређене категорије животиња и робе за које је то гранично контролно место одређено.


У случају озбиљног ризика, привремена забрана из става 1. овог члана одмах ступа на снагу.


Министарство доставља Европској комисији обавештење о граничним контролним местима из става 1. овог члана и о разлозима привремене забране активности на том граничном контролном месту.


Министар, у списку граничних контролних места из члана 60. ст. 1. и 2. овог закона наводи гранично контролно место на којем је привремено забрањена активност на том граничном контролном месту. 


Министар укида привремену забрану активности на граничном контролном месту када:


1) утврди да ризик из става 1. овог члана више не постоји; и


2) достави Европској комисији и државама чланицама Европске уније информације да је привремена забрана активности на граничном контролном месту укинута.


Министар може укинути гранична контролна места из члана 59. став 1. овог закона из других разлога осим оних који су наведени у овом закону.

Минимални захтеви за гранична контролна места
Члан 64.

Гранична контролна места морају, да се налазе у непосредној близини тачке уноса у Републику Србију и на месту које је одредио царински орган у складу са посебним царинским прописима или се налазе у слободној зони. 


Министар прописује случајеве и услове под којима се гранична контролна места могу налазити на удаљености која није у непосредној близини тачке уноса у Републику Србију у случајевима специфичних географских ограничења.


Гранична контролна места морају имати:

1) довољан број запослених са одговарајућим квалификацијама;

2) објекте, просторије или простор који одговарају природи и обиму категорија животиња и робе са којима раде;

3) опрему и просторије или друге објекте који омогућавају спровођење службених контрола за категорије животиња и робе за коју је гранично контролно место одређено;

4) успостављене системе којим се обезбеђује, по потреби, приступ било којој другој опреми, простору и услугама неопходним за спровођење мера из чл. 65 – 67. овог закона у случају сумње на неусаглашеност, неусаглашених пошиљки или пошиљки које представљају ризик;

5) системе за непредвиђене и неочекиване ситуације или догађаје којима се обезбеђује неометано функционисање службених контрола и ефикасна примена мера из чл. 65 – 67. овог закона у случајевима непредвиђених и неочекиваних околности или догађаја;

6) технологију и опрему неопходну за функционисање информационог система потребног за руковање и размену података и информација;

7) приступ услугама службених лабораторија које су способне да обезбеде аналитичке резултате, резултате тестирања и дијагностичке резултате у одговарајућим роковима и које су, према потреби, опремљене алатима информацине технологије који су неопходни да се обезбеди унос добијених резултата анализа, тестирања и дијагностике у информациони систем;

8) прописане процедуре за правилно руковање различитим категоријама животиња и робе, као и за спречавање ризика који могу настати унакрсном контаминацијом;

9) прописане процедуре којима се обезбеђује усклађеност са релевантним стандардима биолошке сигурности ради спречавања ширења болести у Републику Србију.


Министар прописује захтеве за гранична контролна места који се односе на карактеристике и логистичке потребе за спровођење службених контрола и предузимање мера у складу са чланом 66. ст. 4 – 7. и ст. 11. и 12. и чланом 67. овог закона, за различите категорије животиња и робе из члана 47. став 1. овог закона.


Министар прописује захтеве за гранична контролна места на којима се спроводе службене контроле пошиљки необрађених трупаца и резаног и сецканог обрађеног дрвета како би се обезбедило ефективно и ефикасно спровођење службених контрола у случајевима која се односе на специфична географска ограничења и узеле у обзир потребе Министарства за службене контроле, а која могу одступати од једног или више минималних захтева за гранична контролна места.

в) Мере у случају сумње на неусаглашеност и у случају неусаглашености животиња и робе која се уноси у Републику Србију

Сумња на неусаглашеност и повећан службене контроле
Члан 65.

У случају сумње на неусаглашеност пошиљака категорија животиња и робе из члана 44. став 1. и члана 47. став 1. овог закона са прописима у областима из члан 1. став 2. овог закона, надлежни органи спроводе службене контроле ради потврде или отклањања сумње.

Министарство спроводи службене контроле и када субјект одговоран за пошиљку не пријави да се пошиљка састоји од категорија животиња и робе из члана 47. став 1. овог закона, а постоји разлог за сумњу да је та животиња или роба присутна у пошиљци.

Надлежни органи службено задржавају пошиљке из ст. 1. и 2. овог члана до завршетка службене контроле.

Ако је потребно, надлежни органи пошиљке из става 3. овог члана се издвајају, односно стављају у карантин, а животиње које се у њима налазе се чувају, хране, поје и лече у одговарајућим условима до завршетка службене контроле.

У случају да надлежни органи сумњају на преварне радње или обмањујуће праксе субјекта који је одговоран за пошиљку или ако се службеном контролом утврди теже или учестало кршење захтева прописаних у одговарајућој области из члана 1. став 2. овог закона, поред мера прописаних у члану 66. став 4 – 7. овог закона, спроводе, према потреби, повећан број службених контрола пошиљака истог порекла или намене.

Министар прописује захтеве и услове за спровођење повећаног броја службених контрола.

Предузимање мера у случају неусаглашених пошиљака које се уносе у Републику Србију
Члан 66.

Надлежни органи налажу службено задржавање пошиљаке животиња и робе која се уноси у Републику Србију и која није усаглашена са прописима у областима из члана 1. став 2. овог закона.


Надлежни органи, за сваку пошиљку из става 1. овог члана, наређују изолацију или стављање у карантин, при чему се животињама обезбеђује заштита, храна, вода и, по потреби, лечење, до доношења даље одлуке и, ако је то могуће, узимају у обзир интерес за посебним поступањем са одређеним врстама робе.


Министар прописује захтеве и начин спровођења изолације и карантина у зависности од врсте пошиљке.


Надлежни органи за пошиљке из става 1. овог члана одмах налажу субјекту одговорном за пошиљку да:

1) уништи пошиљку; или

2) поново отпреми пошиљку ван територије Републике Србије у складу са чланом 72. ст. 1. и 2. овог закона; или

3) подвргне пошиљку посебној обради у складу са чланом 71. ст. 1. и 2. овог закона или подвргне другим неопходним мерама којим се обезбеђује усаглашеност са прописима у областима из члана 1. став 2. овог закона и, према потреби, пренамени пошиљку у друге сврхе у односу на првобитну намену.

Мера из става 4. овог члана спроводе се у складу са прописима у областима из члана 1. став 2. овог закона, укључујући захтеве у вези са спречавањем појаве бола и патње, страха и стреса у случају пошиљки живих животиња.

Ако се пошиљка састоји од биља, биљних производа или других предмета, мере из става 4. овог члана примењују се на целу пошиљку или лот.

Надлежни органи узимају изјаву од субјекта одговорног за пошиљку пре налагања мере у складу са ставом 4. овог члана, осим када је неопходно одмах предузети меру због ризика за здравље људи, животиња или биља, добробит животиња или, у вези са генетички модификованим организмим и средствима за заштиту биља, ризик и за животну средину.

Изузетно од става 4. овог члана, надлежни органи могу наложити предузимање мера само на одређеном делу пошиљке, под условом да делимично уништење, поновна отпрема пошиљке, посебна обрада или друга мера:

1) обезбеђује усаглашеност у складу са прописима у областима из члана 1. став 2. овог закона;

2) не представља ризик за здравље људи, животиња или биља, или добробит животиња или, у вези са генетички модификованим организмим и средствима за заштиту биља, ризик и за животну средину; и

3) не омета спровођење службене контроле.

Надлежни органи дужни су да о било којој забрани уноса пошиљке из става 1. овог члана, као и о другим мерама наложеним у складу са ст. 4 – 7. и ст. 11. и 12. овог члана и чланом 67. овог закона, обавесте царински орган и субјекта који је одговоран за пошиљку, као и надлежни орган земље порекла, односно последњу државу транзита.


Биље, биљни производи или други предмети који подлежу мерама из члана 1. став 2. тачка 7) овог закона који се уносе у Републику Србију као део личног пртљага путника, или путем поштанских услуга, а намењен су за личну потрошњу или употребу, изузети су од обавезе обавештавања утврђене у ставу 9. овог члана, ако се неусаглашеност односи на недостатак фитосанитарног сертификата или друге службене потврде у складу са законом којим се уређује здравље биља, а Министарство води евиденцију о тим случајевима неусаглашености и једном годишње објављује извештај који садржи резиме тих евиденција на својој званичној интернет страници.


Ако пошиљке категорија животиња или робе из члана 47. став 1. овог закона нису пријављене у складу са тим чланом или нису пријављене у складу са захтевима из члана 50. ст. 1. и 3, члана 56. ст. 1, 3. и 4. овог закона или са захтевима усвојеним у складу са чланом 48, чланом 49. став 4, чланом 51, чланом 53. став 1. и чланом 58. овог закона, надлежни инспектор Министарства налаже да се таква пошиљка без одлагања задржи или опозове и стави под службени надзор.

На пошиљке из става 11. овог члана примењују се одредбе ст. 1 и 2, чл. 4 – 7. овог члана и став 9. овог члана.

Мере из овог члана спроводе се о трошку субјекта који је одговоран за пошиљку.
Мере које треба предузети у вези са пошиљкама које представљају ризик
Члан 67.

Када службене контроле укажу да пошиљка животиња или робе представља ризик за здравље људи, животиња или биља, добробит животињa, или, у вези са генетички модификованим организмима и средствима за заштиту биља, ризик и за животну средину таква пошиљка се изолује или ставља у карантин, а животиње које се у њој налазе се чувају, збрињавају и лече у одговарајућим условима до одлучивања о поступању са пошиљком.

Надлежни органи задржавају пошиљку из става 1. овог члана и без одлагања налажу субјекту који је одговоран за пошиљку да:

1) уништи пошиљку у складу са захтевима прописаним у областима из члана 1. став 2. овог закона, предузимајући све неопходне мере како би се заштитило здравље људи, животиња или биља, добробит животиња или животна средина, укључујући захтев у вези са спречавањем појаве бола и патње, страха и стреса у случају пошиљки живих животиња; или

2) подвргне пошиљку посебној обради у складу са чланом 71.  ст. 1. и 2. овог закона.

Мере из овог члана спроводе се о трошку субјекта који је одговоран за пошиљку.
Даље поступање по одлукама донетим за неусаглашене пошиљке које се уносе у Републику Србију

Члан 68.

Надлежни органи:


1) поништавају службени сертификат и, према потреби, другу документацију која прати пошиљку над којом се спроводе наложене мере у складу са чланом 66. ст. 4 – 7. и ст. 11. и 12. и чланом 67. овог закона;


2) сарађују у складу са чл. 95. и 96. овог закона како би предузеле све даље мере које су неопходне да се обезбеди да се пошиљка, којој је одбијен унос у Републику Србију у складу са чланом 66. став 1. овог закона, не унесе у Републику Србију поново.

Надлежни органи спроводе надзор над применом мера наложених у складу са чланом 66. ст. 4 – 7. и ст. 11. и 12. и чланом 67. овог закона како би се осигурало да пошиљка не доведе до штетних ефеката за здравље људи, животиња или биља, добробит животиња или животну средину, док се чека примена тих мера или у току примене.

Неспровођење мера које су надлежни органи 
наложили субјекту
Члан 69.

Субјект који је одговоран за пошиљку дужан је да без одлагања спроведе све наложене мере у складу са чланом 66. ст. 4 – 7. и ст. 11. и 12. и чланом 67. овог закона, а најкасније у року од 60 дана од дана када су наддлежни органи обавестили тог субјекта о својој одлуци у складу са чланом 66. став 9. овог закона.

Надлежни органи могу за извршење мера из става 1. овог члана одредити временски рок који је краћи од 60 дана.

Ако после истека рока из ст. 1. и 2. овог члана субјект који је одговоран за пошиљку не спроведе наложене мере, надлежни органи налажу:

1) да се пошиљка уништи или подвргне било којој другој одговарајућој мери;

2) у случајевима из члана 67. овог закона, да се пошиљка уништи у објектима одговарајуће намене који се налазе најближe граничном контролном месту, уз предузимање свих неопходних мера за заштиту здравља људи, животиња или биља, добробити животиња или животне средине.

Надлежни органи могу продужити временски рок из ст. 1. и 2. овог члана за онолико времена колико је неопходно да се добију резултати другог стручног мишљења у складу са чланом 35. овог закона, под условом да продужење рока не представља ризик за здравље људи, животиња и биља, добробит животиња или, у вези са генетички модификованим организмима и средствима за заштиту биља, ризик и за животну средину.

Мере из овог члана спроводе се о трошку субјекта који је одговоран за пошиљку.

Усклађена и додоследна  примена одлука и мера надлежних органа из чл. 66 – 68. овог закона

Члан 70.


Надлежни органи на свим граничним контролним местима из члана 59. став 1. овог закона и контролним местима из члана 53. став 2. тачка 1) овог закона морају обезбедити усклађену и доследну примену одлука, мера и налога из чл. 66 – 68. овог закона.


Министар прописује захтеве ради обезбеђивања усклађене и доследне примене одлука и мера које надлежни органи предузимају, као и налога које издају у складу са чл. 66 – 68. овог закона на свим граничним контролним местима из члана 59. став 1. овог закона и контролним местима из члана 53. став 2. тачка 1) овог закона, а које надлежни органи примењују код уобичајених или поновљених случајева неусаглашености или у ситуацијама ризика.

Посебна обрада пошиљака
Члан 71.

Посебна обрада пошиљака из члана 66. став 4. тачка 3) и члана 67. став 2. тачка 2) овог закона укључује:

1) обраду или прераду, у коју, по потреби, спада и деконтаминација, али не и разређивање, тако да пошиљка испуњава захтеве прописане у областима из члана 1. став 2. овог закона или захтеве друге државе у коју се поново отпрема; или

2) све друге начине обраде погодне за безбедну исхрану животиња или људи или у друге сврхе осим за исхрану животиња или људи.

Посебна обрада из става 1. овог члана:

1) спроводи се ефективно и на начин којим се обезбеђује отклањање ризика за здравље људи, животиња или биља, добробит животиња или, у вези са генетички модификованим организмима и средствима за заштиту биља, ризика и за животну средину;

2) документује се и спроводи под надзором надлежних органа или, према потреби, под надзором надлежних органа друге државе у складу са билатералним споразумом; и

3) испуњава захтеве прописане у областима из члана 1. став 2. овог закона.

Министар, односно министар здравља прописује захтеве и услове под којима се спроводи посебна обрада пошиљака.

Поновна отпрема пошиљака
Члан 72.

Надлежни органи налажу поновну отпрему пошиљака ако је:

1) одредиште договорено са субјектом који је одговоран за пошиљку;

2) субјект који је одговоран за пошиљку обавестио надлежни орган Републике Србије писменим путем да је надлежни орган земље порекла или државe одредишта, у случају да се ради о различитим државама, обавештен о разлозима и околностима забране уноса предметне пошиљке у Републику Србију;

3) субјект добио сагласност надлежног органа државе одредишта који је обавестио надлежни орган Републике Србије о својој спремности да прихвати пошиљку ако држава одредишта није земља порекла; и

4) поновно отпремање у складу са захтевима за добробит животиња у случају пошиљке животиња.

Захтеви из става 1. тач. 2) и 3) овог члана не примењују се на пошиљке категорија робе из члана 47. став 1. тачка 3) овог закона.
г) Одобрење контрола пре извоза

Одобрење службене контроле пре извоза које спроводе друге државе
Члан 73.

Надлежни органи могу, на захтев друге државе, да одобре службене контроле које та држава спроводи над пошиљкама животиња и робе пре извоза у Републику Србију, ради провере да ли те пошиљке испуњавају захтеве прописане у областима из члана 1. став 2. овог закона.


Одобрење из става 1. овог члана примењује се само на пошиљке пореклом из те друге државе и може се издати за једну или више врста и категорија животиња или робе.

Одобрење из става 1. овог члана садржи:

1) максималну учесталост службених контрола које спроводе надлежни органи при уносу пошиљака у Републику Србију, у случају да нема разлога за сумњу у неусаглашеност са захтевима прописаним у областима из члана 1. став 2. овог закона или сумњу на преварне или обмањујуће праксе;

2) службени сертификат који мора да прати пошиљку која се уноси у Републику Србију, ако је то потребно;


3) образац службеног сертификата из тачке 2. овог става;

4) податак о надлежном органу друге државе који је одговоран за спровођење контрола пре извоза, а према потреби, овлашћена тела која испуњавају захтеве истоветне захтевима прописаним у чл. 28 – 33. овог закона.


Одобрење из става 1. овог члана даје се држави извозници ако приложени докази и, према потреби, спроведена контрола надлежних органа потврђују да систем службених контрола те државе обезбеђује да:

1) пошиљка животиња или робе која се извози у Републику Србију испуњава захтеве прописане у областима из члана 1. став 2. овог закона или испуњава истоветне захтеве; и

2) контроле које су спроведене у другој држави пре отпреме у Републику Србију довољно ефективне да замене или смање учесталост провере документације, провере идентитета и физичког прегледа прописаних у областима из члана 1. став 2. овог закона.


Надлежни органи друге државе или овлашћено тело из става 3. тачка 4) овог члана:


1) одговорни су за контакте са надлежним органима Републике Србије; и


2) обезбеђују да службени сертификат из става 3. тачка 2) овог члана прати сваку пошиљку која се контролише.


Министар, односно министар здравља прописује захтеве и мерила за одобравање контрола пре извоза које спроводе друге државе и за службене контроле које спроводе надлежни органи над животињама и робом које подлежу одобрењу.
Неусаглашеност са издатим одобрењем и повлачење одобрења за службене контроле пре извоза које спроводе друге државе

Члан 74.


Када се спроведеним службеним контролама пошиљки категорија животиња и робе за које су одобрене посебне контроле пре извоза из члана 73. став 1. овог закона, открије озбиљна и поновљена неусаглашеност са захтевима прописаним у областима из члана 1. став 2. овог закона надлежни органи Републике Србије одмах:


1) обавештавају субјекте одговорне за пошиљку електронским путем; и


2) повећавају број службених контрола пошиљки из те друге државе и, по потреби, чувају одговарајући број узорака под одговарајућим условима складиштења, ради омогућавања правилног аналитичког испитивања ситуације.


Министар, односно министар здравља укида одобрење из члана 73. став 1. овог закона ако после спроведених службених контрола из става 1. овог члана постоје докази да захтеви из члана 73. ст. 4. и 5. овог закона више нису испуњени.
д) Сарадња између органа у вези са пошиљкама из других држава

Сарадња између органа у вези са пошиљкама које се уносе у Републику Србију
Члан 75.

Надлежни органи, царински орган и други органи Републике Србије у чијој су надлежности животиње и роба која се уноси у Републику Србију, дужни су да блиско сарађују како би се осигурало да се службене контроле пошиљки тих животиња и робе спроводе у складу са овим законом, обезбеђујући:


1) узајамни приступ информацијама које су неопходне за организацију и обављање својих активности у вези са животињама и робом која се уноси у Републику Србију;

2) благовремену размену тих информација, између осталог, и електронским путем.


Министар, уз сагласност министра здравља прописује начин успостављања усклађене сарадње надлежних органа, царинског органа и других органа из става 1. овог члана, ради обезбеђења:


1) приступа надлежних органа информацијама потребним за непосредну и потпуну идентификацију пошиљки животиња и роба које се уносе у Републику Србију, а које подлијежу службеним контролама на граничном контролном месту у складу са чланом 47. став 1. овог закона;


2) узајамног ажурирања, путем размене информација или синхронизације релевантних база података, информација прикупљених од стране надлежних органа, царинског органа и других органа о пошиљкама животиња и роба које се уносе у Републику Србију; и


3) брзог саопштавања одлука које су ти органи донели на основу информација из тач. 1) и 2) овог става.

Сарадња органа која се односи на пошиљке које не подлежу посебним службеним контролама на граничним контролним местима
Члан 76.

Царински органи обустављају пуштање у слободан промет пошиљке које не подлежу службеној контроли на граничном контролном месту, ако постоји сумња да пошиљка може представљати ризик за здравље људи, животиња или биља, добробит животиња или, у вези са генетички модификованим организмима и средствима за заштиту биља, ризик и за животну средину и о задржавању пошиљке одмах обавештава надлежне органе.

Пошиљка из става 1. овог члана ставља се у слободан промет ако у року од три радна дана од пријема писаног обавештења царинског органа о обустављању пуштања надлежни органи не затраже од царинског органа писменим путем продужетак обуставе пуштања или писменим путем обавесте царински орган да ризик не постоји.

У случају да надлежни органи утврде да постоји ризик за здравље људи, животиња или биља, или добробит животиња или, у вези са генетички модификованим организмима и средствима за заштиту биља, ризик и за животну средину:

1) захтевају да царински орган не дозволи стављање у слободан промет пошиљке и да на фактури која прати пошиљку, као и на пратећу документацију или њихове електронске еквиваленте наводе следећу изјаву: „Производ представља ризик – стављање у слободан промет није дозвољеноˮ;

2) царински орган не може да спроведе царински поступак без писмене сагласности надлежних органа;

3) примењују се одредбе члана 66. ст. 1. и 2, ст. 4 – 7, ст. 9, 11. и 12, чл. 67 – 69, члана 71. ст. 1. и 2. и члана 72. ст. 1. и 2. овог закона.


Одредбе ст. 1 – 3. овог члана примењују се на пошиљке животиња и робе, осим оних које подлежу контроли у складу са чланом 47. став 1. овог закона, и за које је поднета царинска декларација за пуштање у слободан промет у складу са царинским прописима.


У случају пошиљака животиња и робе, осим оних које подлежу контролама у складу са чланом 47. став 1. овог закона, а за које није поднета царинска декларација за стављање у слободан промет у складу са царинским прописом, царински орган, ако има разлога да верује да пошиљке могу да представљају ризик за здравље људи, животиња или биља, за добробит животиња или, у вези са генетички модификованим организмима и средствима за заштиту биља, и ризик за животну средину, преносе све релевантне информације надлежним органима.
ђ) Посебне службене контроле и мере

Захтеви за посебне службене контроле и за мере које се предузимају после спровођења тих контрола

Члан 77.

Посебне службене контроле и мере у случајевима неусаглашености зависе од специфичности категорија животиња и робе.


Министар прописује захтеве за спровођење посебних службених контрола и мера у случајевима неусаглашености које узимају у обзир специфичности следећих категорија животиња и робе или организацију и врсту њиховог превозног средства, и то за:


1) пошиљке свежих производа рибарства у складу са законом којим се уређује сточарство, а којим се успоставља систем за спречавање незаконитог, непријављеног и нерегулисаног риболова;


2) пошиљке дивљачи са кожом и крзном;


3) пошиљке које садрже категорије роба из члана 47. став 1. тачка 2) овог закона и које су испоручене, са складиштењем или без складиштења у за то посебно одређеним царинским складиштима или слободним зонама, бродовима који напуштају територију Републике Србије, а намењене су за снабдевање бродова или потрошњу од стране посаде и путника;


4) дрвени материјал за паковање;


5) храну за животиње која прати животиње и намењена је за исхрану тих животиња;


6) животиње и робу која се продаје путем даљинске трговине и испоручена је из друге државе на адресу у Републици Србији, као и захтеви за обавештавање који су потребни како би се омогућило правилно спровођење службених контрола;


7) биљне производе који због свог наредног одредишта могу довести до ризика од ширења инфективних или заразних болести животиња;


8) пошиљке које садрже категорије животиња и робе из члана 47. став 1. тач. 1) – 3) овог закона пореклом из Републике Србије на повратку у њу, након што им је забрањен улазак у другу државу;


9) робу у расутом стању, која се уноси у Републику Србију из друге државе, без обзира да ли је сва пореклом из те друге државе;


10) животиње и робу изузету од члана 47. став 1. овог закона у складу са чланом 48. овог закона.


Министар прописује захтеве за праћење превоза и приспећа пошиљки одређених животиња и робе, од граничног контролног места приспећа до објекта у месту одредишта у Републици Србији, до граничног контролног места на месту одредишта или до граничног контролног места изласка.


Министар прописује:


1) обрасце службених сертификата, као и начин њиховог издавања; и


2) формате докумената који морају да прате пошиљке одређених категорија животиња или роба из става 1. овог члана.


Министар доноси програм мониторинга посебних службених контрола дрвеног материјала који се користи за паковање или као помоћно средство у превозу, а који нарочито садржи: начин спровођења посебне службене контроле дрвеног материјала који се користи за паковање или као помоћно средство у превозу, мере које ће се предузети, потребна средства за финансирање и друге показатеље од значаја за спровођење тог програма мониторинга.

6. Финансирање службених контрола и других службених активности

Опште обавезе

Члан 78.


У буџету Републике Србије обезбеђују се одговарајућа финансијска средства за особље и друга средства потребна за спровођење службених контрола и других службених активности.


Одељак 6. Финансирање службених контрола и других службених активности примењује се и на спровођење одређених послова службених контрола и других службених активности у складу са чл. 28. и 31. овог закона, осим ако посебним законима којим се уређују области из члана 1. став 2. овог закона није дугачије прописано.

Обавезне таксе
Члан 79.

Субјекти плаћају таксе, у зависности од делатности које обављају, за спровођење службених контрола:


1) у објектима за клање, расецање меса, прераду дивљачи, производњу и прераду млека, као и у објектима за стављање на тржиште производа рибарства и производа аквакултуре; и


2) животиња и робе из члана 47. став 1. тач. 1) - 3) овог закона, на граничним контролним местима или контролним местама из члана 53. став 2. тачка 1) овог закона.


Надлежни органи наплаћују таксе ради накнадe трошкова који настају спровођењем службених контрола:


1) животиња и робе из члана 47. став 1. тач. 4) – 6) овог закона;


2) по захтеву субјекта, за одобравање објеката за храну за животиње у складу са законом којим се уређује храна за животиње;


3) које нису биле претходно планиране, а које:


(1) су неопходне, због утврђивања неусаглашености код истог субјекта, током службене контроле која је спроведена у складу са овим законом; и


(2) се спроводе ради процене обима и ефекта утврђених неусаглашености или потврде да ли је неусаглашеност отклоњена.


Изузетно од ст. 1. и 2. овог члана, надлежни органи могу, у односу на делатности које се обављају у објектима из става 1. тачка 1) овог члана, на објективан и недискриминаторски начин умањити износ такси, узимајући у обзир следеће:


1) интересе субјеката са малим обимом пословања;


2) традиционалне методе које се употребљавају у производњи, преради и дистрибуцији;


3) потребе субјеката који се налазе у подручјима са специфичним географским ограничењима;


4) резултате претходних службених контрола које су спроведене над субјектом и његове усаглашености са захтевима прописаним у одређеној области из члана 1. став 2. овог закона.


Таксе које се обрачунавају у складу са чланом 82. став 1. тачка 2) овог закона не наплаћују се у износу мањем од оног при којем би, узимајући у обзир трошкове наплате и укупни очекивани приход од такси, наплата тих такси била неекономична.

Одредбе овог члана се не примењују на службене контроле које се спроводе ради провере усаглашености са прописима у областима из члана 1. став 2. тач. 9) и 10) овог закона.


Висине такси утврђују се законом којим се уређују републичке административне таксе.


Изузетно од става 6. овог члана фиксни износи такси дати су у  прилогу – Фиксни износи такси за спровођење службених контрола, који је одштампан уз овај закон и чини његов саставни део.


Средства остварена од такси уплаћују се на одговарајући рачун за уплату јавних прихода буџета Републике Србије.

Друге таксе

Члан 80.


Надлежни органи, ради покривања трошкова службених контрола и других службених активности, наплаћују и таксе за радње и услуге, осим такси из члана 79. овог закона, у складу са прописима у областима из члана 1. став 2. овог закона, а чија је висина прописана законом којим се уређују републичке административне таксе.

Трошкови

Члан 81.


Таксе из члана 79. став 1. тачка 1) и став 2. овог закона утврђују се на основу следећих трошкова, у мери у којој они настају спровођењем тих службених контрола:


1) зарада, трошкова социјалног осигурања и осигурања на раду за лица која спроводе службене контроле, укључујући и лица запослена у администрацији и лица која обављају послове подршке, а која учествују у организацији, планирању и спровођењу службених контрола;


2) трошка објеката и опреме, укључујући трошкове одржавања и осигурања и друге повезане трошкове;


3) трошка потрошног материјала и алата;


4) трошкова услуга које овлашћена тела наплаћују од надлежног органа за спровођење одређених послова службене контроле за која су овлашћена, осим ако посебним законима којим се уређују области из члана 1. став 2. овог закона није дугачије прописано;


5) трошкова оспособљавања лица из тачке 1) овог члана, осим оспособљавања које је потребно за стицање квалификације која је услов приликом запошљавања од стране надлежног органа;


6) путних трошкова лица из тачке 1) овог члана и са тим повезаних трошкова дневница;


7) трошкова узорковања и лабораторијских анализа, тестирања и дијагностике које службене лабораторије наплаћују за обављање тих услуга.

Обрачун такси
Члан 82.


Таксе које се наплаћују у складу са чланом 79. став 1. тачка 1) и став 2. овог закона утврђују се у складу са једном од следећих метода обрачуна или комбинацијом метода:


1) у паушалном износу, на основу укупних трошкова службених контрола које надлежни органи имају у одређеном периоду и примењују се на све субјекте, без обзира да ли се у току тог одређеног периода спроводи било која службена контрола у односу на сваки субјект коме се такса наплаћује, при чему, код утврђивања висине такси које се наплаћују за сваки сектор, делатност и категорију субјекта, надлежни органи узимају у обзир ефекат који врста и обим те делатности, као и релевантни фактори ризика, имају на расподелу укупних трошкова тих службених контрола; или


2) на основу обрачуна стварних трошкова сваке поједине службене контроле и примењују се на субјекте који подлежу таквој службеној контроли.


Путни трошкови из члана 81. тачка 6) овог закона, се узимају у обзир приликом обрачунавања такси из члана 79. став 1. тачка 1) и став 2. овог закона без дискриминације субјеката на основу удаљености њихових објеката и просторија од локације надлежних органа.


Када се таксе обрачунавају у складу са ставом 1. тачка 1) овог члана, таксе које наплаћују надлежни органи не смеју да премаше укупне трошкове настале приликом спровођења службених контрола током наведеног периода.


Ако се таксе обрачунавају у складу са ставом 1. тачка 1) овог члана, те таксе не смеју да премаше стварни трошак спроведене службене контроле.

Наплата и примена такси

Члан 83.


Од субјекта се наплаћује такса за службену контролу и за другу службену активност спроведену на основу захтева трећег лица само ако та контрола доведе до потврде неусаглашености.


Таксе наплаћене у складу са чл. 79. и 80. овог закона неће се директно или индиректно враћати, осим ако су неосновано наплаћене.


Надлежни органи могу да одлуче да се таксе наплаћују од стране других органа или овлашћених тела.

Плаћање такси

Члан 84.


Надлежни органи обезбеђују да субјект, на захтев, добије доказ о плаћању такси ако субјект нема приступ таквом доказу о плаћању.


Таксе из члана 79. став 1. тачка 2) овог закона плаћа субјект одговоран за пошиљку или његов заступник.

Транспарентност

Члан 85.


Надлежни органи обезбеђују висок ниво транспарентности у вези са:


1) таксама из члана 79. став 1. тачка 1) и став 2. и чланом 80. овог закона, а нарочито у вези са:


(1) методом и коришћеним подацима за утврђивање висине тих такси;


(2) износом такси које се примењују на сваку од категорија субјеката и за сваку од категорија службених контрола или других службених активности;


(3) расподелом трошкова како је наведено у члану 81. овог закона;


2) идентитететом органа или тела који је одговоран за наплату такси.


Надлежни органи стављају на располагање јавности информације из става 1. овог члана за сваки одређени период и трошкове надлежних органа за таксе које наплаћују у складу са чланом 79. став 1. тачка 1) и став 2. и чланом 80. овог закона.


Надлежни органи се консултују са заистересованим странама у вези са општом методом израчунавања такси утврђених чланом 79. став 1. тачка 1) и став 2. и чланом 80. овог закона.

7. Службена сертификација

Општи захтеви који се односе на службене сертификате и службене потврде
Члан 86.


Службени сертификат или службена потврда издају се у случајевима прописаним у одговарајућој области из члана 1. став 2. овог закона.

Поступак службене сертификације завршава се издавањем:


1) службеног сертификата; или


2) службене потврде у случајевима утврђеним прописима у областима из члана 1. став 2. овог закона.


Када надлежни органи овлашћују за одређене послове који се односе на издавање службених сертификата или службених потврда или у вези са службеним надзором из члана 91. став 1. овог закона, такво овлашћивање мора бити у складу са чл. 28 – 33. овог закона.

Службени сертификати

Члан 87.


Чл. 88 – 90. овог закона примењују се:


1) када се прописима у областима из члана 1. став 2. овог закона захтева издавање службеног сертификата; и


2) на службене сертификате који су неопходни ради извоза пошиљака животиња и робе у друге државе или када се то захтева од надлежног органа државе одредишта.

Потписивање и издавање службених сертификата
Члан 88.


Надлежни органи издају службене сертификате.


Надлежни органи одређују службена лица за сертификацију која су овлашћена за потписивање службених сертификата и обезбеђују да су та лица:

1) непристрасна, да нису у сукобу интереса, а нарочито да нису у ситуацији која може, директно или индиректно, да утиче на њихово непристрасно обављање професионалних дужности у односу на то шта се сертификује; и

2) одговарајуће обучена о захтевима којима се усаглашеност потврђује службеним сертификатом и о техничкој процени усаглашености са тим захтевима, као и са одговарајућим захтевима утврђеним овим законом.


Службено лице за сертификацију потписује службени сертификат ради издавања, на основу:

1) свог директног сазнања о најновијим чињеницама и подацима релеватним за сертификацију, а које су прибављене:


(1) кроз службене контроле или


(2) прибављањем неког другог службеног сертификата који су издали надлежни органи;

2) чињеница и података релевантних за сертификацију, који су познати другом лицу које је у ту сврху овластио надлежни орган и под чијим надзором обавља делатност, под условом да службено лице за сертификацију може да провери тачност тих чињеница и података;

3) чињеница и података релевантних за сертификацију добијених на основу сoпствених контрола субјекта, који су допуњени и потврђени резултатима редовних службених контрола, под условом да се службено лице за сертификацију уверило да су захтеви за издавање службеног сертификата испуњени.


У случају из става 3. тачка 1) овог члана, службено лице за сертификацију потписује службени сертификат ради издавања ако је то уређено прописима у областима из члана 1. став 2. овог закона.

Гаранције поузданости службених сертификата
Члан 89.


Службени сертификат:

1) мора да садржи јединствени број сертификата;

2) не сме бити потписан од стране службеног лица за сертификацију ако је празан или делимично попуњен;

3) мора бити на службеном језику у складу са законом којим се уређује службена употреба језика и писма и, према потреби, на једном од службених језика у складу са захтевом државе одредишта;

4) мора да буде веродостојан и тачан;

5) мора да омогући идентификацију лица које га је потписало и да садржи датум издавања;

6) мора да садржи податке на основу којих се може утврдити повезаност између сертификата, надлежног органа који је издао сертификат и пошиљке, лота или појединачне животиње или робе обухваћене сертификатом.


Надлежни органи предузимају све потребне мере за спречавање издавања лажних или обмањујућих службених сертификата или злоупотребе службених сертификата.

Захтеви за службене сертификате

Члан 90.


Надлежни органи обезбеђују уједначену примену захтева из чл. 88. и 89. овог закона.

Министар, односно министар здравља прописује захтеве за службене сертификате ради уједначене примене захтева из чл. 88. и 89. овог закона, и то:

1) образац и начин издавања службених сертификата, када захтеви нису утврђени прописима у областима из члана 1. став 2. овог закона;


2) механизме и техничке услове којима се обезбеђује издавање тачних и поузданих службених сертификата и спречава ризик од превара;


3) издавање замене сертификата и повлачења издатих службених сертификата;

4) издавање оверених копија службених сертификата;

5) формат докумената који морају да прате животиње и робу после спроведене службене контроле;


6) издавање електронских сертификата и употребу електронских потписа.

Службене потврде
Члан 91.


Када се службене потврде издају у складу са овим законом или захтевима прописаним у областима из члана 1. став 2. овог закона од стране субјеката под службеним надзором надлежних органа или надлежних органа примењују се ст. 2 – 4. овог члана.


Службена потврда мора:

1) бити веродостојна и тачна;

2) бити израђена на службеном језику у складу са законом којим се уређује службена употреба језика и писма и, према потреби, на једном од службених језика у складу са захтевом државе одредишта;

3) да, када се односи на пошиљку или лот, омогући проверу повезаности између службене потврде и те пошиљке или лота.

Надлежни органи, за лица која спроводе службене контроле ради надзора над издавањем службених потврда или за лица која су укључена у издавање службених потврда када службене потврде издају надлежни органи, обезбеђују да су та лица: 
1) непристрасна, да нису у сукобу интереса, а нарочито да нису у ситуацији која може, директно или индиректно, да утиче на њихово непристрасно обављање професионалних дужности у односу на то шта се сертификује службеним потврдама; и

2) похађала одговарајућу обуку о:


(1) захтевима којима се усаглашеност потврђује са службеним потврдама и о техничкој процени усаглашености са тим захтевима;


(2) одговарајућим захтевима утврђеним овим законом.


Надлежни органи редовно спроводе службене контроле ради провере:


1) да ли субјекти који издају потврде испуњавају захтеве утврђене прописима у областима из члана 1. став 2. овог закона;


2) да ли се потврда издаје на основу релевантних, тачних и проверљивих чињеница и података.

III. РЕФЕРЕНТНЕ ЛАБОРАТОРИЈЕ

Одређивање националне референтне лабораторије
Члан 92.


Надлежни органи одређују једну или више националних референтних лабораторија за области које су предмет службених контрола у складу са овим законом за сваку референтну лабораторију Европске уније.


Надлежни органи могу одредити националну референтну лабораторију и у случајевима када не постоји одговарајућа референтна лабораторија Европске уније.

Ако у Републици Србији не постоји национална референтна лабораторија која испуњава прописане захтеве, надлежни органи могу, за поједине врсте испитивања, да одреде референтну лабораторију са територије друге државе која може бити чланица Европске уније или уговорна страна споразума о Европском економском простору.


Национална референтна лабораторија мора да испуњава захтеве из члана 37. став 5. тачка 5) и став 6, члана 39. и члана 42. став 1, став 2. тач. 1) и 2) и члана 43. став 3. овог закона.


Изузетно од члана 37. став 5. тачка 5) овог закона, за област која је уређена прописима из члана 1. став 2. тачка 7) овог закона, надлежни органи могу одредити службене лабораторије које су као такве већ одређене од стране надлежних органа у складу са одступањима из члана 41. овог закона, као националне референтне лабораторије, без обзира на то да ли испуњавају захтев прописан чланом 37. став 5. тачка 5) овог закона.


Националне референтне лабораторије морају да:


1) буду непристрасне, без сукоба интереса, а нарочито не смеју бити у ситуацији која може, директно или индиректно, да утиче на непристрасност њиховог стручног поступања у погледу обављања њихових послова као националних референтних лабораторија;


2) имају запослене или лица ангажована путем уговора са одговарајућим квалификацијама и одговарајућом обуком за технике лабораторијске анализе, тестирања и дијагностике у областима из свог делокруга рада, као и помоћно особље, према потреби;

3) имају инфраструктуру и опрему, као и производе који су потребни за обављање послова референтне лабораторије;

4) обезбеде да њихови запослени и лица ангажована по уговору добро познају међународне стандарде и праксе, као и да у свом раду узимају у обзир најновије резултате истраживања на националном нивоу, нивоу Европске уније и међународном нивоу;

5) имају опрему за обављање својих послова у хитним случајевима у власништву или приступ истој;

6) испуњавају одговарајуће стандарде биолошке сигурности, тамо где је то релевантно.


Надлежни органи:

1) достављају назив и адресу сваке националне референтне лабораторије Европској комисији и одговарајућој референтној лабораторији Европске уније, као и државама чланицама Европске уније;

2) стављају на увид јавности ажуриране податке из тачке 1) овог става.

3) ажурирају информације из тачке 1) овог става, кад год је то потребно.


Ако се у Републици Србији одреди више од једне националне референтне лабораторије за референтне лабораторије Европске уније, надлежни органи морају да обезбеде да такве лабораторије блиско сарађују, како би се обезбедила ефикасна координација између њих, са осталим националним лабораторијама, као и са референтним лабораторијама Европске уније.


Министар, односно министар здравља прописује додатне захтеве за националне референтне лабораторије, поред захтева из ст. 4 – 6. овог члана, а који се односе на обезбеђење усклађености са додатним захтевима који су утврђени за референтне лабораторије Европске уније.

Одговорности и послови националне референтне лабораторије
Члан 93.


Националне референтне лабораторије, у областима из свог делокруга рада, дужне су да:

1) сарађују са референтним лабораторијама Европске уније и учествују у програмима обука и у међулабораторијским упоредним тестирањима које организују те лабораторије;

2) координирају активности службених лабораторија, одређених у складу са чланом 37. став 1. овог закона, ради усклађивања и унапређења метода лабораторијских анализа, тестирања и дијагностике, као и њихове примене;

3) према потреби, организују међулабораторијска упоредна тестирања или тестове оспособљености између службених лабораторија, обезбеде одговарајуће праћење таквих тестирања и обавештавају надлежне органе о резултатима таквих тестирања и праћења;

4) обебеде преношење информација добијених од референтних лабораторија Европске уније надлежним органима и службеним лабораторијама;

5) пружају научну и техничку помоћ надлежним органима за спровођење вишегодишњег националног плана контрола из члана 97. став 1. овог закона и контролних програма из члана 97. став 5. овог закона;

6) према потреби, валидирају реагенасе и лотове реагенаса, израђују и одржавају ажурне спискове доступних референтних супстанци и реагенаса, као и произвођача и добављача таквих супстанци и реагенаса;

7) према потреби, спроводе обуке за запослене у службеним лабораторијама одређених у складу са чланом 37. став 1. овог закона;

8) активно помажу надлежним органима у дијагностици епидемија болести које се преносе храном, зооноза или болести животиња или штетних организама на биљу, а у случају неусаглашених пошиљки спровођење потврдне дијагностике, карактеризације и епизоотиолошких или таксономских студија патогених изолата или примерака штетних организама;

9) према потреби, обављају услуге потврдног испитивања за потребе службених лабораторија.


Министар, односно министар здравља прописује додатне захтеве за националне референтне лабораторије, поред захтева из става 1. овог члана, а који се односе на обезбеђење усклађености са додатним захтевима који су утврђени за референтне лабораторије Европске уније.

Избор референтне лабораторије
Члан 94.

Дирекција за националне референтне лабораторије обавља послове реферeнтне лабораторије у областима хране и хране за животиње и здравља биља, и то за методе за које је акредитована, а за методе за које Дирекција за националне референтне лабораторије није акредитована бирају се референтне лабораторије путем јавног конкурса.

Једна референтна лабораторија може бити референтна за једну или више анализа, тестирања и дијагностике.

Референтна лабораторија бира се путем јавног конкурса који расписује министар, односно министар здравља, а који се објављује у „Службеном гласнику Републике Србијеˮ.

Јавни конкурс из става 1. овог члана нарочито садржи:

1) послове за које се конкурс расписује;

2) период на који се додељују послови;

3) доказ којим се потврђује обим акредитације;

4) захтеве за избор;

5) рок за доношење и објављивање одлуке о избору;

6) начин обавештавања о резултатима конкурса.

Јавни конкурс спроводи комисија коју образује министар, односно министар здравља.

Решење о избору референтне лабораторије, на предлог конкурсне комисије, доноси министар, односно министар здравља.

Списак референтних лабораторија објављује се у „Службеном гласнику Републике Србијеˮ и доставља министарству надлежном за послове који се односе на техничке прописе, ради уписа у регистар овлашћених тела за оцењивање усаглашености.

Са лабораторијом изабраном на конкурсу министар, односно министар здравља закључује уговор.

Уговор из става 8. овог члана нарочито садржи:

1) послове лабораторијских испитивања који су предмет уговора;

2) одговорно лице које ће обављати одређене послове који су предмет уговора;

3) методе, начин и поступак обављања послова рефернтне лабораторије;

4) међусобна права, обавезе и одговорности;

5) време за које се закључује уговор;

6) начин финансирања послова;

7) услове за раскид уговора.

Министарство, односно министарство надлежно за послове здравља раскида уговор са референтном лабораторијом ако лабораторија не испуњава своје обавезе или не испуњава захтеве у складу са овим законом, као и када се Дирекција за националне референтне лаборатије у међувремену акредитује за одређену методу за коју је та лабораторија била референтна.

IV. АДМИНИСТРАТИВНА ПОМОЋ И САРАДЊА

Општи захтеви

Члан 95.

Надлежни органи пружају административну помоћ надлежним органима држава чланица Европске уније, ради обезбеђивања правилне примене прописа у областима из члана 1. став 2. овог закона, у случајевима који су релевантни у више од једне државе чланице.


Административна помоћ из става 1. овог члана обухвата сарадњу надлежних органа Републике Србије и надлежних органа држава чланица Европске уније.


Захтеви утврђени овим чланом не утичу на захтеве утврђене националним прописима:


1) који се примењују и намењени су за издавање докумената и информација који су предмет судских истрага и судских поступака, укључујући кривичне истраге или се односе на њих; и


2) у вези са заштитом комерцијалних интереса физичких или правних лица.


Министарство предузима мере за олакшавање преноса информација од других органа за спровођење закона, јавних тужилаца и правосудних органа надлежним органима држава чланица Европске уније у вези са могућим непоштовањем прописа у областима из члана 1. став 2. овог закона која су релевантна за примену ове главе, а која могу представљати:


1) ризик за здравље људи, животиња или биља, добробит животиња или, у вези са генетски модификованим организмима и средствима за заштиту биља, ризик и за животну средину; или


2) могуће кршење прописа у областима из члана 1. став 2. овог закона учињено преварним или обмањујућим праксама.


Комуникација између надлежних органа и надлежних органа држава чланица Европске уније одвија се у писаној форми, било у папирном или електронском облику.


Одредбе ст. 1 – 5. овог члана примењују се и на административну помоћ и сарадњу и са другим државама.

Тела за везу

Члан 96.


Министар, уз сагласност министра здравља, за области из члана 1. став 2. овог закона, одређује једно или више тела за везу која делују као контакт тачке одговорне за олакшавање размене обавештења између надлежних органа Републике Србије и држава чланица Европске уније.


Одређивање тела за везу не искључује директне контакте, размену информација или сарадњу између надлежних органа Републике Србије и држава чланица Европске уније.


Министарство доставља Европској комисији и државама чланицама Европске уније контакт податке својих тела за везу одређених у складу са ставом 1. овог члана и обавештава их о свим променама тих података.


Одредбе ст. 1. и 2. овог члана примењују се и на административну помоћ и сарадњу и са другим државама.

V. ПЛАНИРАЊЕ И ИЗВЕШТАВАЊЕ

Вишегодишњи национални план контрола и централни орган за вишегодишњи национални план контрола
Члан 97.

У Републици Србији службене контроле се спроводе у складу са овим законом на основу вишегодишњег националног плана контрола (у даљем тексту: ВНПК) који се припрема и спроводи координисано.


Министарство као централни орган:

1) координира израду ВНПК између свих надлежних органа одговорних за спровођење службених контрола;

2) обезбеђује доследност ВНПК;

3) прикупља информације о спровођењу ВНПК, ради годишњег извештавања у складу са чланом 100. овог закона и преиспитивања и ажурирања ВНПК, према потреби, у складу са чланом 99. став 2. овог закона.


Влада доноси ВНПК на период од пет година.

Министар, односно министар здравља доноси годишње планове службених контрола у складу са поделом надлежности из члана 4. овог закона, ради спровођења  ВНПК.

Министар, уз сагласност министра здравља доноси, према потреби, контролне програме ради спровођења циљане процене стања примене прописа у областима из члана 1. став 2. овог закона и организовања прикупљања података и информација.


Средства за спровођење годишњих планова службених контрола и, према потреби, контролних програма обезбеђују се у буџету Републике Србије.

Садржина Вишегодишњег националног плана контрола
Члан 98.


ВНПК се припрема тако да се обезбеди да се службене контроле планирају у свим областима из члана 1. став 2. овог закона и у складу са општим захтевима за спровођење службених контрола из члана 9. овог закона и посебним захтевима утврђеним у чл. 18 – 27. овог закона.

Поред општих информација о структури и организацији система службених контрола које се односе на сваку од области из члана 1. став 2. овог закона, ВНПК нарочито садржи и следеће податке о:

1) стратешким циљевима ВНПК и начину одређивања приоритета службених контрола и расподеле ресурса ради постизања циљева;

2) категоризацији ризика за спровођење службених контрола;

3) одређивању надлежних органа и утврђивању њихових задатака на републичком, регионалном и локалном нивоу, као и о њиховим ресурсима са којима располажу;


4) пословима које обављају овлашћена тела, када је то применљиво;

5) општој организацији и управљању службеним контролама на републичком, регионалном и локалном нивоу, укључујући службене контроле у појединачним објектима;

6) системима контрола који се примењују на различите области и координацији између различитих служби надлежних органа који су одговорни за службене контроле у тим областима;

7) процедурама и системима који се примењују ради обезбеђења усаглашености са чланом 5. став 1. овог закона;

8) обукама запослених у надлежним органима;

9) документованим процедурама прописаним у члану 12. ст. 1. и 2. овог закона;

10) општој организацији и спровођењу кризних планова у складу са захтевима прописаним у областима из члана 1. став 2. овог закона;

11) општој организацији сарадње и узајамној помоћи са надлежним органима држава чланица Европске уније и других држава.
Припрема, ажурирање и преиспитивање ВНПК
Члан 99.


Министарство обезбеђује да ВНПК из члана 97. став 1. овог закона буде доступан јавности, осим оних делова чије би објављивање могло да угрози ефикасност службених контрола, а о чему Министарство обавештава Владу у поступку доношења ВНПК.


ВНПК се редовно ажурира како би се прилагодио изменама захтева прописаних у областима из члана 1. став 2. овог закона и преиспитује се узимајући у обзир:

1) појаву новонасталих болести, штетних организама за биље, биљне производе и друге предмете или других ризика за здравље људи, животиња или биља, добробит животиња или, у вези са генетички модификованим организмима и средствима за заштиту биља, ризика и за животну средину;

2) значајне промене у структури, управљању или функционисању надлежних органа;

3) резултате службених контрола спроведених у Републици Србији;

4) резултате контрола које је Европска комисија спровела у Републици Србији;

5) научна сазнања;

6) резултате службених контрола које су спровели надлежни органи друге државе.

Годишњи извештај
Члан 100.


Ради информисања, Министарство, као централни орган, доставља Влади и Европској комисији извештај о ВНПК, до 31. августа текуће године за претходну годину, који нарочито садржи:


1) измене које су унете у ВНПК како би се узеле у обзир чињенице из члана 99. став 2. овог закона;

2) резултате службених контрола спроведене током претходне године у оквиру ВНПК;

3) врсту и број случајева неусаглашености по областима из члана 1. став 2. овог закона које су надлежни органи открили током претходне године;

4) предузете мере како би се обезбедило ефективно спровођење ВНПК, укључујући мере спровођења и резултате тих мера;

5) линк до интернет странице надлежног органа који садржи информације стављене на располагање јавности о таксама из члана 85. став 2. овог закона.

Министарство, као централни орган, израђује годишњи извештај о спровођењу ВНПК и поставља га на својој званичној интернет страници.

Министар, уз сагласност министра здравља, прописује начин достављања Годишњег извештаја Вишегодишњег националног плана службених контрола и образац за подношење информација и података које треба да садржи Годишњи извештај Вишегодишњег националног плана службених контрола.


Образац из става 3. овог члана усклађује се са стандардним обрасцима утврђеним од стране Европске комисије за слање годишњих извештаја од стране држава чланица Европске уније.

Кризни планови за храну и храну за животиње

Члан 101.


За примену општег плана управљањa кризним ситуацијама утврђеног законом којим се уређује храна, надлежни органи доносе и спроводе кризне планове у области хране и хране за животиње, којима се утврђују мере које се морају спровести без одлагања када се утврди да храна или храна за животиње представља озбиљан ризик за здравље људи или животиња, било директно или преко животне средине.


Плановима из става 1. овог члана нарочито се утврђују:

1) надлежни органи који су укључени;


2) овлашћења и одговорности надлежних органа из тачке 1) овог става; и 


3) канали и процедуре за размену информација између надлежних органа и, према потреби, других заинтересованих страна.


Надлежни органи редовно преиспитују своје кризне планове за храну и храну за животиње како би узели у обзир промене у организацији надлежних органа и искуства стечена спровођењем ових планова и вежбама симулације.


Министар, односно министар здравља доноси кризне планове да би се обезбедила доследно и ефикасно спровођење општег плана за управљање кризним ситуацијама, у мери у којој је то потребно, и одређује улогу заинтересованих страна у успостављању и спровођењу тих кризних планова.

VI. ЗАХТЕВИ ЗА УНОС ЖИВОТИЊА И РОБЕ 

1. Захтеви за уношење

Информације о системима контроле других држава
Члан 102.


Надлежни органи могу да захтевају од друге државе која намерава да извози животиње и робу у Републику Србију да достави ажурне све информације о општој организацији и управљању санитарним и фитосанитарним системима контроле на својој територији, и то:

1) усвојене или предложене санитарне или фитосанитарне захтеве на њиховој територији;

2) процедуре за процену ризика и чиниоце који се узимају у обзир за процену ризика и за одређивање одговарајућег нивоа санитарне или фитосанитарне заштите;

3) процедуре контроле и инспекцијског прегледа, укључујући, према потреби, контролу и инспекцијски преглед животиња и робе која долази из других држава;

4) процедуру службене сертификације;

5) резултате контрола спроведених над животињама и робом намењеним за извоз у Републику Србију;

6) информације о променама структуре и функционисања система контроле усвојене ради испуњавања санитарних или фитосанитарних захтева Републике Србије, када је то одговарајуће.

Захтев за информације из става 1. овог члана мора бити сразмеран природи животиња и робе која се извози у Републику Србију и специфичној ситуацији и структури друге државе извознице.

Утврђивање додатних услова за унос животиња и робе у Републику Србију
Члан 103.


Министар, односно министар здравља прописује додатне услове за унос у Републику Србију животиња и робе из других држава, а који су неопходни да се обезбеди усклађеност животиња и робе са одговарајућим захтевима утврђеним у прописима у областима из члана 1. став 2. овог закона, осим захтева који се односе на области из члана 1. став 2. тач. 4), 5), 6) и 7) овог закона или захтевама који су признати као истоветни тим захтевима.

Додатним условима из става 1. овог члана идентификују се животиње и роба путем шифара у складу са прописом којим се уређује номенклатура царинске тарифе и могу укључивати:


1) захтев да одређене животиње и роба који се уносе у Републику Србију потичу из државе или региона државе који се налазе на листи држава и региона држава коју воде надлежни органи, а која садржи и листу коју је у ту сврху саставила Европска комисија;

2) захтев да се пошиљке одређених животиња и робе из других држава отпремају из, и добијају или припремају у објектима који испуњавају одговарајуће захтеве из става 1. овог члана или захтеве који су признати као истоветни тим захтевима и налазе се на листи објеката коју воде надлежни органи;

3) захтев да пошиљке одређених животиња и робе прати службени сертификат, службена потврда или било који други доказ да пошиљке испуњавају одговарајуће захтеве из става 1. овог члана или захтеве који су признати као истоветни тим захтевима, укључујући резултате анализа спроведених у акредитованој лабораторији;


4) обавезу да се докази из тачке 3) овог члана доставе у посебном формату;


4) било који други захтев неопходан да се обезбеди да одређене животиње и роба пружају ниво заштите здравља, а у вези са генетички модификованим организмима, и заштите животне средине истоветан захтевима из става 1. овог члана.


Министарство, односно министарство надлежно за послове здравља утврђује листу држава, региона држава и објеката из којих је дозвољен унос у Републику Србију одређених животиња и робе и објављује је на својој званичној интернет страници.

Министарство, односно министарство надлежно за послове здравља објављују на својој званичној интернет страници формат и врсте службених сертификата, службених потврда или доказа који се захтевају у складу са ставом 2. тачка 3) овог члана.

Укључивање у Листу држава, региона држава и објеката из којих је дозвољен унос одређених животиња и робе у Републику Србију
Члан 104.


Надлежни органи одобравају захтев који јој је друга држава доставила у сврху укључивања друге државе или њеног региона на листу из члана 103. став 2. тачка 1) овог закона, уз одговарајуће доказе и гаранције да животиње и роба из те друге државе испуњавају одговарајуће захтеве из члана 103. став 1. овог закона или захтеве који су признати као истоветни тим захтевима.


Надлежни органи одлучују о захтеву из става 1. овог члана узимајући у обзир, према потреби:


1) законодавство друге државе у одговарајућој области;


2) структуру и организацију надлежних органа друге државе и њених контролних служби, овлашћења која су им на располагању, гаранције које се могу пружити у вези са применом и спровођењем законодавства друге државе које се примењује на одговарајућу област и поузданост процедура службене сертификације;


3) спровођење одговарајућих службених контрола и других службених активности од стране надлежних органа друге државе, ради процене присуства опасности за здравље људи, животиња или биља, за добробит животиња или, у вези са генетички модификованим организмима и средствима за заштиту биља, опасности и за животну средину;


4) редовност и брзину информација које доставља друга државе о присуству опасности за здравље људи, животиња или биља, за добробит животиња или, у вези са генетички модификованим организмима и средствима за заштиту биља, опасности и за животну средину;


5) гаранције које даје друга држава о томе да:


(1) услови који се примењују на објекте из којих се животиње или роба извозе у Републику Србију испуњавају захтеве који су истоветни онима наведеним у члану 103. став 1. овог закона;


(2) је списак објеката из подтачке (1) овог става израђен и да се ажурира;


(3) се списак објеката из подтачке (1) овог става и његова ажурирања без одлагања достављају надлежним органима;


(4) објекти из подтачке (1) овог става подлежу редовним и ефикасним контролама надлежних органа других држава;


6) резултате контрола које су надлежни органи спровели у другој држави;


7) све друге информације или податке о способности друге државе да обезбеди да се у Републику Србију уносе само животиње или роба које пружају исти или истоветан ниво заштите као онај који пружају одговарајући захтеви из члана 103. став 1. овог закона.


Надлежни органи бришу другу државу или регион друге државе са листе 103. став 2. тачка 1) овог закона када престане да испуњава услове за укључивање на листу и тада се примењује поступак из става 2. овог члана.

Посебне мере за унос одређених животиња и робе у Републику Србију 

Члан 105.


У случајевима који нису хитне мере за храну и храну за животиње у складу са законом којим се уређује храна и који нису некомерцијално кретање кућних љубимаца паса, мачака и творова у складу са законом којим се уређује здравље животиња, и када постоје докази да унос у Републику Србију одређених животиња или робе пореклом из друге државе, њеног региона или групе других држава представља ризик за здравље људи, животиња или биља или, у вези са генетички модификованим организмима, ризик и за животну средину, или када постоје докази о распрострањеном озбиљном непоштовању прописа у областима из члана 1. став 2. овог закона, надлежни органи предузимају неопходне мере за ограничавање таквог ризика или за отклањање утврђеног непоштовања прописа.


Мерама из става 1. овог члана идентификују се животиње и роба путем шифара у складу са прописом којим се уређује номенклатура царинске тарифе и могу укључивати:


1) забрану уласка у Републику Србију животиња и робе из става 1. овог члана које потичу или су отпремљене из одговарајућих других држава или њихових региона;


2) захтев да животиње и роба из става 1. овог члана, које потичу или су отпремљене из одређених других држава или њихових региона, буду подвргнуте посебном третману или контролама пре отпремања;


3) захтев да животиње и роба из става 1. овог члана, које потичу или су отпремљене из одређених других држава или њихових региона, буду подвргнуте посебном третману или контролама приликом уноса у Републику Србију;


4) захтев да пошиљке животиња и робе из става 1. овог члана, које потичу или су отпремљене из одређених других држава или њихових региона, прати службени сертификат, службена потврда или било који други доказ да пошиљка испуњава захтеве утврђене прописима у областима из члана 1. став 2. овог закона или захтеве који су признати као истоветни тим захтевима;


5) захтев да се докази из тачке 4) овог члана доставе у посебном формату;


6) друге мере неопходне за ограничавање ризика.


Приликом доношења мера из става 2. овог члана узимају се у обзир:


1) информације прикупљене у складу са чланом 102. овог закона;


2) све друге информације које су те друге државе доставиле;


3) према потреби, резултати контрола која је Европска комисија спровела у тим другим државама.


Министар, односно министар здравља доноси мере за ограничавање ризика за здравље људи, животиња или биља или, у вези са генетички модификованим организмима, ризика и за животну средину или за отклањање утврђеног непоштовања прописа у областима на које се овај закон односи.


У случају оправданих крајње хитних разлога који се односе на здравље људи и животиња или, а у вези са генетички модофикованим организмима и средствима за заштиту биља, и хитних разлога за заштиту животне средине, министар, односно министар здравља дужан је да нареди једну или више мера које се одмах примењују.

Истоветност

Члан 106.


Захтеви прописани у областима из члана 1. став 2. овог закона, осим области из члана 1. став 2. тач. 4), 5), 6) и 7) овог закона, Република Србија може признати да су мере примењене у другој држави или њеним регионима истоветни тим захтевима утврђеним тим прописима, на основу:


1) детаљног испитивања информација и података које је дотична друга држава доставила у складу са чланом 99. став 1. овог закона; и


2) по потреби, резултата контрола која су надлежни органи спровели у дотичној другој држави.


Билатералним споразумом признаје се истоветност мера из става 1. овог члана, којим се утврђују практичне мере за уношење животиња и робе у Републику Србију из дотичне друге државе или њених региона који може укључивати:


1) природу и садржину службених сертификата или потврда које морају да прате животиње или робу;


2) посебне захтеве који се примењују на унос животиња и робе у Републику Србију и службене контроле које се спроводе;


3) према потреби, измену листе региона или објеката дотичне друге државе из којих је дозвољен унос у Републику Србију животиња и робе.


Билатерални споразум садржи и одредбе о стављању ван снаге када било који од захтева за признавање истоветности више није испуњен.

2. Обука запослених у надлежним и другим органима

Обука и размена запослених

Члан 107.


Надлежни органи обезбеђују да се знање стечено кроз обуке које организује Европска комисија шири и, према потреби, да се на одговарајући начин користи у обукама из члана 5. став 4. овог закона.


Активности обуке усмерене на ширење таквог знања биће укључене у програме обуке из члана 5. став 8. овог закона.


Надлежни  органи могу билатералним споразумом, у сарадњи са државама чланицама Европске уније и другим државама, организовати размену запослених надлежних органа који обављају службене контроле или друге службене активности између две или више држава.

3. Систем управљања информацијама
Национални информациони систем

Члан 108.


Надлежни органи успостављају, одржавају и управљају рачунарским и интегрисаним информационим системом за службене контроле и друге службене активности.

Дирекција за националне референтне лабораторије, референтне лабораторије и службене лабораторије дужни су да воде евиденције, спискове и базе података, усклађене и повезане са информационим системом надлежних органа и у обавези су да их чувају и ажурирају.

Надлежни органи осигуравају усклађивање и повезивање информационог система из става 1. овог члана са другим информационим системима надлежних органа, као и са међународним информационим системима.
Употреба система управљања информацијама

за службене контроле (IMSOC) Европске уније
Члан 109.


Надлежни органи дужни су да обезбеде неопходну опрему, технологију и приступ рачунарском и интегрисаном информационом систему управљања информацијама за службене контроле (Information Management System for Official Controls) Европске уније (у даљем тексту: IMSOC), који се користи за управљање, руковање и аутоматску размену података, информација и докумената у вези са службеним контролама и другим службеним активностима.


Надлежни органи користе IMSOC ради спровођења службених контрола и других службених активности у складу са овим законом и прописима у областима из члана 1. став 2. овог закона за размену података, информација и докумената о животињама или роби које се крећу и спроведеним службеним контролама у реалном времену.

Заштита података
Члан 110.


Надлежни органи примењују, у мери у којој информације обрађене путем информационог система из члана 109. овог закона и IMSOC из члана 110. овог закона садрже податке о личности, и закон којим се уређује заштита података о личности.


Надлежни органи одговорни за пренос релевантних информација путем информационог система из члана 109. овог закона и IMSOC из члана 110. овог закона и обраду било којих података о личности који произлазе из тих активности сматрају се руковаоцима података о личности, у складу са законом којим се уређује заштита података о личности.


На ограничење права и обавеза које се односе на податаке о личности примењује се закон којим се уређује заштита података о личности.

Безбедност података
Члан 111.


На безбедност података о личности из информационог система из члана 109. овог закона и IMSOC из члана 110. овог закона примењује се закон којим се уређује заштита података о личности.

VII. НАДЗОР
Опште обавезе надлежних органа

у вези са спровођењем мера
Члан 112.


Када поступају у складу са овом главом, надлежни органи дају приоритет мерама које треба предузети ради отклањања или ограничавања ризика за здравље људи, животиња и биља, добробит животиња, или, у вези са генетички модификованим организмима и средствима за заштиту биља, ризик и за животну средину.


У случају сумње на неусаглашеност, надлежни органи спроводе истрагу, ради потврђивања или отклањања те сумње.


Мере предузете у складу са ставом 2. овог члана, према потреби, могу обухватити:


1) спровођење појачаних службених контрола животиња, робе и субјеката у одговарајућем временском периоду;


2) службено задржавање животиња и робе, као и било којих недозвољених супстанци или производа, када је то одговарајуће.

Надзор над нерегистрованим субјектима
Члан 113.


На нерегистроване субјекте и поступање према нерегистрованим субјектима примењују се одредбе закона којим се уређује инспекцијски надзор.

Права и дужности надлежних инспектора
Члан 114.


У спровођењу службених контрола и других службених активности надлежни ветеринарски, фитосанитарни, пољопривредни или шумарски инспектори у складу са поделом надлежности из члана 4. овог закона имају право и дужност да:

1) контролишу да ли сви субјекти предузимају мере у складу са овим законом и прописима у областима из члана 1. став 2. овог закона;

2) контролише да ли се ante mortem и post mortem преглед, као и службене контроле у објектима за клање и расецање и објектима за обраду дивљачи  обављају у складу са чланом 18. став 2. овог  закона;


3) проверава да ли службени помоћник има решење у складу са чланом 18. став 3. овог закона;


4) проверава да ли запослени у објектима у којима се врши клање живине или лагоморфа, односно у објектима у којима се врши клање животиња других врста имају решење у складу са чланом 18. став 4. овог закона;

5) контролише да ли се ознака здравствене исправности ставља у складу са чланом 18. став 5. овог закона;


6) проверава да ли правно лице обавља послове службене контроле у складу са овлашћењем (члан 29);


7) проверава да ли правно лице обавља послове других службених активности у складу са овлашћењем (члан 31);


8) проверава да ли овлашћена тела поступају у складу са одредбама члана 32. овог закона;

9) контролише пошиљку која се уноси у Републику Србију у складу са овим законом и посебним прописима у областима из члана 1. став 2. овог закона;

10) проверава да ли је посебна обрада пошиљака спроведена у складу са овим законом (члан 71);


11) проверава да ли службено лице за сертификацију обавља послове у складу са овлашћењем (члан 88)

12) контролише извршавање мера по овом закону и прописима у областима из члана 1. став 2. овог закона;

13) предузима друге мере и радње у складу са овим законом и прописима у областима из члана 1. став 2. овог закона.

У спровођењу службених контрола и других службених активности надлежни санитарни инспектор има право и дужност да:

1) контролишу да ли сви субјекти предузимају мере у складу са овим законом и прописима у областима из члана 1. став 2. овог закона;

2) проверава да ли правно лице обавља послове службене контроле у складу са овлашћењем (члан 29);


3) проверава да ли правно лице обавља послове других службених активности у складу са овлашћењем (члан 31);


4) проверава да ли овлашћена тела поступају у складу са одредбама члана 32. овог закона;

5) контролише пошиљку која се уноси у Републику Србију у складу са овим законом и посебним прописима у областима из члана 1. став 2. овог закона;

6) проверава да ли је посебна обрада пошиљака спроведена у складу са овим законом (члан 71);


7) проверава да ли службено лице за сертификацију обавља послове у складу са овлашћењем (члан 88);

8) контролише извршавање мера по овом закону и прописима у областима из члана 1. став 2. овог закона;

9) предузима друге мере и радње у складу са овим законом и прописима у областима из члана 1. став 2. овог закона.

Послове из става 1. овог члана обављају инспектори надлежних органа из члана 4. овог закона.

Мере у случају неусаглашености

Члан 115.


Када се утврди неусаглашеност, надлежни органи предузимају:


1) све одговарајуће мере за утврђивање порекла и обима неусаглашености и за утврђивање одговорности субјекта; и


2) одговарајуће мере којима се обезбеђује да субјект отклони неусаглашености и спречи даља појава таквих неусаглашености.


Приликом одлучивања о мерама које треба предузети, надлежни органи узимају у обзир природу неусаглашености, као и резултате претходних службених контрола спроведених над субјектом у погледу усаглашености.


Када поступају у складу са ст. 1. и 2. овог члана, надлежни органи предузимају све мере које сматрају одговарајућим ради обезбеђења поштовања прописа у областима из члана 1. став 2. овог закона, које укључују, али нису ограничене на следеће мере:


1) наређује или спроводи третмане над животињама;


2) наређује истовар, премештање на друго превозно средство, задржавање и негу животиња, карантин, одлагање клања животиња и, према потреби, наређује да се затражи ветеринарска помоћ;


3) наређује третмане над робом, измену етикета или пружање исправних информација потрошачима;


4) ограничава или забрањује стављање на тржиште, кретање, унос у Републику Србију или извоз животиња и робе; и забрањује њихов повратак у државу отпреме или наређује њихов повратак у државу отпреме;


5) наређује субјекту повећање учесталости сoпствених контрола;


6) наређује да одређене активности субјекта буду подвргнуте појачаним или систематским службеним контролама;


7) наређује опозив, повлачење, уклањање и уништавање робе, уз одобрење, према потреби, да се роба користи у друге сврхе за које првобитно није била намењена;


8) наређује изолацију или затварање, на одговарајући период, целокупног или дела пословања субјекта, или његових објеката, објеката за држање животиња или других просторија;


9) наређује обуставу, на одговарајући период, целокупних или дела активности субјекта и, према потреби, интернет страница које тај субјект користи;


10) наређује привремену забрану (суспензија) или укидање регистрације или одобрења за рад објекта, постројења, објеката за држање животиња или превозних средстава, сертификта о одобрењу превозног средства или сертификта о обучености возача; 


11) наређује клање или еутаназију животиња, под условом да је то најприкладнија мера за заштиту здравља људи, као и здравља и добробити животиња.


Надлежни органи достављају субјекту или његовом представнику:


1) писано обавештење о одлуци у вези са радњом или мером која се предузима у складу са ст. 1 – 3. овог члана, заједно са разлозима за доношење такве одлуке; и


2) информације о праву на жалбу против такве одлуке, укључујући поступак и рокове за подношење жалбе.


Све трошкове настале применом овог члана сносе субјекти одговорни за животиње и робу која је предмет службених контрола или других службених активности.


У случају издавања лажних или обмањујућих службених сертификата или злоупотребе службених сертификата, надлежни органи предузимају одговарајуће мере, укључујући:


1) привремено удаљавање са дужности лица овлашћеног за сертификацију;


2) повлачење овлашћења за потписивање службених сертификата;


3) било коју другу меру која спречава понављање прекршаја из члана 89. став 2. овог закона.


Поред мера из ст. 3. и 6. овог члана надлежни органи могу да:

1) поднесу захтев за покретање кривичног и прекршајног поступка и пријаву за привредни преступ због повреда одредаба овог закона и прописа донетих на основу њега;

2) нареде друге мере и предузму друге радње у складу са овим законом.

Мере из ст. 3, 6. и 7. тачка 2) овог члана налажу се решењем инспектора надлежних органа из члана 4. овог закона.

Пријављивање повреда прописа

Члан 116.


Република Србија обезбеђује да надлежни органи имају делотворне механизме који омогућавају пријављивања стварних или потенцијалних повреда овог закона.


Механизми из става 1. овог члана укључују најмање:


1) поступке за пријем пријава повреда и њихово даље поступање;


2) одговарајућу заштиту лица која пријављују повреду од одмазде, дискриминације или других облика неправичног поступања; и


3) заштиту личних података лица које пријављује повреду, у складу са законом којим се уређује заштита података о личности и стандардима Европске уније.

Заштита података

Члан 117.

На обраду личних података која се спроводи у складу са овим законом Република Србија примењује прописе којима се уређује заштита података о личности, а којима се, између осталог, уређује и заштита физичких лица у вези са обрадом личних података и слободни проток таквих података.

VIII. КАЗНЕНЕ ОДРЕДБЕ

Опште одредбе
Члан 118.


Република Србија прописује казне које морају бити делотворне, сразмерне и одвраћајуће. Правила о казнама које се примењују на повреде овог закона и предузимање свих неопходних мера како би се обезбедила њихова примена утврђени су кривичним законом и законима којима се уређују приврердни преступи и прекршаји. 

Република Србија обезбеђује да новчане казне за повреде овог закона и прописа у областима из члана 1. став 2. овог закона, извршене путем преварних радњи или обмањујућих пракси, у складу са законом, одражавају најмање економску корист остварену од стране субјекта или, према потреби, одређени проценат његовог годишњег промета.

Прекршај правног лица 
Члан 119.

Новчаном казном од 500.000 до 2.000.000 динара казниће се за прекршај правно лице, ако:

1) не отклони неусаглашеност утврђену службеном контролом у складу са овим законом и прописима у областима из члана 1. став 2. овог закона;

2) поступа супротно одредбама члана 15. овог закона;

3) поступа супротно одредбама члана 32. овог закона;


4) не обезбеди да се ознака здравствене исправности ставља у складу са чланом 18. став 5. овог закона

5) проверава да ли овлашћена тела поступају у складу са одредбама члана 32. овог закона;


6) не поступи по решењу надлежног инспектора у складу са овим законом.

За прекршај из става 1. овог члана казниће се новчаном казном од 20.000 до 50.000 динара и одговорно лице у правном лицу.

Прекршај предузетника

Члан 120.


Новчаном казном од 100.000 до 500.000 динара казниће се за прекршај предузетник ако:


1) не отклони неусаглашеност утврђену службеном контролом у складу са овим законом и прописима у областима из члана 1. став 2. овог закона;

2) поступа супротно одредбама члана 15. овог закона;

3) не обезбеди да се ознака здравствене исправности ставља у складу са чланом 18. став 5. овог закона

4) не поступи по решењу надлежног инспектора у складу са овим законом.
Прекршај физичког лица

Члан 121.


Новчаном казном од 10.000 до 100.000 динара казниће се за прекршај физичко лице ако:


1) не отклони неусаглашеност утврђену службеном контролом у складу са овим законом и прописима у областима из члана 1. став 2. овог закона;

2) поступа супротно одредбама члана 15. овог закона;

3) ознаку здравствене исправности ставља супротно члану 18. став 5. овог закона; 

4) не поступи по решењу надлежног инспектора у складу са овим законом.
IX. УСКЛАЂИВАЊЕ СА ПРАВНИМ ТЕКОВИНАМА ЕВРОПСКЕ УНИЈЕ

Члан 122.

Овај закон је усклађен са основним начелима:

1) Уредбе (ЕУ) 2017/625 Европског парламента и Савета oд 15. марта 2017. године o службеним контролама и другим службеним активностима којима се осигурава примена прописа о храни и храни за животиње, правила о здрављу и добробити животиња, здрављу биља и средствима за заштиту биља, и о измени уредаба (ЕЗ) бр. 999/2001, (ЕЗ) бр. 396/2005, (ЕЗ) бр. 1069/2009, (ЕЗ) бр. 1107/2009, (ЕУ) бр. 1151/2012, (ЕУ) бр. 652/2014, (ЕУ) 2016/429 и (ЕУ) 2016/2031 Европског парламента и Савета, уредаба Савета (ЕЗ) бр. 1/2005 и (ЕЗ) бр. 1099/2009 и директива Савета 98/58/ЕЗ, 1999/74/ЕЗ, 2007/43/ЕЗ, 2008/119/ЕЗ и 2008/120/ЕЗ те о стављању ван снаге уредаба (ЕЗ) бр. 854/2004 и (ЕЗ) бр. 882/2004 Европског парламента и Савета, директива Савета 89/608/ЕЕЗ, 89/662/ЕЕЗ, 90/425/ЕЕЗ, 91/496/ЕЕЗ, 96/23/ЕЗ, 96/93/ЕЗ и 97/78/ЕЗ те Одлуке савета 92/438/ЕЕЗ (Уредба о службеним контролама) (СЛ L 95, 7. 4. 2017, стр. 1) последњи пут измењена Уредбом (ЕУ) Европског парламента и Савета 2024/3115 од 27. новембра 2024. године о измени и допуни Уредбе (ЕУ) 2017/625 у погледу одређених обавештења о неусаглашености (ОЈ L 3115, 16. 12. 2024, стр. 1);

2) Спроведбене уредбе Комисије (ЕУ) 2019/1013 од 16. април 2019. године о претходној најави пошиљака одређених категорија животиња и робе које улазе у Унију (СЛ L 165, 21. 6. 2019, стр. 8).
X. ПРЕЛАЗНЕ И ЗАВРШНЕ ОДРЕДБЕ
Рок за усклађивање правног лица, предузетника, односно физичког лица
Члан 123.

Правна лица и предузетници који послују у областима из члана 1. став 2. овог закона дужна су да своје пословање ускладе са одредбама овог закона у року од две године од дана ступања на снагу овог закона.

Физичка лица која обављају активности у областима из члана 1. став 2. овог закона дужна су да своје активности ускладе са одредбама овог закона у року од две године од дана ступања на снагу овог закона.

Наставак обављања послова овлашћених тела и лабораторија
Члан 124.

Правна лица која су овлашћена за вршење одређених послова у областима из члана 1. став 2. овог закона настављају да обављају послове до окончања конкурса у складу са овим законом.

Референтне и службене лабораторије које су овлашћене или изабране на основу конкурса за спровођење одређених послова у областима из члана 1. став 2. овог закона настављају да обављају послове до истека рока на који су овлашћене или изабране у складу са посебним прописима.

Доношење и примена подзаконских аката
Члан 125.

Подзаконски прописи који се доносе на основу овлашћења из овог закона донеће се у року од годину дана од дана ступања на снагу овог закона.

До доношења прописа на основу овлашћења из овог закона примењиваће се прописи донети на основу закона у областима из члана 1. став 2. овог закона, ако нису у супротности са овим законом.

Усклађивање са техничким напретком и научним достигнућима

Члан 126.


Надлежни органи покрећу иницијативу за измену овог закона у делу који се односи на област контроле и документованих процедура контроле из члана 12. став 2. овог закона, ради усклађивања са изменама прописа у областима из члана 1. став 2. овог закона у складу са техничким напретком и научним достигнућима.


Надлежни органи покрећу иницијативу за измену овог закона у делу који се односи на усклађивање са европским стандардом из члана 29. став 1. тачка 2) подтачка (5) и члана 37. став 5. тачка 5) овог закона, у случају да Међународна организација за стандардизацију (International Organization for Standardisation - ISO) измени те стандарде.

Однос овог закона са другим прописима који су у вези са

одобравањем објеката

Члан 127.

Република Србија обезбеђује да надлежни органи:


1) пропишу поступак који субјекти у пословању храном треба да испуне приликом подношења захтева за одобравање објеката у складу са прописима којима са уређује хигијена хране и хигијена хране животињског порекла;


2) по пријему захтева за одобравање од стране субјекта у пословању храном спроведу инспекцијски преглед на лицу места;


3) одобравају објекте за одређене активности само ако субјекти у пословању храном докажу да испуњавају одређене захтеве прописане законом којим се уређује храна;


4) могу дати привремено одобрење ако процене да објекат испуњава све захтеве у погледу инфраструктуре и опреме, а коначно одобрење само ако се из нове службене контроле објекта, спроведене у року од три месеца од условног одобравања, процени да објекат испуњава остале одговарајуће захтеве прописане законом којим се уређује храна. Ако је постигнут јасан напредак, али објекат и даље не испуњава све одговарајуће захтеве, надлежни органи могу продужити привремено одобрење, које не сме бити дуже од шест месеци, осим у случају пловила фабрикa и пловила хладњачa који плове под заставом држава чланица Европске уније, за које такво привремено одобрење не сме бити дуже од 12 месеци;


5) стално преиспитују одобрења објеката приликом спровођења службених контрола.

Престанак важења
Члан 128.

Даном почетка примене овог закона престају да важе:


1) Закон о службеним контролама („Службени гласник РС”, бр. 109/25);


2) члан 134. став 3. Закона о ветеринарству („Службени гласник РС”, бр. 91/05, 30/10, 93/12 и 17/19 – др. закон).

Ступање на снагу и примена
Члан 129.

Овај закон ступа на снагу осмог дана од дана објављивања у „Службеном гласнику Републике Србије”, а примењује се од 1. јуна 2027. године, осим одредаба члана 18. став 11, члана 19. став 4, члана 20. став 4, члана 28. ст. 1. и 2. у делу који се односи на овлашћивање физичког лица, чл. 30. и 31. ст. 9. и 10. и став 11. у делу који се односи на овлашћивање физичког лица,  члана 58. у делу употребе Заједничког здравственог улазног документа од стране граничног фитосанитарног инспектора, члана 79. став 7, члана 83. став 3. и члана 109. став 2. у делу употребе Заједничког здравственог улазног документа од стране граничног фитосанитарног инспектора које се примењује даном уласка Републике Србије у Европску унију.

5027026.0787.5/1
Прилог

ФИКСНИ ИЗНОСИ ТАКСИ ЗА СПРОВОЂЕЊЕ СЛУЖБЕНИХ КОНТРОЛА

ГЛАВА I.

ТАКСЕ ЗА СЛУЖБЕНЕ КОНТРОЛЕ ПОШИЉАКА ЖИВОТИЊА ИЛИ РОБЕ КОЈЕ СЕ УНОСЕ У РЕПУБЛИКУ СРБИЈУ

А) ПОШИЉКЕ ЖИВИХ ЖИВОТИЊА
1) Говеда, коњи, свиње, овце, козе, живина, кунићи и мале дивље птице или дивљач са крзном, дивље свиње и дивљи преживари:

— 6.600 динара по пошиљци масе до 6 тона, и

— 1.080 динара по тони, за пошиљке чија је маса већа од 6 тона, а мања од 46 тона, или

— 50.400 динара по пошиљци чија је маса већа од 46 тона.

2) Друге врсте животиња:

— 6.600 динара по пошиљци масе до 46 тона, или
— 50.400 динара по пошиљци чија је маса већа од 46 тона.

Б) ПОШИЉКЕ МЕСА
1) 6.600 динара по пошиљци масе до 6 тона, и

2) 1.080 динара по тони, за пошиљке чија је маса већа од 6 тона, а мања од 46 тона, или

3) 50.400 динара по пошиљци чија је маса већа од 46 тона.

В) ПОШИЉКЕ ПРОИЗВОДА РИБАРСТВА
1) Производи рибарства који нису у расутом стању:

(1) 6.600 динара по пошиљци масе до 6 тона, и

(2) 1.080 динара по тони, за пошиљке чија је маса већа од 6 тона, а мања од 46 тона, или

(3) 50.400 динара по пошиљци чија је маса већа од 46 тона.

2) Производи рибарства који се превозе као расути терет:

(1) 72.000 динара по пловилу, с теретом производа рибарства чија је маса до 500 тона;

(2) 144.000 динара по пловилу, с теретом производа рибарства чија је маса већа од 500 тона, а мања од 1.000 тона;

(3) 288.000 динара по пловилу, с теретом производа рибарства чија је маса већа од 1.000 тона, а мања од 2.000 тона;

(4) 432.000 динара по пловилу, с теретом производа рибарства чија је маса већа од 2.000 тона.

Г) ПОШИЉКЕ ПРОИЗВОДА ОД МЕСА, МЕСА ЖИВИНЕ, МЕСА ДИВЉАЧИ, МЕСА КУНИЋА ИЛИ МЕСА ДИВЉАЧИ ИЗ УЗГОЈА
1) 6.600 динара по пошиљци масе до 6 тона, и

2) 1.080 динара по тони, за пошиљке чија је маса већа од 6 тона, а мања од 46 тона, или

3) 50.400 динара по пошиљци чија је маса већа од 46 тона.

Д) ПОШИЉКЕ ДРУГИХ ПРОИЗВОДА ЖИВОТИЊСКОГ ПОРЕКЛА

КОЈИ НИСУ ПРОИЗВОДИ ОД МЕСА, А КОЈИ СУ

НАМЕЊЕНИ ЗА ИСХРАНУ ЉУДИ

1) Други производи животињског порекла намењени за исхрану људи који нису у расутом стању;

1) 6.600 динара по пошиљци масе до 6 тона, и

2) 1.080 динара по тони, за пошиљке чија је маса већа од 6 тона, а мања од 46 тона, или

3) 50.400 динара по пошиљци чија је маса већа од 46 тона.

2) Други производи животињског порекла намењени за исхрану људи који се превозе као расути терет
(1) 72.000 динара по пловилу, с теретом производа рибарства чија је маса до 500 тона;

(2) 144.000 динара по пловилу, с теретом производа рибарства чија је маса већа од 500 тона, а мања од 1.000 тона;

(3) 288.000 динара по пловилу, с теретом производа рибарства чија је маса већа од 1.000 тона, а мања од 2.000 тона;

(4) 432.000 динара по пловилу, с теретом производа рибарства чија је маса већа од 2.000 тона.

Ђ) ПОШИЉКЕ СПОРЕДНИХ ПРОИЗВОДА ЖИВОТИЊСКОГ ПОРЕКЛА И ХРАНЕ ЗА ЖИВОТИЊЕ ЖИВОТИЊСКОГ ПОРЕКЛА
1) Пошиљке споредних производа животињског порекла и хране за животиње животињског порекла који нису у расутом стању:

1) 6.600 динара по пошиљци масе до 6 тона, и

2) 1.080 динара по тони, за пошиљке чија је маса већа од 6 тона, а мања од 46 тона, или

3) 50.400 динара по пошиљци чија је маса већа од 46 тона.

2) Пошиљке споредних производа животињског порекла и хране за животиње животињског порекла који се превозе као расути терет:

(1) 72.000 динара по пловилу, с теретом производа рибарства чија је маса до 500 тона;

(2) 144.000 динара по пловилу, с теретом производа рибарства чија је маса већа од 500 тона, а мања од 1.000 тона;

(3) 288.000 динара по пловилу, с теретом производа рибарства чија је маса већа од 1.000 тона, а мања од 2.000 тона;

(4) 432.000 динара по пловилу, с теретом производа рибарства чија је маса већа од 2.000 тона.

Е) ПОШИЉКЕ ЖИВОТИЊА И РОБЕ ИЗ ДРУГИХ ДРЖАВА КОЈЕ ТРАНЗИТИРАЈУ КРОЗ РЕПУБЛИКУ СРБИЈУ ИЛИ СЕ ПРЕТОВАРУЈУ У РЕПУБЛИЦИ СРБИЈИ
3.600 динара за пошиљку.

Износ се увећава за 2.400 динара по четвртини сата и по сваком запосленом који учествује у службеним контролама.

Ж) ПОШИЉКЕ БИЉА, БИЉНИХ ПРОИЗВОДА И ДРУГИХ ПРЕДМЕТА, ПРЕДМЕТА И МАТЕРИЈАЛА КОЈИ МОГУ ДА САДРЖЕ ИЛИ КОЈИМА СЕ МОГУ ШИРИТИ ОРГАНИЗМИ ШТЕТНИ ЗА БИЉЕ
1) За проверу документације: 840 динара по пошиљци.

2) За проверу идентитета:

(1) 840 динара по пошиљци до количине која одговара натовареном камиону, вагону или контејнеру упоредивог капацитета;

(2) 1.680 динара по пошиљци која је већа од претходно наведене.

3) За физички преглед здравственог стања биља, у складу са следећим спецификацијама:

(1) резнице, саднице (осим шумског репродуктивнког материјала), живићи јагода или расад поврћа:

– 2.100 динара по пошиљци, до 10.000 комада,

– 84 динара по пошиљци за сваких додатних 1.000 јединица/комада,

– 16.800 динара максимална накнада по пошиљци;

(2) жбунови, дрвеће (осим резаних јелки), остале саднице биља, укључујући шумски репродукциони материјал (осим семена):

– 2.100 динара по пошиљци, до 10.000 комада,

– 84 динара по пошиљци за сваких додатних 1.000 јединица/комада,

– 16.800 динара максимална накнада по пошиљци;

(3) луковице, гомољи, ризоми, кртоле за садњу (осим кртола крoмпира):

– 2.100 динара по пошиљци масе до 200 килограма,

– 20 динара по пошиљци за сваких додатних 10 килограма,

– 16.800 динара максимална накнада по пошиљци;

(4) семе, културе ткива:

– 900 динара по пошиљци масе до 100 килограма,

– 21 динар по пошиљци за сваких додатних 10 килограма г,

– 16.800 динара максимална накнада по пошиљци;

(5) остало биље намењено за садњу које није на другом месту наведено у овој тачки:

– 2.100 динара по пошиљци, до 5.000 комада,

– 22 динара по пошиљци за сваких додатних 100 јединица/комада,

– 16.800 динара максимална накнада по пошиљци;

(6) резано цвеће:

– 2.100 динара по пошиљци, до 20.000 комада,

– 17 динара по пошиљци за сваких додатних 1.000 јединица/комада,

– 16.800 динара максимална накнада по пошиљци;

(7) гране с лишћем, делови четинара (осим резаних јелки):

– 2.100 динара по пошиљци масе до 100 килограма,

– 210 динара по пошиљци за сваких додатних 100 килограма,

– 16.800 динара максимална накнада по пошиљци;

(8) резане јелке:

– 2.100 динара по пошиљци до 1.000 комада,

– 210 динара по пошиљци за сваких додатних 100 јединица/комада,

– 16.800 динара максимална накнада по пошиљци;

(9) листови биљака, као што је ароматично биље, зачини и лиснато поврће:

– 2.100 динара по пошиљци масе до 100 килограма,

– 210 динара по пошиљци за сваких додатних 10 килограма,

– 16.800 динара максимална накнада по пошиљци;

(10) воће, поврће (осим лиснатог поврћа):

– 2.100 динара по пошиљци масе до 25.000 килограма,

– 84 динара по пошиљци за сваких додатних 1.000 килограма;
(11) кртоле кромпира:

– 6.300 динара по партији масе до 25.000 килограма,

– 6.300 динара по партији за сваких додатних 25.000 килограма;
(12) дрво (осим коре):

– 2.100 динара по пошиљци до 1 000 m3 запремине,

– 21 динар по пошиљци за сваких додатних 10 m3;

(13) земљиште и супстрат за гајење, кора:

– 2.100 динара по пошиљци масе до 25.000 килограма,

– 84 динара по пошиљци за сваких додатних 1.000 килограма;
– 16.800 динара максимална накнада по пошиљци;

(14) жита:

– 2.100 динара по пошиљци масе до 25.000 килограма,

– 84 динара по пошиљци за сваких додатних 1.000 килограма;
– 84.000 динара максимална накнада по пошиљци;

(15) остало биље или биљни производи који нису на другом месту наведени у овој тачки: 2.100 динара по пошиљци.

Ако се пошиљка не састоји искључиво од производа који одговарају опису из одговарајуће алинеје, они делови пошиљке који се састоје од производа који одговарају опису из одговарајуће алинеје (партија или партије) сматрају се засебном пошиљком.

ГЛАВА II.

ТАКСЕ ЗА СЛУЖБЕНЕ КОНТРОЛЕ У КЛАНИЦАМА, ОБЈЕКТИМА ЗА РАСЕЦАЊЕ, ПРЕРАДУ ДИВЉАЧИ, ПРОИЗВОДЊИ МЛЕКА ТЕ ПРОИЗВОДЊИ И СТАВЉАЊУ НА ТРЖИШТЕ ПРОИЗВОДА РИБАРСТВА И ПРОИЗВОДА АКВАКУЛТУРЕ

А) ТАКСЕ ЗА СЛУЖБЕНЕ КОНТРОЛЕ У КЛАНИЦАМА
1) Месо говеда:

(1) одрасла говеда: 600 динара по животињи,

(2) млада говеда: 240 динара по животињи.;

2) Коњско месо 360 динара по животињи.

3) Свињско месо: животиње по маси трупа:

(1) испод 25 килограма 60 динара по животињи,

(2) 25 килограма или више: 120 динара по животињи.

4) Месо оваца и коза: животиње по маси трупа:

(1) испод 12 килограма: 18 динара по животињи,

(2) 12 килограма или више: 30 динара по животињи.

5) Месо живине:

(1) живина рода Gallus и бисерке: 0,6 динара по животињи,

(2) патке и гуске: 1,5 динара по животињи,

(3) ћурка: 3 динара по животињи,

(4) месо кунића из узгоја: 0,6 динара по животињи,

(5) препелице и јаребице: 0,2 динара по животињи.

Б) ТАКСЕ ЗА СЛУЖБЕНЕ КОНТРОЛЕ У ОБЈЕКТИМА ЗА РАСЕЦАЊЕ
По тони меса:

1) говедина, телетина, свињетина, коњско месо, овчетина и козетина: 240 динара;

2) месо живине и кунића из узгоја: 180 динара;

3) месо дивљачи из узгоја и дивљачи из природе:

(1) мале дивље птице и дивљач са крзном: 180 динара,

(2) птице тркачице (ној, ему, нанду): 360 динара,

(3) дивља свиња и преживари: 240 динара.

В) ТАКСЕ ЗА СЛУЖБЕНЕ КОНТРОЛЕ У ОБЈЕКТИМА ЗА ПРЕРАДУ ДИВЉАЧИ
1) Мале дивље птице: 0,6 динара по животињи.

2) Дивљач са крзном: 1,5 динара по животињи.

3) Птице тркачице: 60 динара по животињи.

4) Копнени сисари:

(1) дивља свиња: 180 динара,

(2) преживари: 60 динара по животињи.

Г) ТАКСЕ ЗА СЛУЖБЕНЕ КОНТРОЛЕ У ОБЈЕКТИМА

ЗА ПРОИЗВОДЊУ МЛЕКА
1) 120 динара за 30 тона

и

2) 60 динара за сваку додатну тону.

Д) ТАКСЕ ЗА СЛУЖБЕНЕ КОНТРОЛЕ У ПРОИЗВОДЊИ И СТАВЉАЊУ НА ТРЖИШТЕ ПРОИЗВОДА РИБАРСТВА И ПРОИЗВОДА АКВАКУЛТУРЕ
1) Прво стављање на тржиште производа рибарства и аквакултуре:

(1) 120 динара по тони за првих 50 тона у месецу;

(2) 60 динара по свакој додатној тони.

2) Прва продаја на рибљој пијаци:

(1) 60 динара по тони за првих 50 тона у месецу;

(2) 30 динара по свакој додатној тони.

3) Прва продаја у случају недостатка или недовољне градације по свежини и/или величини:

(1) 120 динара по тони за првих 50 тона у месецу;

(2) 60 динара по свакој додатној тони.

О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тач. 5, 6. и 9. којима је утврђено да Република Србија уређује и обезбеђује систем контроле промета роба и услуга преко границе, систем обављања појединих привредних и других делатности, систем заштите и унапређења животне средине и заштиту и унапређивање биљног и животињског света.

II. РАЗЛОЗИ ЗА ДОНОШЕЊЕ ЗАКОНА

У Републици Србији, службене контроле у пољопривредно-прехрамбеном ланцу су уређене Законом о службеним контролама („Службени гласник РС”, бр. 109/25), а спроводе се ради провере усаглашености са прописима којима се уређују области: 

1)
хране и безбедности хране у свакој фази производње, прераде и дистрибуције, укључујући начело заштите интереса потрошача и начело поштења у трговини, као и производње и употребе материјала и предмета у контакту са храном;

2)
намерног увођења у животну средину генетички модификованих организама ради производње хране и хране за животиње, у складу са законом којим се уређују генетички модификовани организми; 

3)
хране за животиње и безбедности хране за животиње у свакој фази производње, прераде и дистрибуције и употребе хране за животиње, укључујући начело заштите здравља и интереса потрошача и начело поштења у у трговини;

4)
здрављa животиња;

5)
споредних производа животињског порекла и добијених производа ради спречавања и смањења ризика на најмању могућу меру по здравље људи и животиња;

6)
добробити животиња;

7)
заштитних мера против штетних организама на биљу, биљним производима и другим предметима;

8)
средстава за заштиту биља и одрживу примену средстава за заштиту биља, и то стављање на тржиште и њихова употреба;

9)
органске производње и означавања органских производа;

10)
употребе и означавања производа заштићеним ознакама географског порекла и ознакама гарантовано традиционалних специјалитета, као и традиционалним изразима.

Такође, постоји и велики број подзаконских прописа у претходно наведеним областима.

Одредбе Закона о инспекцијском надзору („Службени гласник РС”, бр. 36/15, 44/18 – др. закон и 95/18) примењују се на нерегистроване субјекте и поступање према нерегистрованим субјектима.

Закон о службеним контролама је ступио на снагу 12. децембра 2025. године, а почео да се примењује од 1. јуна 2026. године у областима: хране, хране за животиње, здравља животиња, добробити животиња, споредних производа животињског порекла, органске производње и употребе и означавања производа заштићеним ознакама географског порекла и ознакама гарантовано традиционалних специјалитета, као и традиционалним изразима.

Од 1. јануара 2027. године Закон о службеним контролама ће се примењивати у областима: здравља биља, средстава за заштиту биља и генетички модификованихе организама. Такође, од тог датума примењиваће се и члан 19. став 1. тачка 5) Закона који се односи на захтев за акредитацију правних лица која се овлашћују за обављање одређених послова службених контрола у складу са стандардом SRPS ISO/IEC 17020 „Оцењивање усаглашености - Захтеви за рад различитих типова тела које обављају контролисање”.

После доношења Закона о службеним контролама („Службени гласник РС”, бр. 109/25) Европска комисија (у даљем тексту: ЕК) је 23. децембра 2025. године доставила мишљење на Нацрт закона о службеним контролама који јој је, заједно са табелом усклађености, био достављен у јуну 2025. године.

Службе ЕК су процениле да је текст Нацрта закона делимично усклађен и да је неопходно обезбедити усклађеност овог закона са релевантним правним тековинама ЕУ ради испуњења корака из Реформске агенде и мерила за отварање Поглавља 12. У том смислу, истакнуто је да структура овог закона мора да прати структуру Уредбе о службеним контролама, а делови других аката укључени у табелу усклађености са објашњењима како би се показало да су захтеви Уредбе о службеним контролама испуњени, по мишљењу ЕК, то не представља транспозицију Уредбе.

Детаљније коментаре службе ЕК дале су уз сваки члан усвојеног Закона о службеним контролама у оквиру табеле усклађености.

Такође, затражен је превод усвојеног Закона о службеним контролама са табелом усклађености, као и даљим плановима у вези са изменом усвојеног Закона о службеним контролама у складу са коментарима, а с циљем пуне усклађености са правним тековинама ЕУ.

Превод усвојеног Закона о службеним контролама са новом табелом усклађености, у коју су укључени и одговори на коментаре који су дати од стране ЕК на Нацрт закона, достављени су ЕК фебруара 2026. године. Поред тога, ЕК су достављена и додатна питања у вези са преношењем одређених одредаба Уредбе у национално законодавство и затражен консултативни састанак са представницима ЕК, који је и одржан 5. јуна 2026. године. После консултативног састанка донета је одлука да ће се приступити изради новог закона усклађеног са коментарима ЕК. 

Имајући у виду достављене коментре ЕК, којима се захтева да структура закона буде усклађена са структуром Уредбе 625/2017 о службеним контролама, одступило се од јединствених методолошких правила за израду прописа, а у складу са чланом 2. став 2. Јединствених методолошких правила за израду прописа („Службени гласник РС”, број 21/10).
Нацртом закона нису једино преузете одредбе Уредбе о службеним контролама које не могу бити преузете у национално законодавство, а то су следеће одредбе:

1) чл. 92 – 99. из Главе III Референтне лабораторије и референтни центри Уредбе који се односе на референтне лабораторије и референтне центре ЕУ;

2) чл 104 – 108. из Главе IV Административна помоћ и сарадња Уредбе, који се односе на административну помоћ између држава чланица;

3) члана 114. из Главе V Планирање и извештавање, који се односи на годишње извештаје ЕК;

5) чл. 116 – 124. из Главе VI Активности Уније, Поглавље I Контроле Комисије, који се односе на контроле ЕК у државама чланицама трећим земљама;

6) чл. 131 – 134. из Главе VI Активности Уније, Поглавље IV Систем управљања информацијама који се односе на рачунарски и интегрисани информациони систем управљања информацијама за службене контроле (Information Management System For Official Controls) ЕУ (IMSOC);

7) члан 139. из Главе VII Мере извршења, Поглавље I Мере надлежних органа и казне Уредбе, а који се односи опште одредбе у вези са казнама, који су у Републици Србији прописани Кривичним закоником и Законом о прекршајима, у смислу да ће предвиђене казне бити ефикасне, сразмерне и одвраћајуће, а казне за кршење овог закона и прописа из области на које се овај закон примењује, почињено путем преварних или обмањујућих пракси, одражавају, најмање или економску предност за субјекта или, према потреби, проценат промета субјекта;

8) члан 141. из Главе VII Мере извршења, Поглавље II Мере спровођења Уније, који се односи на озбиљан поремећај у систему контроле државе чланице, и

9) чл. 144 – 167. из Главе VIII Заједничке одредбе, који се односе на спровођење делегирања, поступак одбора, укидање и измене ЕУ уредби и директива, прелазне мере за усвајање делегираних и спровођених аката и ступање на снагу и примена;

10) Анекс I и Анекс V Уредбе, који се односе на територије држава чланица на која се примењује дефиниција уласка у Унију, осим у случају здравља биља, као и корелационе табеле који се чланови Уредбе односе на подједине чланове уредби и директива ЕУ које се укидају Уредбом.

Такође, у Нацрту закона су, у складу са јединственим методолошким правилима за израду прописа, утврђене и националне одредбе, а то су одредбе чл. 108, 109, 113, 114, 119 – 129, које се односе на национални информациони систем, надзор над нерегистрованим субјектима, права и дужности надлежних инспектора, усклађивање са правним тековинама Европске уније и прелазне и завршне одредбе.

Други разлози за доношење новог закона, а који су били наведени и код доношења Закона о службеним контролама који је на снази и даље су актуелни, а то су:

1) увођење разлике између службене контроле и друге службене активности, тако да је инспекцијски преглед који се спроводи ради провере да ли објекат поштује законске прописе је службене контрола, док су административни аспекти издавања службеног сертификата на основу резултата инспекције службена активност, при чему је значај ове разлике у томе што се на друге службене активности не примењују сви делови Уредбе (ЕУ) 2017/625;

2) да се службене контроле спроводе коришћењем одговарајућих техника и на основу документованих процедура, да надлежни органи доносе одлуке на јединствен начин, осигурање координације ако су у службене контроле укључене различите контролне јединице, одговорности субјеката, услове за овлашћивање контролних задатака, израда вишегодишњег националног плана контрола;

3) увођење правила контроле специфични за различите секторе, тј. прописивање посебних захтева о службеној контроли и мерама, и то за: животиње, производе животињског порекла, резидуе супстанци у храни и храни за животиње, споредне спроизводе животињског порекла, захтеве за добробит животиња, здравље биља, средства за заштиту биља, ГМО за производњу хране и хране за животиње, органске производе, употребу и означавање производа заштићеним ознакама географског порекла и ознакама гарантовано традиционалних специјалитета, као и новоутврђене ризике у вези са храном и храном за животиње;

4) контроле сразмерне ризику, тј. приступ заснован на потпуном ризику, са учесталошћу и на начин који минимизира оптерећења субјеката;

5) увођење превара у вези са храном као нови кључни елемент службене контроле, при чему надлежни орган узима у обзир вероватноћу преварног и обмањујућег понашања у вези са својствима, квалитетом, саставом или земљом порекла хране приликом одлучивања о одговарајућој учесталости тих контрола;

6) службене контроле процеса и активности субјеката, тј. контроле се спроводе над свим субјектима у свим фазама производње, прераде, дистрибуције и употребе животиња, робе, супстанци, материјала или предмета који су регулисани правилима пољопривредно-прехрамбеног ланца, а ради максимизирања ефикасности контрола надлежни органи успостављају и воде ажуран регистар субјеката који подлежу службеним контролама;

7) већа транспарентност службених контрола чиме се повећава одговорност надлежног органа према потрошачима и субјектима, јер је обавеза надлежног органа да објављује релевантне информације о организацији и спровођењу службених контрола најмање једном годишње;

8) услове за трајна и привремена одступања од обавезне акредитације службених лабораторија (нпр. трихинела у месу, као трајно или нпр. ванредне ситуације или нова метода захтевана законодавством ЕУ, као привремено одступање);

9) каскадни избор метода које се користе за узорковање, анализу, тестирање и дијагнозу: прва каскада: методе које су у складу са релевантним правилима Европске уније; друга каскада: ако не постоје правила Европске уније, морају се користити: методе у складу са међународно признатим правилима или протоколима, укључујући оне које је прихватио Европски комитет за стандардизацију (CEN), или методе које су развиле и препоручиле референтне лабораторије Европске уније и валидирале у складу са међународно прихваћеним научним протоколима; трећа каскада: ако недостају горе наведене методе које су у складу са релевантним правилима утврђеним на националном нивоу; четврта каскада: у одсуству горе наведених: релевантне методе које су развиле или препоручиле националне референтне лабораторије и валидирале у складу са међународно прихваћеним научним протоколима; или друге методе валидиране интралабораторијским методама, у складу са постојећим међународно прихваћеним научним протоколима;

10) систем контроле увоза је више заснован на ризику и циљан, стога је мање оптерећујући и за надлежне органе и за субјекте. Све пошиљке на граници морају проћи проверу докумената, а провера идентитета и физичке провере се спроводе учесталошћу која зависи од ризика повезаног са одређеним животињама или робом, при чему је утврђена и листа животиња и робе која подлеже систематским контролама на граници;

11) јединствен и хармонизован оквир за службену сертификацију који се примењује и на сертификацију за извоз у друге земље - надлежни органи издају службене сертификате и именују службенике за сертификацију који морају бити непристрасни, без сукоба интереса и адекватно едуковани.

Поред претходно наведених принципа, од значаја јесу и јача правила о сарадњи и административној помоћи, како би се надлежним органима омогућило да ефикасно решавају прекограничне непоштовања прописа, као и проширена листа мера за непоштовање прописа и пооштрена правила о новчаним казнама за преварне радње или обмањујуће праксе које одражавају економску предност субјекта или проценат промета субјекта.

Законом је пренета нова Уредба (ЕУ) 2017/625 Европског парламента и Савета oд 15. марта 2017. године o службеним контролама и другим службеним активностима којима се осигурава примена прописа о храни и храни за животиње, правила о здрављу и добробити животиња, здрављу биља и средствима за заштиту биља, и о измени уредаба (ЕЗ) бр. 999/2001, (ЕЗ) бр. 396/2005, (ЕЗ) бр. 1069/2009, (ЕЗ) бр. 1107/2009, (ЕУ) бр. 1151/2012, (ЕУ) бр. 652/2014, (ЕУ) 2016/429 и (ЕУ) 2016/2031 Европског парламента и Савета, уредаба Савета (ЕЗ) бр. 1/2005 и (ЕЗ) бр. 1099/2009 и директива Савета 98/58/ЕЗ, 1999/74/ЕЗ, 2007/43/ЕЗ, 2008/119/ЕЗ и 2008/120/ЕЗ те о стављању ван снаге уредаба (ЕЗ) бр. 854/2004 и (ЕЗ) бр. 882/2004 Европског парламента и Савета, директива Савета 89/608/ЕЕЗ, 89/662/ЕЕЗ, 90/425/ЕЕЗ, 91/496/ЕЕЗ, 96/23/ЕЗ, 96/93/ЕЗ и 97/78/ЕЗ те Одлуке савета 92/438/ЕЕЗ (Уредба о службеним контролама; СЛ L 95, 7. 4. 2017, стр. 1).

Уредба (ЕУ) 2017/625 је ступила на снагу 27. априла 2017. године, са почетком примене од 14. децембра 2019. године и има проширен обим примене у односу на претходну ЕУ Уредбу 882/2004 о службеним контролама. Уредба (ЕУ) 2017/625 се односи како на службене контроле, тако и друге службене активности које се спроводе ради обезбеђења примене закона којим се уређују храна и храна за животиње, правила о здрављу и добробити животиња, здрављу биља, средствима за заштиту биља, али и правилима о споредним производима животињског порекла, добробити животиња, органским производима, генетички модификованим организмима (ГМО), употреби и означавању производа заштићеним ознакама географског порекла и ознакама гарантовано традиционалних специјалитета.

Законом je пренетa и Спроведбена уредба Комисије (ЕУ) 2019/1013 од 16. април 2019. године о претходној најави пошиљака одређених категорија животиња и робе које улазе у Унију (СЛ L 165, 21.6.2019, стр. 8), и то у члану 47. ст. 7 – 10. у смислу услова за претходну најаву пошиљки на граничном контролном месту.

Један од циљева који треба да се постигну доношењем овог закона и подзаконских аката јесте усклађивање области службених контрола са релевантним прописима Европске уније, чиме ће се омогућити бржи прекогранични промет животиња и роба.


Закон о службеним контролама је део Мерила 1 за отварање преговора у Поглављу 12 – Безбедност хране, ветеринарска и фитосанитарна политика – Законодавни оквир, које је постало и део Реформске агенде Републике Србије 2024-2027. године припремљене у складу са Планом раста за Западни Балкан, коју је Влада усвојила 3. октобра 2024. године. Усвајањем овог закона направиће се још један корак напред ка испуњавању Мерила 1 и услова за отварање преговара у Кластеру 5 – Ресурси, пољопривреда и кохезија, а самим тим и део мере из области пољопривреде из Реформске агенде. 


Усвајање закона из законодавног оквира за Поглавље 12 један је од приоритета, како због процес преговора, тако и због формирања законодавног оквира који ће бити усаглашен са прописима Европске уније и који ће омогућити несметану трговину са Европском унијом и приступ јединственом тржишту Европске уније.


Усвајање свих закона из Мерила 1 значи и испуњавање индикатора из Реформске агенде за меру из области пољопривреде, што представља предуслов за повлачење финансијских средстава која је Европска унија определила за активност која се односи на законодавни оквир за Поглавље 12. За меру из Реформске агенде која се односи на подизање конкурентности пољопривреде, и то за законодавни оквир за Поглавље 12 Европска комисија определила је 6.793.811,69 евра.

Такође, доношењем овог закона и подзаконских прописа испуниће се и следећи циљеви:

1) успостављање усклађене организације службених контрола и других службених активности у Републици Србији, као препознатљивог система контроле, чиме се омогућава пласирање производа, како на тржиште земаља Европске уније, тако и широм света;
2) стварање услова за контроле сразмерне ризику, тј. приступ заснован на потпуном ризику, са учесталошћу и на начин који минимизира оптерећења субјекта;

3) контрола превара у вези са храном и храном за животиње као елемента службене контроле; 

4) успостављање јединственог и хармонизованог оквира за службену сертификацију.

Доношење закона је најбоље решење, јер се њиме успоставља усклађена организација службених контрола и других службених активности и уводе одредбе о контроли и правилима контроле специфичним за различите области на које се овај закон односи: животиње, производе животињског порекла, резидуе супстанци у храни и храни за животиње, споредне производе животињског порекла, захтеве за добробит животиња, здравље биља, средства за заштиту биља, генетички модификоване организме, органске производе, употребу и означавање производа заштићеним ознакама географског порекла и ознакама гарантовано традиционалних специјалитета.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Глава I. ПРЕДМЕТ УРЕЂЕЊА, ПОДРУЧЈЕ ПРИМЕНЕ И ЗНАЧЕЊЕ ИЗРАЗА обухвата предмет уређења и подручје примене, односно изузетке од примене овог закона, дефиниције службених контрола и других службених активности, као и дефиниције (чл. 1 – 3).

Чланом 1. прописан је предмет уређења овог закона. Такође, прописана је примена овог закона, односно да се примењује на службене контроле које се спроводе ради провере усаглашености са прописима којима се уређују области: хране и хране за животиње, здравља и добробити животиња, здравља биља, средстава за заштиту биља, споредних производа животињског порекла, органских производа, генетички модификовани организми, употребе и означавање производа заштићеним ознакама географског порекла и ознакама гарантовано традиционалних специјалитета, а ставом 4. овог закона прописани су изузеци од примене.
Чланом 2. прописана су значења израза службене контроле, које обухватају на пример контроле у објектима ради провере усаглашености, узорковање и испитивање да би се утврдила усаглашеност пошиљке, праћење присуства контаминаната, као и других службених активности, које обухватају на пример административни аспект издавања службених сертификата, информисање јавности о одређеним ризицима (нпр. епидемија болести), размену информација са царином.

Чланом 3. овог закона прописано је значење појединих израза употребљених у овом закону, који су дати кроз 51 дефиницију, а ради уједначавања терминологије у областима на које се овај закон примењује.

Глава II. СЛУЖБЕНЕ КОНТРОЛЕ И ДРУГЕ СЛУЖБЕНЕ АКТИВНОСТИ обухвата седам одељака: Надлежни органи, Службене контроле, Овлашћивање одређених послова од стране надлежних органа, Узорковање, анализа, тестирање и дијагностике, Службене контроле животиња и робе које се уносе у Републику Србију, Финансирање службених контрола и других службених активности, Службена сертификација (чл. 4 – 91).

Одељак 1. Надлежни органи (чл. 4 – 8)

Надлежни органи, у зависности од области на коју се овај закон примењује, су Министарство пољопривреде, шумарства и водопривреде, преко надлежних пољопривредних, ветеринарских, фитосанитарних и шумарских инспектора и Министарство здравља, преко надлежне санитарне инспекције, као и надлежни царински орган. Министарство пољопривреде, шумарства и водопривреде је одређено као централни орган. Надлежни органи у вршењу послова у оквиру својих овлашћења користе службену ознаку (члан 4).

Надлежни органи обезбеђују организацију и спровођење службених контрола и других службених активности, као и ефикасну и ефективну координацију и сарадњу ради спровођења службених контрола и других службених активности. Министарство овлашћује службеног ветеринара и службено лице за зашиту здравља биља ако испуњавају захтеве у складу са овим законом и прописима у одговарајућој области на коју се овај закон примењује. Надлежни органи, контролна тела за органску производњу и овлашћена тела доносе и спроводе одговарајуће програме обуке за лице које спроводи службене контроле и друге службене активности и о томе воде евиденцију.
Надлежни органи спроводе интерни аудит или ангажују за спровођење аудита друго правно лице (екстерни аудит). Интерни аудит се спроводи на основу годишњег плана, а подзаконским прописом ће се прописати начин спровођења интерног аудита.

Чланом 7. прописано је право на жалбу, а чланом 8. прописане су обавезе надлежних органа у вези са поверљивошћу и постојању јавног интереса за објављивање података који су заштићени када се процени да постоји могући ризик за здравље људи, животиња или биља или за животну средину, као и на основу природе, степена и размере таквог ризика.

Одељак 2. Службене контроле (чл. 9 – 27)

Обухватају два пододељка: општи захтеви и додатни и посебни захтеви за службене контроле и друге службене активности у одређеним областима.

Пододељак а) Општи захтеви обухвата одредбе о општим захтевима за службене контроле, субјектима, процесима и активностима на које се примењују службене контроле, транспарентности службених контрола, документованим процедурама за спровођење контрола, записницима о службеним контролама, методама и техникама службених контрола, као и одредбе о обавезама субјекта (чл. 9 – 15).

Службене контроле спроводе се редовно над свим субјектима, на основу ризика и са одговарајућом учесталошћу. Узимају се у обзир ризици у вези са животињама и робом, објектима и местом обављања активности субјеката, употребом производа, процеса, материјала или супстанци. Такође, при спровођењу контрола и одређивању одговарајуће учесталости узимају се у обзир и информације које указују на вероватноћу да би потрошачи могли бити доведени у заблуду; резултате претходних службених контрола; поузданост и резултате сопствених контрола које је спровео субјекат или треће лице на његов захтев; било које информације које би могле да указују на неусаглашеност; могуће намерно кршење прописа у областима на које се овај закон примењује, учињено путем преварних радњи или обмањујућих пракси.

Службене контроле спроводе се без претходне најаве, осим у случајевима где је најава неопходна и оправдана за потребе спровођења службене контроле. Службене контроле морају да се спроводе на начин да се административно оптерећење и ометање пословања субјекта минимизира, али да то не утиче негативно на ефективност тих контрола.

Службене контроле се спроведе над свим субјектима у било којој фази производње, прераде, дистрибуције и употребе животиња и робе, супстанци, материјала или других предмета, као и субјеката у погледу активности. Подаци о субјектима и објектима могу се користити за потребе овог закона из евиденција, листа или регистара који постоје за друге сврхе.
Омогућава се транспарентност службених контрола чиме се повећава одговорност надлежних органа према потрошачима и субјектима тако што се најмање једном годишње стављају на располагање јавности релевантне информације које се односе на организацију и спровођење службених контрола. Такође, постоји могућност и да се ставе на располагање јавности информације о рангирању појединачних субјеката на основу резултата једне или више службених контрола.

Службене контроле и друге службене активности спроводе се у складу са документованим процедурама, које се ажурирају према потреби. Процедуре садрже упутства за запосле који спроводе службене контроле и овим законом је прописана садржина тих процедура.

За сваку службену контролу која се спроведе сачињава се записник, који може бити у папирном или у електронском облику. Прописана је садржина записника. Субјекту над којим је извршена службена контрола доставља се један примерак записника, осим у случају издавања службеног сертификата или службене потврде.

Методе и технике службених контрола обухватају: проверу контрола које је успоставио субјекат, као и њихових резултата; инспекцијски преглед; контролу хигијенских услова у објекту; процену процедура добре произвођачке праксе, добре хигијенске праксе, добре пољопривредне праксе, као и примену HACCP; проверу документације, података о следљивости и других релевантних података и евиденција; разговоре са субјектом и његовим запосленим; проверу мерења која је извршио субјект, као и других резултата испитивања; узимање узорака, анализе, тистирања и дијагностике; аудит субјеката; било коју другу активност која је потребна да би се утврдила неусаглашеност.

Ради спровођења службених контрола и других службених активности, субјект је дужан да сарађује са надлежним инспектором и омогући приступ објекту, опреми, превозном средству, просторима и другим местима под његовом контролом, као и њиховој околини; рачунарском систему за управљање информацијама; животињама и роби која је под његовом контролом; документима и било којим другим релевантним подацима.

Пододељак б) Додатни и посебни захтеви за службене контроле и друге службене активности у одређеним областима обухвата одредбе о посебним захтевима о службеној контроли и мерама, и то за: животиње, производе животињског порекла, резидуе супстанци у храни и храни за животиње, споредне спроизводе животињског порекла, захтеве за добробит животиња, здравље биља, средства за заштиту биља, Генетички медификоване организми за производњу хране и хране за животиње, органске производе, употребу и означавање производа заштићеним ознакама географског порекла и ознакама гарантовано традиционалних специјалитета, као и новоутврђене ризике у вези са храном и храном за животиње (чл. 16 – 27).

Додатни захтеви прописани овим пододељком примењују се уз друге захтеве прописане овим закном. Они обуватају посебне захтеве у вези са спровођењем службених контрола и уједначену минималну учесталост тих контрола, специфичне или додатне мере које надлежни органи предузимају у вези са неусаглашеностима или у вези са сумњом на неусаглашеност, посебна поступања надлежних органа у односу на специфичне ризике у вези са спровођењем службених контрола, као и посебан начин активирања механизама административне помоћи.

Чланом 17. прописане су посебне дефиниције за потребе члана 18. овог закона, односно код спровођења службених контрола производње производа животињског порекла намењених за исхрану људи, и то значење следећих израза: под одговорношћу службеног ветеринара, под надзором службеног ветеринара, преглед пре клања (ante mortem преглед) и преглед после клања (post mortem преглед).

Примера ради, службене контроле које се спроводе ради провере усаглашености са захтевима у погледу производње меса обухватају ante mortem и post mortem преглед, као и службене контроле у објектима за клање и расецање и објектима за обраду дивљачи. За обављање одређених активности у току службене контроле Министарство пољопривреде, шумарства и водопривреде може да одреди службеног помоћника ако има одговарајућу обуку, а може, на основу анализе ризика, да одобри запосленима у објекту за клање да помажу при обављању одређних активности које се односе на службене контроле. Запослени у објекту за клање морају да буду обучени за обављање таквих послова и не могу да учествују у производном процесу у објекту за клање, као и да те послове обављају у присуству и према упутствима службеног ветеринара или службеног помоћника. Службени ветеринар је одговоран за спроведене службене контроле које се обављају под његовим надзором или одговорношћу, као и за обављене активности службеног помоћника.

Одељак 3. Овлашћивање одређених послова од стране надлежних органа обухвата одредбе о условима за овлашћивање за обављање одређених послова службених контрола и других службених активности, као и за обављање одређених стручних послова службених контрола и других службених активности физичким лицима, обавезама овлашћених тела и физичких лица надлежних органа који овлашћују (чл. 28 – 33).

У складу са овим законом постоји могућност давања овлашћења за обављање одређених послова службених контрола и других службених активности правним лицима, односно физичким лицима који испуњавају услове прописане овим законом и прописима који обухватају области на које се примењује овај закон.

Општи захтеви за овлашћивање су да то лице поседује стручност, односно компентетност у обављању послова за које се овлашћује; има одговарајућу опрему и инфраструктуру и довољан број запослених са одговарајућим квалификацијама и искуством; да је непристрасно и нема сукоб интереса и не може, директно или индиректно, да утиче на непристрасност стручног поступања при обављању послова за које се овлашћује; послује и акредитовано је у складу са стандардима релевантним за послове за које се овлашћује, укључујући стандард SRPS ISO/IEC 17020 „Оцењивање усаглашености – Захтеви за рад различитих типова тела које обављају контролисањеˮ, а када се овлашћује за друге службене активности не треба да се испуни захтев у погледу акредитације.

Лица која испуњавају захтеве бирају се путем конкурса у складу са овим законом.

Овлашћење мора бити у писаном облику и мора да садржи опис послова и захтеве под којима могу да се обављају ти послови.
Овлашћено тело дужно је да редовно доставља извештаје о резултатима спроведених службених контрола и других службених активности; без одлагања обавештава о неусаглашеностима или када постоји вероватноћа на неусаглашености, осим ако посебним актом закљученим између надлежног органа и овлашћеног тела није другачије уређено; омогући приступ свом пословном простору и објектима, сарађује и пружа помоћ.

Над овлашћеним телом организује се аудит, односно инспекцијски преглед, водећи рачуна да се избегне дуплирање посла у смислу акредитације. Ако овлашћено тело не испуњава прописане захтеве, односно не обавља послове у складу са датим овлашћењем, овлашћење се у потпуности или делимично одузима. Овлашћење се може одузети и у другим случајевима утврђеним у прописима у областима на које се овај закон примењује.
Одредбе које се односе на услове и начин избора за овлашћивање одређених стручних послова службених контрола и других службених активности физичким лицима, као и одредбе о обавезама овлашћених физичких лица почињу да се примењују даном уласка Републике Србије у Европску унију.


Одељак 4. Узорковање, анализа, тестирање и дијагностике обухвата одредбе које се односе на методе које се користе за узорковање, анализу, тестирања и дијагностику; друго стручно мишљење; узимање узорака животиња и робе која се продаје путем даљинске трговине; одредбе о службеним лабораторијама (чл. 34 – 42).


Овим законом прописан је каскадни избор метода које се користе за узорковање, анализу, тестирања и дијагностику:

1) ПРВА каскада:

- методе које су у складу са релевантним правилима Европске уније;

2) ДРУГА каскада:

- методе у складу са међународно признатим правилима или протоколима, укључујући оне које је прихватио Европски комитет за стандардизацију (CEN), или методе које су развиле и препоручиле референтне лабораторије Европске уније које су верификоване, односно валидирале у складу са међународно признатим научним протоколима; 

3) ТРЕЋА каскада:

- методе које су у складу са релевантним прописима утврђеним на националном нивоу; 

4) ЧЕТВРТА каскада:

- релевантне методе које су развиле или препоручиле националне референтне лабораторије верификоване, односно валидирале у складу са међународно прзнатим научним протоколима; или

- друге методе верификоване, односно валидиране унутарлабораторијским методама, у складу са постојећим међународно признатим научним протоколима.


Субјект чије су животиње или роба предмет узимања узорака, лабораторијске анализе, тестирања и дијагностике током спровођења службене контроле имају право на друго стручно мишљење о свом трошку. Право на друго стручно мишљење обухвата право субјекта да затражи да други стручњак прегледа документацију у вези са почетним узорковањем, анализом, тестирањем или дијагностиком, као и да затражи другу анализу, тестирање или дијагностику материјала узетих првим узорковањем, осим ако је спровођење такве друге анализе, тестирања или дијагностике технички немогуће или ирелевантно (нпр. преваленција опасности код животиње или робе је посебно ниска или је њена дистрибуција посебно ретка или неуједначена за процену присутности карантинских штетних организама). Право на друго стручно мишљење не одлаже предузимање хитних мера.

Ради спровођења службених контрола животиња и робе која се продаје путем даљинске трговине, надлежни органи могу узимати узоркеа путем анонимних наруџби који се могу анализирати, тестирати или подвргнути проври усаглашености. Трошкове наручивања и анализе, тестирања или дијагностике узорка животиња и робе која се продаје путем даљинске трговине сносе надлежни органи.

Лабораторијске анализе, тестирања и дијагностику узорака узетих током спровођења службене контроле и других службених активности обавља Дирекција за националне референтне лабораторије и лабораторије изабране путем конкурса. Министарство здравља користи лабораторије које се налазе у саставу института и завода за заштиту здравља, као и лабораторије изабране путем конкурса. Лабораторије морају бити акредитоване у складу са стандардом SRPS ISO/IEC 17025 – „Општи захтеви компетентност лабораторија за за испитивање и лабораторија за еталонирање”. 

Чланом 38. прописане су обавезе службених лабораторија, а аудит службених лабораторија који спроводе надлежни органи редовно и када је аудит неопходан прописан је чланом 39. 

Прописана су и одступања од захтева обавезне акредитације, трајна и привремена одступања, нпр. трихинела у месу, као трајно или нпр. ванредне ситуације или нова метода захтевана законодавством ЕУ, као привремено одступање (чл. 40 – 42).

Одељак 5. Службене контроле животиња и робе које се уносе у Републику Србију (чл. 43 – 77) обухвата шест пододељака, и то: Животиње и роба осим оних које обавезно подлежу службеним контролама на граничним контролним местима (чл. 44 – 46); Службене контроле животиња и робе на граничним контролним местима (чл. 47 – 64); Мере у случају сумње на неусаглашеност и у случају неусаглашености животиња и робе која се уноси у Републику Србију (чл. 65 – 72); Одобрење контрола пре извоза (чл. 73. и 74); Сарадња између органа у вези са пошиљкама из других држава (чл. 75. и 76); Посебне службене контроле и мере (члан 77).

Систем контроле увоза је заснован на ризику и циљан је, стога је мање оптерећујући и за надлежне органе и за субјекте.

Све пошиљке на граници морају да прођу проверу докумената, а провера идентитета и физичке провере се спроводе са учесталошћу која зависи од ризика повезаног са одређеним животињама или робом, при чему је утврђена и листа животиња и робе која подлеже систематским контролама на граничним контролним местима. Неке врсте животиње и роба су изузети од службене контроле на граничним контролним местима (нпр. животиње које се користе у научне сврхе, кућни љубимци, личне ствари путника).

По правилу, пошиљке контролише надлежни инспектор на граничном контролном месту приспећа. Међутим, службене контроле пошиљака животиња и робе се могу, у складу са чл. 44 – 46, спроводити и на местима која нису гранична контролна места (нпр. службена контрола пошиљке у месту одредишта или у складиштима, објектима и просторијама субјекта одговорног за пошиљку). Пошиљке животиња и робе морају да прате сертификати. Субјекат одговоран за пошиљку најављује приспеће пошиљке и попуњава Заједнички здравствни улазни документ. У случају фитосанитарне инспекције, попуњавање Заједничког здравствног улазног документа почиње да се примењује од дана уласка Републике Србије у Европску унију. 

У случају неусаглашених пошиљака наређује се службено задржавање и налаже се уништавање пошиљке или враћање пошиљке пошиљаоцу или подвргавање пошиљке посебној обради.

Министар одређује гранична контролна места и прописује минималне захтеве која морају да испуњавају. Изузетно, министар може привремено отворити гранична контролна места која могу одступати од једног или више минималних захтева за гранична контролна места, како би се обезбедило ефективно и ефикасно спровођење службених контрола у случајевима која се односе на специфична географска ограничења и како би се узеле у обзир потребе Министарства пољопривреде шумарства и водопривреде за спровођење службених контрола. У случају увоза необрађених дрвених трупаца оправдано је одступити од минималних захтева у погледу граничних контролних места, с обзиром на то да се обично увозе у великим количинама преко специјализованих лука или контролних тачака, и то нередовно, због чега је тешко имати потпуно опремљена гранична контролна места са сталним радом запослених.

Уређено је одобравање службене контроле пре извоза које се спроводе у другим земљама, како би се утврдила истоветност захтева за службене контроле које спроводе друге државе, а које имају намеру да животиње и робу извозе у Републику Србију, са захтевима утврђеним у Републици Србији и рационализовала учесталост службених контрола пошиљки на граничном контролном месту.

Надлежни органи, царински орган и други органи Републике Србије у чијој су надлежности животиње и роба која се уноси у Републику Србију блиско сарађују како би се избегле недоследности и непотребно понављање у спровођењу службених контрола, омогућила правовремена идентификација пошиљака које подлежу службеним контролама на граничним контролним местима и другим местима контроле, те обезбедило ефикасно спровођење службене контроле.


Посебне службене контроле и мере у случајевима неусаглашености зависе од специфичности категорија животиња и робе. Захтеви за посебне службене контроле и мере односе се, између осталог, на дрвни материјал који се користи за паковање робе или као помоћно средство у превозу пошиљака; одређене животиње и робу пореклом из Републике Србије на повратку у њу након што им је забрањен улазак у другу земљу; одређену робу која је намењена снабдевању бродова, односно потрошњи од стране посаде и путника, као и у вези са праћењем превоза и приспећа пошиљака производа животињског порекла, репродуктивног материјала, споредних производа животињског порекла, сена и сламе, као и мешовите хране.

Одељак 6. Финансирање службених контрола и других службених активности (чл. 78 – 85) обухвата одредбе које се односе на обавезу плаћање такси за спроведене службене контроле и друге службене активности, као и одредбе о обрачуну такси и њиховој транспарентности како би субјекти разумели методу и податке коришћене за утврђивање такси.

Република Србија треба да обезбеди сталну доступност адекватних финансијских средстава за одговарајуће запослене и опрему надлежних органа која спроводе службене контроле и друге службене активности с циљем делотворног надзора тржишта у целом пољопривредно-прехрамбеном ланцу.

Одељак 7. Службена сертификација обухвата одредбе од члана 86 – 91. којима је прописано да Министарство пољопривреде, шумарства и водопривреде, односно Министарство здравља издаје службени сертификат или службену потврду, као и захтеви за њихово потписивање и издавање.


Глава III. РЕФЕРЕНТНЕ ЛАБОРАТОРИЈЕ обухвата одредбе о одређивању националне рефернтне лабораторије, одговорности и пословима националне референтне лабораторије, као и њен избор (чл. 92 – 94).

Дирекција за националне референтне лабораторије је референтна лабораторија за области хране и хране за животиње, као и здравља биља за методе за које је акредитована, а за методе за које није акредитована референтне лабораторије се бирају путем конкурса. Референтне лабораторије одређују се за области хране и хране за животиње, здравља биља и здравља животиња.

Глава IV. АДМИНИСТРАТИВНА ПОМОЋ И САРАДЊА обухвата одредбе о општим захтевима о административној помоћи и телима за везу (чл. 95. и 96).

Административна помоћ обухвата сарадњу надлежних органа Републике Србије и надлежних органа држава чланица Европске уније, ради обезбеђивања правилне примене прописа у областима на које се овај закон примењује, у случајевима који су релевантни у више од једне државе чланице.

Како би се олакшала административна помоћ и сарадња, потребно је да се одреди једно или више тела за везу која ће помагати и координирати комуникацију између надлежних органа у различитим државама.

Глава V. ПЛАНИРАЊЕ И ИЗВЕШТАВАЊЕ обухвата одредбе о вишегодишњем плану службених контрола, његовом ажурирању и годишњем извештавању о спровођењу тог плана, као и кризним плановима за храну и храну за животиње (чл. 97 – 101). 

Вишегодишњи национални план контрола доноси Влада на период од пет година. Њиме се планирају службене контроле у областима на које се овај закон примењује у погледу проиритета, структуре, организације и финансирања, а на основу ризика. Министарство пољопривреде, шумарства и водопривреде је одређено као централни орган, ради координације припреме вишегодишњег националног плана контрола, а, према потреби, треба да прикупља информације у вези са његовом применом, преиспитивањем и ажурирањем.

На основу вишегодишњег националног плана контрола доносе се годишњи планови службених контрола у одговарајућој области на коју се овај закон примењује. Према потреби, доносе се контролни програми ради спровођења циљане процене стања примене прописима у областима на које се овај закон примењује, као и организовања прикупљања података и информација.

Средства за спровођење вишегодишњег и годишњих планова службених контрола, као и контролних програма обезбеђују се у буџету Републике Србије.

Кризне планове у области хране и хране за животиње доносе се ради примена општег плана управљањa кризним ситуацијама утврђеног законом којим се уређује храна. Кризним плановима се утврђују мере које се морају спровести без одлагања када се утврди да храна или храна за животиње представља озбиљан ризик по здравље људи или животиња, било директно или преко животне средине као и надлежни органи, њихова овлашћења и одговорности и канали и процедуре за размену информација

Глава VI. ЗАХТЕВИ ЗА УНОС ЖИВОТИЊА И РОБЕ обухвата три одељка, и то: Захтеви за уношење; Обука запослених у надлежним и другим органима; Систем управљања информацијама (чл. 102 – 111).

Одељак 1. Захтеви за уношење обухвата одредбе о информацијама о системима контроле других држава; утврђивању додатних услова за унос животиња и робе у Републику Србију; укључивању у Листу држава, региона и објеката из којих је дозвољен унос одређених животиња и робе у Републику Србију; посебне мере за унос одређених животиња и робе у Републику Србију и одредбе о истоветности (чл. 102 – 106).
Животиње и роба из других држава треба да испуњава једнаке захтеве који се примењују на животиње и робу из Републике Србије, или захтеве признате истоветним тим захтевима у односу на циљеве утврђене у прописима из области на које се овај закон примењује.

Допунски услови могу се односити на животиње и робу из држава, региона и објеката из којих је дозвољен унос у Републику Србију, као и на сертификате и друга документа која треба да прате пошиљку одређених животиња и робе и било који други захтев неопходан да се обезбеди да одређене животиње и роба пружају ниво заштите здравља, а у вези са генетички модификованим организмима, и заштите животне средине у складу са истоветношћу. 

Чланом 104. прописано је укључивање у Листу држава, региона и објеката из којих је дозвољен унос одређених животиња и робе у Републику Србију, а чланом 106. одредбе о истоветности које се признају билатералним споразумима.

У посебним случајевима, када постоје докази да одређене животиње или роба пореклом из друге државе, њеног региона или групе других држава представљају ризик за здравље људи, животиња или биља или, у вези с генетички модификованим организмима и средствима за заштиту биља, ризик и за животну средину, или докази да можда постоји раширена озбиљна неусклађеност са прописима на које се овај закон примењује надлежни органи могу донети мере за обуздавање таквих ризика.

Одељак 2. Обука запослених у надлежним и другим органима обухвата члан 107. 

Спровођење ефективних и ефикасних службених контрола и других службених активности, а самим тим и обезбеђивања здравља људи, животиња и биља, те заштите животне средине зависе од запослених који поседују одговарајуће знање о свим питањима релевантнима за правилну примену прописа у областима на које се овај закон примењује.

Надлежни органи могу билатералним споразумом организовати размену запослених у надлежним органима који обављају службене контроле или друге службене активности између две или више држава.

Одељак 3. Систем управљања информацијама обухвата одредбе о националном информационом систему, употреби система управљања информацијама за службене контроле у Европској унији (IMSOC) и одредбе о заштити и безбедности података (чл. 108 – 111).

Надлежни органи дужни су да обезбеде неопходну опрему, технологију и приступ рачунарском и интегрисаном информационом систему управљања информацијама за службене контроле (Information Management System For Official Controls) Европске уније (IMSOC), ради спровођењса службениих контрола и других службених активности.

Глава VII. НАДЗОР обухвата опште одредбе надлежних органа у вези са спровођењем мера, одредбе о правима и дужностима надлежног инспектора, мерама које налаже надлежни инспектор у случају неусаглашености, пријављивању повреде прописа и заштити података (чл. 112 – 117).
Надзор над применом одредаба овог закона и прописа донетих на основу овог закона у спровођењу службених контрола и других службених активности врши Министарство пољопривреде, шумарства и водопривредепреко ветеринарских инспектора, фитосанитарних инспектора, пољопривредних инспектора и шумарских инспектора, а Министарство здравља преко санитарних инспектора.
На нерегистроване субјекте и поступање према нерегистрованим субјектима примењују се одредбе закона којим се уређује инспекцијски надзор.

Глава VIII. КАЗНЕНЕ ОДРЕДБЕ обухвата одредбе о прекршају правног лица, предузетника и физичког лица (чл. 118 – 121).

Глава IX. УСКЛАЂИВАЊЕ СА ПРАВНИМ ТЕКОВИНАМА ЕВРОПСКЕ УНИЈЕ обухвата одредбу о усклађености овог прописа са прописима Европске уније у области службених контрола и других службених активности (члан 122).


Глава XV. ПРЕЛАЗНЕ И ЗАВРШНЕ ОДРЕДБЕ обухвата чл. 123 – 129, којима су прописани рокови за усклађивање правних лица и предузетника, као и физичких лица, односно референтних и службених лабораторија са одредбама овог закона, рок за доношење подзаконских прописа, усклађивање са техничким напретком и научним достигнућима, однос овог закона са другим прописима који су у вези са одобравањем објеката, престанак важења и ступање на снагу овог закона.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

Планирана финансијска средства у буџету Републике Србије за 2027. годину на:
1) Разделу 24, Министарство пољопривреде, шумарства и водопривреде:

(1) Глава 24.0 Министарство пољопривреде, шумарства и водопривреде, Програм 0101 – Уређење и надзор у области пољопривреде, Функција 420 – Пољопривреда, шумарство, лов и риболов, Програмска активност/Пројекат 0002 – Пољопривредна инспекција, Eкономска класификација 424 – Специјализоване услуге у износу од 10.000.000 динара;

(2) Глава 24.1 Управа за ветерину, Програм 0109 – Безбедност хране, ветеринарска и фитоснитарна политика, Функција 760 – Здравство некласификовано на другом месту:

– Програмска активност/Пројекат 0001 – Заштита здравља животиња, Eкономска класификација 424 – Специјализоване услуге у износу од 300.000.000 динара,

– Програмска активност/Пројекат 0002 – Безбедност хране животињског порекла и хране за животиње, Eкономска класификација 451 – Субвенције јавним нефинансијским предузећима и организацијама у износу од 250.000.000 динара,

– Програмска активност/Пројекат 0003 – Надзор у области ветеринарства и безбедности хране животињског порекла, Eкономска класификација 422 – Трошкови путовања у износу од 6.000.000 динара;

(3) Глава 24.2 Управа за заштиту биља, Програм 0109 – Безбедност хране, ветеринарска и фитоснитарна политика, Функција 420 – Пољопривреда, шумарство, лов и риболов, Програмска активност/Пројекат 0005 – Фитосанитарна инспекција, Eкономска класификација 424 – Специјализоване услуге у износу од 636.123.000 динара;

(4) Глава 24.4 Управа за шуме, Програм 0106 – Развој шумарства и ловства, Функција 420 – Пољопривреда, шумарство, лов и риболов, Програмска активност/Пројекат 0004 – Управљање у шумарству и ловству, Eкономска класификација 424 – Специјализоване услуге у износу од 10.200.000 динара;

(5) Глава 24.5 Дирекција за националне референтне лабораторије, Програм 0109 – Безбедност хране, ветеринарска и фитоснитарна политика, Функција 420 – Пољопривреда, шумарство, лов и риболов, Програмска активност/Пројекат 0007 – Развој лабораторијске дијагностике, очување биљног биодиверзитета и контрола органске производње у износу од 159.968.000 динара, и то:

– Економска класификација 421 – Стални трошкови у износу од 30.000.000 динара;

– Економска класификација 422 – Трошкови путовања у износу од 3.500.000 динара;

– Економска класификација 423 – Услуге по уговору у износу од 30.000.000 динара;

– Економска класификација 424 – Специјализоване услуге у износу од 1.200.000 динара;

– Економска класификација 425 – Текуће поправке и одржавање у износу од 25.000.000 динара;

– Економска класификација 426 – Материјал у износу од 57.000.000 динара;

– Економска класификација 462 – Дотације међународним организацијама у износу од 1.500.000 динара;

– Економска класификација 482 – Порези, обавезне таксе, казне, пенали и камате у износу од 1.768.000 динара;

– Економска класификација 512 – Машине и опрема у износу од 10.000.000 динара;

2) Разделу 27, Министарство здравља, Глава 27.0 Министарство здравља, Програм 1801 – Уређење и надзор у области здравства, Функција 760 – Здравство некласификовано на другом месту, Програмска активност/Пројекат 0003 – Санитарни надзор, Eкономска класификација 423 – Услуге по уговору у износу од 22.650.000 динара и Eкономска класификација 465 – Остале дотације и трансфери у износу од 53.300.000 динара.

ИЗЈАВА 
О УСКЛАЂЕНОСТИ ПРОПИСА СА 
ПРОПИСИМА ЕВРОПСКЕ УНИЈЕ

1. Oвлашћени предлагач прописа: Влада 

Обрађивач: Министарство пољопривреде, шумарства и водопривреде 

2. Назив прописа

Предлог закона о службеним контролама

Draft Law on official controls

3. Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08; у даљем тексту: Споразум):

а) Одредба Споразума која се односе на нормативну садржину прописа

Нормативна садржина прописа у вези је са одредбама Споразума садржаним у наслову IV Слободан проток робе, Поглавље II Пољопривреда и рибарство.

б) Прелазни рок за усклађивање законодавства према одредбама Споразума

Нема.

в) Оцена испуњености обавезе које произлазе из наведене одредбе Споразума 

Нема.

г) Разлози за делимично испуњавање, односно неиспуњавање обавеза које произлазе из наведене одредбе Споразума

Нема.

д) Веза са Националним програмом за усвајање правних тековина Европске уније.

Националним програмом за усвајање правних тековина Европске уније за период 2024 -2027. године у оквиру Кластера 5 – Ресурси, пољопривреда и кохезија, Поглављe 12 – Безбедност хране, ветеринарска и фитосанитарна политика предвиђено је усвајање овог прописа.

4. Усклађеност прописа са прописима Европске уније:

а) Навођење одредби примарних извора права Европске уније и оцене усклађености са њима

Нацрт закона може се довести у везу са чл. 38 – 44. Уговора о оснивању Европске уније, који регулишу област пољопривреде и рибарства. 

б) Навођење секундарних извора права Европске уније и оцене усклађености са њима

1) Уредба (ЕУ) 2017/625 Европског парламента и Савета oд 15. марта 2017. године o службеним контролама и другим службеним активностима којима се осигурава примена прописа о храни и храни за животиње, правила о здрављу и добробити животиња, здрављу биља и средствима за заштиту биља, и о измени уредаба (ЕЗ) бр. 999/2001, (ЕЗ) бр. 396/2005, (ЕЗ) бр. 1069/2009, (ЕЗ) бр. 1107/2009, (ЕУ) бр. 1151/2012, (ЕУ) бр. 652/2014, (ЕУ) 2016/429 и (ЕУ) 2016/2031 Европског парламента и Савета, уредаба Савета (ЕЗ) бр. 1/2005 и (ЕЗ) бр. 1099/2009 и директива Савета 98/58/ЕЗ, 1999/74/ЕЗ, 2007/43/ЕЗ, 2008/119/ЕЗ и 2008/120/ЕЗ те о стављању ван снаге уредаба (ЕЗ) бр. 854/2004 и (ЕЗ) бр. 882/2004 Европског парламента и Савета, директива Савета 89/608/ЕЕЗ, 89/662/ЕЕЗ, 90/425/ЕЕЗ, 91/496/ЕЕЗ, 96/23/ЕЗ, 96/93/ЕЗ и 97/78/ЕЗ те Одлуке савета 92/438/ЕЕЗ (Уредба о службеним контролама) – делимично усклађено;

Regulation (EU) 2017/625 of the European Parliament and of the Council of 15 March 2017 on official controls and other official activities performed to ensure the application of food and feed law, rules on animal health and welfare, plant health and plant protection products, amending Regulations (EC) No 999/2001, (EC) No 396/2005, (EC) No 1069/2009, (EC) No 1107/2009, (EU) No 1151/2012, (EU) No 652/2014, (EU) 2016/429 and (EU) 2016/2031 of the European Parliament and of the Council, Council Regulations (EC) No 1/2005 and (EC) No 1099/2009 and Council Directives 98/58/EC, 1999/74/EC, 2007/43/EC, 2008/119/EC and 2008/120/EC, and repealing Regulations (EC) No 854/2004 and (EC) No 882/2004 of the European Parliament and of the Council, Council Directives 89/608/EEC, 89/662/EEC, 90/425/EEC, 91/496/EEC, 96/23/EC, 96/93/EC and 97/78/EC and Council Decision 92/438/EEC (Official Controls Regulation)

2) Спроведбена уредба Комисије (ЕУ) 2019/1013 од 16. април 2019. године о претходној најави пошиљака одређених категорија животиња и робе које улазе у Унију – делимично усклађено;

Commission Implementing Regulation (EU) 2019/1013 of 16 April 2019 on prior notification of consignments of certain categories of animals and goods entering the Union

в) Навођење осталих извора права Европске уније и усклађеност са њима

Не постоје.

г) Разлози за делимичну усклађеност, односно неусклађеност,

Не постоји.

д) Рок у којем је предвиђено постизање потпуне усклађености прописа са прописима Европске уније.

Потпуна усклађеност биће испуњена доношењем свих подзаконских аката на основу Предлога закона.

5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).

Постоје одговарајући секундарни извори права Европске уније. Наведени су у тачки 4. б) ове изјаве. 

6. Да ли су претходно наведени извори права Европске уније преведени на српски језик?

Претходно наведени извори права Европске уније су преведени на српски језик.

7. Да ли је пропис преведен на неки службени језик Европске уније?

Предлог закона је преведен на енглески језик. 

8. Сарадња са Европском унијом и учешће консултаната у изради прописа и њихово мишљење о усклађености.

После доношења Закона о службеним контролама („Службени гласник РС”, бр. 109/25) Европска комисија (у даљем тексту: ЕК) је 23. децембра 2025. године доставила мишљење на Нацрт закона о службеним контролама који јој је, заједно са табелом усклађености, достављен у јуну 2025. године.

Службе ЕК су процениле да је текст Нацрта закона о службеним контролама делимично усклађен и да је неопходно осигурати усклађеност овог закона са релевантним правним тековинама ЕУ ради испуњења захтева из Реформске агенде и мерилима за отварање Поглавља 12. У том смислу, истакли су следеће кључне тачке:

1) многе битне одредбе нису транспоноване или су делимично транспоноване (нпр. мере спровођења, накнаде/таксе, службена сертификација, казне, анекси);

2) структура Уредбе о службеним контролама се не поштује, захтеви су раштркани по члановима и не прате редослед у Уредби;

3) делови других аката су укључени у табелу усклађености са објашњењима како би се показало да су захтеви Уредбе о службеним контролама испуњени, а по мишљењу ЕК, то се не рачуна као транспозиција Уредбе;

4) терминологија и правни текст Уредбе о службеним контролама се у већини случајева не поштују;

5) чланове треба пренумерисати, а све унакрсне референце на чланове у закону треба проверити и исправити.

Детаљније коментаре службе ЕК дале су уз сваку члан усвојеног Закона о службеним контролама у оквиру табеле усклађености.

Такође, затражен је превод усвојеног Закона о службеним контролама са табелом усклађености, као и даљим плановима у вези са изменом усвојеног Закона у складу са коментарима, а ради пуне усклађености са правним тековинама ЕУ.

Превод усвојеног Закона са новом табелом усклађености, у коју су укључени и одговори на коментаре који су дати од стране ЕК на Нацрт закона о службеним контролама, је достављен ЕК фебруара 2026. године. Поред тога, ЕК су достављена и додатна питањима у вези преношења одређених одредби Уредбе у национално законодавство и затражен консултативни састанак са представницима ЕК, који је и одржан 5. јуна 2026. године. После консултативног састанка донета је одлука да ће се приступити изради новог закона усклађеног са коментарима ЕК.
	
	
	ДРЖАВНИ СЕКРЕТАР

	
	
	

	
	
	Жељко Радошевић

по овлашћењу министра 

број: 002189771 2025 

од 16. маја 2025. године

ИЗЈАВА

О ПРЕДВИЂЕНОСТИ ГОДИШЊИМ ПРОГРАМОМ ВЛАДЕ

Планoм рада Владе за 2026. годину није предвиђено доношење овог закона, али је његово доношење непоходно ради испуњења Мерила 1 за отварање преговора у Поглављу 12 – Безбедност хране, ветеринарска и фитосанитарна политика и испуњавању услова за отварање Кластера 5 – Ресурси, пољопривреда и кохезија. Мерило 1 за отварање преговора у Поглављу 12 представља и део Реформске агенде која се припрема на основу Плана раста за Западни Балкан (Стуб 3 – Убрзање фундаменталних реформи). 
ИЗЈАВА

О ОСТВАРЕНОЈ САРАДЊИ, ОДНОСНО ПРИБАВЉАЊУ МИШЉЕЊА ОД ОРГАНА, ОРГАНИЗАЦИЈА И ТЕЛА



Не постоје посебни прописи према којима би Министарство пољопривреде, шумарства и водопривреде било обавезно да успостави сарадњу, односно прибави мишљења од органа, организација и тела у складу са чланом 39а став 4. Пословника Владе („Службени гласник РС”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13 и 76/14) приликом израде Нацрта закона о службеним контролама.

СПИСАК ПОДЗАКОНСКИХ ПРОПИСА

КОЈИМА СЕ НАЦРТ ЗАКОНА ИЗВРШАВА


У складу са Нацртом закона о службеним контролама неопходно је донети следеће подзаконске акте:


1) Министар надлежан за послове пољопривреде (у даљем тексту: министар), односно министар надлежан за послове здравља (у даљем тексту: министар здравља) прописује облик, димензије, изглед и начин употребе службене ознаке у областима на које се овај закон примењује (члан 4. став 17);
2) министар, односно министар здравља прописује програме обуке за запослене у надлежним органима за спровођење службених контрола и других службених активности, организацију и начин спровођења обука, као и образац евиденције о спроведеним обукама за спровођење службених контрола и других службених активности (члан 5. став 8);
3) министар, односно министар здравља прописује начин спровођења интерног аудита (члан 6. став 6);
4) министар, односно министар здравља прописује врсте субјеката који се не уписују у евиденције, листе или регистре субјеката, ако би њихово укључивање у такве евиденције, листе или регистре представљало несразмерно административно оптерећење за њих у поређењу са ризиком повезаним са њиховим активностима (члан 10. став 3);

5) министар прописује захтеве за класификацију производних подручја и подручја за пречишћавање живих шкољкаша (члан 18. став 8).

6) министар ближе прописује:

1) критеријуме и услове за утврђивање, одступајући од става 2. тачка 1) овог члана, када се ante mortem преглед у одређеним кланицама може спроводити под надзором или под одговорношћу службеног ветеринара, уз услов да та одступања не утичу на постизање циљева прописаних овим законом;

2) критеријуме и услове за утврђивање, у погледу живине и лагоморфа, када су испуњене довољне гаранције да се службене контроле спроводе под одговорношћу службеног ветеринара, у вези са ante mortem прегледом из става 2. тачка 2) овог члана;

3) критеријуме и услове за утврђивање, одступајући од става 2. тачка 1) овог члана, када се ante mortem преглед може спровести изван кланице, у случају хитног клања;

4) критеријуме и услове за утврђивање, одступајући од става 2. тач. 1) и 2) овог члана, када се ante mortem преглед може спровести на газдинству порекла;

5) критеријуме и услове за утврђивање када су испуњене довољне гаранције да се службене контроле спроводе под одговорношћу службеног ветеринара, у вези са post mortem прегледом и активностима аудита из става 2. тач. 3) и 4) овог члана;

6) критеријуме и услове за утврђивање, одступајући од става 2. тачка 3) овог члана, када, у случају хитног клања, post mortem преглед треба да спроведе службени ветеринар;

7) критеријуме и услове за утврђивање, одступајући од става 6. овог члана, када се објекти за производњу и поновно полагање живих шкољкаша неће класификовати;

8) посебна одступања у односу на врсте Rangifer tarandus tarandus, Lagopus lagopus и Lagopus mutus, ради омогућавања наставка дугогодишњих локалних и традиционалних обичаја и пракси, под условом да та одступања не утичу на остваривање циљева овог закона ;

9) критеријуме и услове за утврђивање, одступајући од става 2. тачка 4) овог члана, када службене контроле у објектима за расецање могу да спроводе запослени које је Министарство одредило за те сврхе и који су прошли одговарајућу обуку;

10) посебне минималне захтеве, критеријуме и услове за запослене у Министарству и за службеног ветеринара и службеног помоћника, ради обезбеђења адекватног обављања њихових послова прописаних овим чланом, укључујући и посебне минималне захтеве за обуку, као и начин и организацију спровођења те обуке;

11) одговарајуће минималне захтеве за обуке запослених у објектима за клање који помажу при обављању послова који се односе на службене контроле и друге службене активности у складу са ставом 4. овог члана (члан 18. став 9);
7) министар ближе прописује:

1) посебне захтеве за спровођење службених контрола и уједначену минималну учесталост тих службених контрола, имајући у виду специфичне опасности и ризике у вези са сваким производом животињског порекла и различитим процесом којим је тај производ подвргнут, где је потребан минимални ниво службених контрола којима се одговара на препознате јединствене опасности и ризике који могу да потичу од производа животињског порекла;

2) услове за класификацију и надзор над класификованим објектима за производњу и поновно полагање живих шкољкаша;

3) случајеве у којима министарство, у погледу специфичних неусаглашености, треба да предузме једну или већи број мера прописаних у члану 112. ст. 2. и 3. и члану 115. став 3. овог закона;

4) практично уређење ante mortem и post mortem прегледа прописаних ставом 2. тач. 1 – 3. овог члана, укључујући и уједначене захтеве неопходне за обезбеђивање довољних гаранција у случајевима када се службене контроле спроводе под одговорношћу службеног ветеринара;

5) техничке захтеве за ознаку здравствене исправности и практична уређења за њену примену;

6) посебне захтеве за спровођење службених контрола и уједначену минималну учесталост тих службених контрола сировог млека, млечних производа и производа рибарства, где постоји минимални ниво службених контрола који је неопходан да се одговори на препознате јединствене опасности и ризике које би они могли да представљају (члан 18. став 10);
8) министар прописује ближе захтеве који се односе на:

1) спровођење службених контрола из става 1. овог члана и за поступање надлежних органа после тих контрола у односу на специфичне захтеве у вези са спровођењем службених контрола, укључујући, када је то одговоарајуће, број узорака и фазу производње, прераде и дистрибуције у којој се узорци узимају, у складу са методама узорковања и лабораторијских анализа из члана 34. став 10. тач. 1) и 2) овог закона, узимајући у обзир специфичне опасности и ризике повезане са супстанцама из става 1. овог члана;

2) случајеве када надлежни органи, у вези са неусаглашеностима или у вези са сумњом на неусаглашеност, после спровођења службених контрола из става 1. овог члана предузимају једну или више мера из 112. и 115. овог закона;

3) случајеве када надлежни органи у вези са неусаглашеностима или у вези са сумњом на неусаглашеност у погледу животиња и робе из других држава предузимају једну или више мера из чл. 65 – 72. овог закона (члан 19. став 2);
9) министар ближе прописује захтеве за уједначено практично уређење за спровођење службених контрола из става 1. овог члана и за мере које предузимају надлежни органи после тих службених контрола, а који се односе на:

1) уједначене минималне учесталости службених контрола, узимајући у обзир опасности и ризике повезане са супстанцама из става 1. овог члана;

2) посебан начин и посебан додатни садржај, уз оне прописане у члану 98. овог закона, за припрему релевантних делова вишегодишњег националног плана контрола (ВНПК) из члана 97. став 1. овог закона;

3) посебан начин за активирање механизма административне помоћи из чл. 95. и 96. овог закона (члан 19. став 3);

10) министар прописује захтеве за службене контроле и мере које Министарство предузима после спровођења службене контроле, а који се односе на:


1) спровођење службених контрола животиња, производа животињског порекла и репродуктивног материјала како би се одговорило на препознате опасности и ризике за здравље људи и животиња кроз службене контроле које се спроводе са циљем провере усаглашености са мерама за превенцију и надзор болести утврђенима у складу са прописима у областима из члана 1. став 2. тачка 4) овог закона;


2) спровођење службених контрола споредних производа животињског порекла и добијених производа како би се реаговало на посебне опасности и ризике за здравље људи и животиња кроз службене контроле које се спроводе са циљем провере усаглашеност са прописима у областима из члана 1. став 2. тачка 5) овог закона;


3) случајеве када Министарство, у вези са неусаглашеностима или у вези са сумњом на неусаглашеност, после спровођења службених контрола из става 1. овог члана предузимају једну или више мера из члана 112. ст. 2. и 3. и члана 115. став 3. овог закона (члан 20. став 2);


11) министар ближе прописује захтеве за уједначено практично уређење за спровођење службених контрола из става 1. овог члана који се односе на:


1) уједначену минималну учесталост тих службених контрола животиња, производа животињског порекла и репродуктивног материјала када је минимални ниво службених контрола потребан како би се одговорило на препознате јединствене опасности и ризике по здравље људи и животиња кроз службене контроле које се спроводе са циљем провере усаглашености са мерама за превенцију и надзор болести утврђеним у складу са прописима у областима из члана 1. став 2. тачка 4) овог закона; и


2) уједначену минималну учесталост тих службених контрола споредних производа животињског порекла и добијених производа, када је минимални ниво службених контрола потребан како би се одговорило на посебне опасности и ризике по здравље људи и животиња кроз службене контроле које се спроводе са циљем провере усаглашености са прописима у областима из члана 1. став 2. тачка 5) овог закона (члан 20. став 3);


12) министар прописује захтеве за:


1) спровођење службених контрола за проверу усаглашености са прописима у области из члана 1. став 2. тачка 6) овог закона, узимајући у обзир ризик за добробит животиња у вези са пољопривредним активностима и превозом, клањем и убијањем животиња који се односе на:


(1) посебне захтеве за спровођење таквих службених контрола како би се одговорило на ризик повезан са различитим животињским врстама и превозним средствима, и у односу на потребе за спречавање неусаглашених пракси и ограничавање патње животиња;


(2) случајеве када Министарство, у вези са посебним неусаглашеностима, мора да предузме једну или више мера из члана 112. ст. 2. и 3. и члана 115. став 3. овог закона;


(3) проверу захтева за добробит животиња на граничним контролним местима и местима изласка и минималних захтева који се примјењују на места изласка,


(4) посебне критеријуме и услове за активирање механизма административне помоћи из чл. 95. и 96. овог закона,


(5) случајеве и услове када службене контроле за проверу усаглашености са захтевима за добробит животиња могу укључивати употребу посебних показатеља добробити животиња заснованим на мерљивим критеријумима успешности, и о осмишљавању таквих показатеља а на основу научних и техничких доказа;


2) уједначен начин спровођења службене контроле за проверу усаглашености са прописима у области из члана 1. став 2. тачка 6) овог закона којима се утврђују захтеви за добробит животиња и за мере које Министарство предузима након тих службених контрола, а која се односе на:


(1) уједначену минималну учесталост тих службених контрола, када је минимални ниво службених контрола потребан како би се одговорило на ризик који је повезан са различитим врстама животиња и превозним средствима, и у вези са потребом за спречавање неусаглашених пракси и ограничавање патње животиња; и


(2) начин чувања записника о спроведеним службеним контролама и роковима чувања (члан 21. став 7);


13) министар прописује захтеве за:



1) спровођење службених контрола на биљу, биљним производима и другим предметима за проверу усаглашености са прописима у области из члана 1. став 2. тачка 7) овог закона која се примењују на ту робу и за мере које предузима министарство након спровођења тих службених контрола, а које се односе на:



(1) посебне захтеве за спровођење тих службених контрола у односу на унос у Републику Србију и премештање унутар Републике Србије одређеног биља, биљних производа и других предмета који подлежу прописима у области из члана 1. став 2. тачка 7) овог закона, како би се одговорило на препознате опасности и ризике за здравље биља у односу на одређено биље, биљне производе и друге предмете одређеног порекла или извора; и



(2) случајеве када Министарство, у вези са посебним неусаглашеностима, мора да предузме једну или више мера из члана члана 112. ст. 2. и 3. и члана 115. став 3. овог закона овог закона;



2) уједначен начин спровођења службених контрола на биљу, биљним производима и другим предметима ради провере усаглашености са прописима у области из члана 1. став 2. тачка 7) овог закона која се примењују на ту робу и за мере које се предузимају након тих службених контрола, а која се односе на:



(1) уједначене минималне учесталости тих службених контрола, када је минимални ниво службених контрола потребан како би се одговорило на препознате уједначене опасности и ризике за здравље биља у односу на одређено биље, биљне производе и друге предмете одређеног порекла или извора;



(2) уједначене учесталости службених контрола које се спроводе над субјектима који су овлашћени за издавање биљних пасоша у складу са законом којим се уређује здравље биља, узимајући у обзир чињеницу да ли су ти субјекти спровели план управљања ризиком од штетних организама за биље, биљне производе и друге предмете које производе;



(3) уједначене учесталости службених контрола које се спроводе над субјектима који су овлашћени за примену ознаке на дрвеном материјалу за паковање, дрвету и другим предметима или за издавање службене потврде за биље, биљне производе или друге предмете који нису дрвени материјал за паковање у складу са законом којим се уређује здравље биља (члан 22. став 3);
14) министар прописује захтеве за:

1) спровођење службених контрола из става 1 овог члана и за мере које предузима министарство након таквих службених контрола, узимајући у обзир потребу за обезбеђивањем минималног нивоа службених контрола како би се спречиле праксе којима се крше прописи у области из члана 1. став 2. тачка 2) овог закона и која се односе на:

(1) посебне захтеве за спровођење службених контрола како би се одговорило на идентификоване уједначене опасности и ризике у вези са:

– присутношћу у пољопривредно-прехрамбеном ланцу генетички модификованих организама за производњу хране и хране за животиње и генетички модификоване хране и хране за животиње која није одобрена у складу са захтевима утврђеним законом којим се уређују генетички модификовани организми;

– узгојем генетички модификованих организама за производњу хране и хране за животиње и правилном применом плана мониторинга заснованог на процени ризика за животну средину код намерног увођења генетички модификованих организама у складу са законом којим се уређују генетички модификовани организми;

(2) случајеве када Министарство, у вези са посебним неусаглашеностима, мора да предузме једну или више мера из члана 112. ст. 2. и 3. и члана 115. став 3. овог закона;

2) уједначен начин спровођења службених контрола из става 1. овог члана, узимајући у обзир потребу за обезбеђивањем минималног нивоа службених контрола како би се спречиле праксе којима се крше правила у погледу уједначене минималне учесталости таквих службених контрола када је минимални ниво службених контрола потребан како би се одговорило на идентификоване уједначене опасности и ризике у вези са:

(1) присутвом у пољопривредно-прехрамбеном ланцу генетички модификованих организама за производњу хране и хране за животиње и генетички модификоване хране и хране за животиње која није одобрена у складу са законом којим се уређују генетички модификовани организми;

(2) узгојем генетички модификованих организама за производњу хране и хране за животиње и правилном применом плана мониторинга који се односи на намерно увођење генетички модификованих организама у животну средину, мониторинга нежељених ефеката генетички модификованих организама за производњу хране и хране за животиње након стављања на тржиште, као и информацијама које подносиоци захтева морају да доставе приликом одобравања генетички модификованих организама за производњу хране и хране за животиње, укључујући могуће утицаје на здравље (члан 23. став 3);
15) министар прописује захтеве за:

1) спровођење службених контрола из става 1 овог члана, који се односе на:

(1) посебне захтеве за спровођење тих службених контрола како би се одговорило на идентификоване уједначене опасности и ризике које би могла представљати средства за заштиту биља у вези са производњом, стављањем на тржиште, уносом у Републику Србију, означавањем, паковањем, превозом, складиштењем и употребом средстава за заштиту биља са циљем да се осигура њихова безбедна и одржива употреба и борба против нелегалне трговине; и


(2) случајеве када Министарство, у вези са посебним неусаглашеностима, мора да предузме једну или више мера из члана члана 112. ст. 2. и 3. и члана 115. став 3. овог закона.

2) уједначен начин спровођења службених контрола средстава за заштиту биља, који се односи на:

(1) уједначену минималну учесталост тих службених контрола када је минимални ниво службених контрола потребан како би се одговорило на идентификоване уједначене опасности и ризике које би могла представљати средства за заштиту биља у вези са производњом, стављањем на тржиште, уносом у Републику Србију, означавањем, паковањем, превозом, складиштењем и употребом средстава за заштиту биља са циљем да се осигура њихова безбедна и одржива употреба и борба против нелегалне трговине;

(2) прикупљање информација, мониторинг и извештавање у вези са сумњом на тровања средствима за заштиту биља;

(3) прикупљање информација, мониторинг нерегистрованих средстава за заштиту биља и извештавање о њима, укључујући нелегалну трговину средствима за заштиту биља (члан 24. став 3);

16) министар доноси програм мониторинга нерегистрованих средстава за заштиту биља (члан 24. став 6); 

17) министар, односно министар здравља прописује захтеве о уједначеном начину спровођења службених контрола за проверу усаглашености са прописима у области из члана 1. став 2. тачка 9) овог закона, који се односе на:


1) посебне захтеве и додатну садржину, поред садржине утврђене овим законом, ради припреме релевантних делова вишегодишњег плана службених контрола и извештаја о спровођењу вишегодишњег плана службених контрола;


2) начин активирања механизма административне помоћи из чл. 95. и 96. овог закона.


3) методе које се примењују за узорковање и за лабораторијске анализе и тестирања, осим захтева који се односе на утврђивање граничних вредности (члан 25. став 2);


18) министар прописује захтеве за:


1) спровођење службених контрола за проверу усаглашености са прописима у области из члана 1. став 2. тачка 10) овог закона, који се односе на:


(1) захтеве, методе и технике из чл. 12. и 14. овог закона за службене контроле које се спроводе ради провере усаглашености са спецификацијама производа и захтевима у погледу означавања;


(2) посебне методе и технике из члана 14. овог закона за спровођење службених контрола чији је циљ обезбеђивање следивости роба и животиња обухваћених подручјем примене прописа у области из члана 1. став 2. тачка 10) овог закона у свим фазама производње, прераде и дистрибуције и обезбеђивање гаранција о усаглашености са тим прописима;


(3) случајеве када Министарство, у вези са посебним неусаглашеностима, мора да предузме једну или више мера из члана 115. ст. 1 - 3. овог закона;


2) уједначен начин спровођења службених контрола за проверу усаглашености са прописима у области из члана 1. став 2. тачка 10) овог закона, који се односе на:


(1) посебан начин активирања механизма административне помоћи из чл. 95. и 96. овог закона, укључујући размену информација о случајевима непоштовања прописа или вероватноћи непоштовања прописа између Министарства и овлашћених тела;


(2) посебне обавезе овлашћених тела у вези са извештавањем (члан 26. став 2);

19) министар, односно министар надлежан за послове здравља прописује захтеве за:

1) спровођење службених контрола над одређеним категоријама хране или хране за животиње за проверу усаглашености са прописима у областима из члана 1. став 2. тач. 1) – 5) овог закона и за мере које предузимају надлежни органи након тих службених контрола који се односе на новоутврђене ризике који путем хране или хране за животиње могу утицати на здравље људи или животиња или, у вези са генетички модификованим организмима и средствима за заштиту биља, и на животну средину, или било који такви ризици који произлазе из нових образаца производње или потрошње хране или хране за животиње, а који се не могу ефикасно решити без таквих заједничких захтева којима се утврђују:

(1) уједначени посебни захтеви у вези са спровођењем службених контрола како би се одговорило на посебне опасности и ризике у вези са сваком категоријом хране и хране за животиње и различите поступке руковања; и

(2) случајеви када надлежни органи, у вези са посебним неусаглашеностима, морају да предузму једну или више мера из члана 112. ст. 2. и 3. и члана 115. став 3. овог закона;

2) уједначен начин спровођења службене контроле над одређеним категоријама хране или хране за животиње за проверу усаглашености са прописима у областима из члана 1. став 2. тач. 1) – 5) овог закона како би се одговорило на новоидентификоване ризике који путем хране или хране за животиње могу утицати на здравље људи или животиња или, у вези са генетички модификованим организмима и средствима за заштиту биља, и за животину средину, или било који други ризици који произлазе из новог начина производње или потрошње хране или хране за животиње, и који се не могу ефикасно решити без таквих заједничких захтева о уједначеној минималној учесталости тих службених контрола, када је минимални ниво службених контрола потребан како би се одговорило на посебне опасности и ризике у вези са сваком категоријом хране и хране за животиње и различите поступке руковања (члан 27. став 2);

20) министар, односно министар надлежан здравља наређује хитне мере које се одмах примењују у случају када постоје оправдани, крајње хитни разлози повезани са случајевима озбиљних ризика за здравље људи или животиња или за животну средину (члан 27. став 3);

21) министар, у зависности од области на које се овај закон примењује, прописује:

1) методе које се користе за узорковање, лабораторијскe анализе, тестирања и дијагностику;

2) критеријуме изводљивости, параметре за анализе, тестирања или дијагностику, мерну несигурност и начин валидације, односно верификације тих метода;

3) тумачење резултата лабораторијских анализа, тестирања и дијагностике (члан 34. став 10);


22) министар, односно министар здравља прописује начин остваривања права на друго стручно мишљење, захтеве за другог признатог стручњака који има одговарајуће квалификације, начин чувања и руковања додатне количине узорака узетих за потребе друге анализе, тестирања или дијагностике у склопу другог стручног мишљења, употребу резултата прве анализе, тестирања или дијагностике, другог стручног мишљења и друге анализе, тестирања или дијагностике (члан 35. став 7);


23) министар, односно министар здравља прописује начин узимања узорака животиња и робе која се продаје путем даљинске трговине (члан 36. став 5);

24) министар, односно министар здравља прописује случајеве када и услове под којим се могу изабрати службене лабораторије које не испуњавају захтеве акредитације у погледу свих метода које се користе за службене контроле или друге службене активности (члан 41. став 2);

25) министар, односно министар здравља прописује случајеве у којима се и услове под којима се пријављује приспеће пошиљке одређене робе осим оне које обавезно подлеже службеним контролама на граничним контролним местима (члан 45. став 4);


26) министар, односно министар здравља прописује начин поступања потребан за обезбеђивање следљивости животиња или робе која се задржава до добијања резултата анализе, тестирања или дијагностике када надлежни органи узимају узорке, као и документацију која прати животиње или робу када надлежни органи узимају узорке (члан 46. став 2);


27) министар утврђује листу животиња и робе из става 1. тач. 1) и 2) овог члана, као и листу робе из става 1. тачка 4) овог члана, које подлежу службеним контролама на граничним контролним местима, а које су идентификоване путем шифара у складу са прописом којим се уређује номенклатура царинске тарифе (члан 47. став 2);


28) министар прописује захтеве и начин најаве пошиљке животиња и роба које се прегледају на граничном контролном месту (члан 47. став 10);


29) министар прописује случајеве када и услове под којима се за следеће категорије животиње и роба не спроводе службене контроле на граничним контролним местима из члана 47. овог закона, као и када је такво изузеће оправдано, и то:


1) роба која се шаље као комерцијални узорак или изложбени примерак, а која није намењена да се ставља на тржиште;


2) животиње и роба које се користе у научне сврхе;


3) роба утоварена у превозна средства у међународном превозу, која се не истовара и намењена је за исхрану посаде и путника;


4) роба која је део личних ствари путника и намењена је за личну потрошњу или употребу;


5) мале пошиљке робе послате физичким лицима које нису намењене за стављање на тржиште;


6) кућни љубимци како су утврђени законом којим се уређује здравље животиња;


7) робе која је посебно обрађена и не прелази количине које ће се утврдити овим посебним прописом;


8) категорије животиња или робе које представљају низак ризик или не представљају специфичан ризик и за које контроле на граничним контролним местима нису неопходне (члан 48. став 2);


30) министар прописује начин припреме пошиљке категорија животиња и робе која подлеже службеним контролама на граничним контролним местима, транспортних јединица или подјединица које могу да чине појединачну пошиљку и максимални број транспортних јединица или подјединица у свакој пошиљци, узимајући у обзир потребу да се обезбеди брзо и ефикасно руковање пошиљкама и службене контроле које треба да спроводе Министарство и, по потреби, међународне стандарде (члан 49. став 4);


31) министар прописује захтеве за обуке лица која помажу при спровођењу или спроводе физичке прегледе на граничним контролним местима из става 2. овог члана (члан 49. став 5);


32) министар прописује случајеве када и услове под којима Заједнички здравствени улазни документ прати пошиљке категорија животиња и робе из члана 47. став 1. овог закона које подлежу службеној контроли на граничном контролном месту до места одредишта (члан 50. став 4);


33) министар прописује посебне захтеве за службене контроле пошиљака на граничним контролним местима, а који се односе на:


1) случајеве у којима и услове под којима Министарство на граничном контролном месту може одобрити даљи превоз пошиљки које садрже категорија животиња и робе из члана 47. став 1. овог закона до места коначног одредишта, до добијања резултата физичких прегледа, ако су такви прегледи потребни;


2) рокове и начин спровођења провере документације и, када је потребно, провере идентитета и физичких прегледа категорија животиња и робе које подлежу службеним контролама из члана 47. став 1. овог закона, а које се уносе у Републику Србију речним или ваздушним превозом, када се те животиње и роба пребацују са пловила или авиона и превозе под царинским надзором на друго пловило или авион у истој луци или аеродрому у припреми за даље путовање (у даљем тексту: претоварене пошиљке);


3) случајеве у којима и услове под којима се провере идентитета и физички прегледи претоварених пошиљки и животиња које стижу ваздушним или речним путем и настављају путовање истим превозним средством могу обавити на граничном контролном месту које није гранично контролно место првог доласка у Републику Србију;


4) случајеве у којима и услове под којима се може одобрити транзит пошиљки категорија животиња и робе из члана 47. став 1. овог закона и одређене службене контроле могу обавити на граничним контролним местима над таквим пошиљкама, укључујући случајеве и услове складиштења робе у посебно одобреним царинским складиштима или у слободним зонама;


5) случајеви у којима и услови под којима се примењују одступања од захтева за провером идентитета и физичких прегледа за претоварене пошиљке и транзитне пошиљке биља, биљних производа и других предмета из члана 47. став 1. тачка 3) овог закона (члан 51. став 2);


34) министар прописује случајеве у којима и захтеве под којима се примењују одступања од провере документације за претоварене пошиљке и транзитне пошиљке биља, биљних производа и других предмета из члана 47. став 1. тачка 3) овог закона (члан 51. став 3);

35) министар прописује ближе захтеве о активностима које треба спровести у току и после провере документације, провере идентитета и физичких прегледа пошиљака на граничним контролним местима како би се обезбедило ефикасно и уједначено спровођење службених контрола (члан 52. став 2);


36) министар прописује случајеве када и услове под којима се:


1) надлежни ветеринарски или фитосанитарни инспектори могу спроводити проверу идентитета и физички преглед пошиљки које садрже категорије животиња и робе из члана 47. став 1. овог закона, на контролним местима у Републици Србији која нису гранична контролна места, под условом да таква контролна места испуњавају захтеве утврђене у члану 64. став 3. овог закона и прописима који су донети на основу члана 64. став 4. овог закона ;


2) царински или полицијски органи  могу обављати специфичне контролне задатке које, у случајевима кадао такви задаци не потпадају под њихову одговорност, над:


(1) пошиљкама из члана 65. став 2. овог закона;


(2) личним стварима путника;


(3) робом нарученом путем уговора о продаји путем даљинске трговине, укључујући телефоном или путем интернета;


(4) кућни љубимци који испуњавају услове за некомерцијално кретање кућних љубимаца;


3) надлежни фитосанитарни инспектори могу спроводити проверу документације за пошиљке биља, биљних производа и других предмета из члана 47. став 1. тачка 3) овог закона, које се могу обавити на локацији у Републици Србији удаљеној од граничног контролног места (члан 53. став 2);


37) министар прописује случајеве када и услове под којима провере документације, провере идентитета и физички преглед пошиљки одређене хране и хране за животиње могу спровести у месту царињења (члан 53. став 4);


38) министар прописује јединствену примену одговарајућих нивоа учесталости из става 2. овог члана, осигуравајући да је учесталост већа од нуле, којим се утврђују:


1) критеријуми и процедуре за одређивање и измену нивоа учесталости провера идентитета и физичких прегледа пошиљки које садрже категорије животиња и робе из члана 47. став 1. тач. 1) – 3) овог закона, и за њихово прилагођавање нивоу ризика повезаног са тим категоријама, нарочито узимајући у обзир:


(1) прикупљене информације о системима контроле других држава;


(2) резултате претходних контрола у другим државама,


(3) резултате претходних службених контрола које су спроведене над субјектом и његове усаглашености са прописима у областима из члана 1. став 2. овог закона,


(4) податке и информације прикупљене путем информационог система за службене контроле робе која уноси у републику србију, где је то применљиво,


(5) доступне научне процене, и


(6) све друге информације везане за ризик у вези са категоријама животиња и робе;


2) услови под којима репубика србија може повећати учесталост провера идентитета и физичких прегледа утврђених у складу са тачком 1) овог става, како би се узели у обзир локални фактори ризика;


3) процедуре којима се осигурава да се учесталост провера идентитета и физичких прегледа утврђена у складу са тачком 1) овог става примењују благовремено и доследно;


4) учесталост провера идентитета и физичких прегледа пошиљки робе из члана 47. став 1. тачка 4) овог закона;


5) учесталост провера идентитета и физичких прегледа за категорије животиња и робе из члана 47. став 1. тач. 5) и 6) овог закона, ако то претходно није утврђено прописима из члана 47. овог закона (члан 54. став 3);


39) министар прописује:


1) начин издавања, достављања, употребе и изглед обрасца Заједничког здравственог улазног документа, узимајући у обзир релевантне међународне стандарде;


2) минимални рок за претходну најаву о приспећу пошиљке од стране субјеката одговорних за пошиљке одређених категорија животиња и роба које се уносе у Републику Србију, како је прописано у члану 56. став 3. тачка 1) овог закона, ради омогућавања Министарству преко надлежних инспектора на граничном контролном месту да благовремено и ефикасно спроведу службене контроле (члан 58. став 2);


40) министар прописује захтеве и начин најаве пошиљки одређених категорија роба над којима се спроводе службене контроле на граничном контролном месту (члан 58. став 3);


41) министар прописује образац, категорије, скраћенице за означавање и друге информације које се користе на списку граничних контролних места (члан 60. став 3);

42) министар прописује начин укидања, преименовања постојећих или одређивања нових граничних контролних места (члан 61. став 2);


43) министар прописује начин и случајеве када гранично контролно место, које је делимично укинуто у складу са ставом 1. тачка 1) овог члана, може бити поново одређено, одступајући од члана 59. овог закона (члан 62. став 3);

44) министар прописује случајеве и услове под којима се гранична контролна места могу налазити на удаљености која није у непосредној близини тачке уноса у Републику Србију у случајевима специфичних географских ограничења (члан 64. став 2);

45) министар прописује захтеве за гранична контролна места који се односе на карактеристике и логистичке потребе за спровођење службених контрола и предузимање мера у складу са чланом 66. ст. 3. и 6. и чланом 67. овог закона, за различите категорије животиња и робе из члана 47. став 1. овог закона (члан 64. став 4).

46) министар прописује захтеве за гранична контролна места на којима се спроводе службене контроле пошиљки необрађених трупаца и резаног и сецканог обрађеног дрвета како би се обезбедило ефективно и ефикасно спровођење службених контрола у случајевима која се односе на специфична географска ограничења и узеле у обзир потребе Министарства за службене контроле, а која могу одступати од једног или више минималних захтева за гранична контролна места. (члан 64. став 5);

47) министар прописује захтеве и услове за спровођење повећаног броја службених контрола (члан 65. став 6);

48) министар прописује захтеве и начин спровођења изолације и карантина у зависности од врсте пошиљке (члан 66. став 3);

49) министар прописује захтеве ради обезбеђивања усклађене и доследне примене одлука и мера које надлежни органи предузимају, као и налога које издају у складу са чл. 66 – 68. овог закона на свим граничним контролним местима из члана 59. став 1. овог закона и контролним местима из члана 53. став 2. тачка 1) овог закона, а које надлежни органи примењују код уобичајених или поновљених случајева неусаглашености или у ситуацијама ризика (члан 70. став 2);

50) министар, односно министар здравља прописује захтеве и услове под којима се спроводи посебна обрада пошиљака (члан 71. став 3);

51) министар, односно министар здравља прописује захтеве и критеријуме за одобравање контрола пре извоза које спроводе друге државе и за службене контроле које спроводе надлежни органи над животињама и робом које подлежу одобрењу (члан 73. став 6);

52) министар, уз сагласност министра здравља прописује начин успостављања усклађене сарадње надлежних органа, царинског органа и других органа из става 1. овог члана, ради обезбеђења:

1) приступа надлежних органа информацијама потребним за непосредну и потпуну идентификацију пошиљки животиња и роба које се уносе у Републику Србију, а које подлијежу службеним контролама на граничном контролном месту у складу са чланом 47. став 1. овог закона;

2) узајамног ажурирања, путем размене информација или синхронизације релевантних база података, информација прикупљених од стране надлежних органа, царинског органа и других органа о пошиљкама животиња и роба које се уносе у Републику Србију; и

3) брзог саопштавања одлука које су ти органи донели на основу информација из тач. 1) и 2) овог става (члан 75. став 2);

53) министар прописује захтеве за спровођење посебних службених контрола и мера у случајевима неусаглашености које узимају у обзир специфичности следећих категорија животиња и робе или организацију и врсту њиховог превозног средства, и то за:

1) пошиљке свежих производа рибарства у складу са законом којим се уређује сточарство, а којим се успоставља систем за спречавање незаконитог, непријављеног и нерегулисаног риболова;

2) пошиљке дивљачи са кожом и крзном;

3) пошиљке које садрже категорије роба из члана 47. став 1. тачка 2) овог закона и које су испоручене, са складиштењем или без складиштења у за то посебно одређеним царинским складиштима или слободним зонама, бродовима који напуштају територију Републике Србије, а намењене су за снабдевање бродова или потрошњу од стране посаде и путника;

4) дрвени материјал за паковање;

5) храну за животиње која прати животиње и намењена је за исхрану тих животиња;

6) животиње и робу која се продаје путем даљинске трговине и испоручена је из друге државе на адресу у Републици Србији, као и захтеви за обавештавање који су потребни како би се омогућило правилно спровођење службених контрола;

7) биљне производе који због свог наредног одредишта могу довести до ризика од ширења инфективних или заразних болести животиња;

8) пошиљке које садрже категорије животиња и робе из члана 47. став 1. тач. 1) – 3) овог закона пореклом из Републике Србије на повратку у њу, након што им је забрањен улазак у другу државу;

9) робу у расутом стању, која се уноси у Републику Србију из друге државе, без обзира да ли је сва пореклом из те друге државе;

10) животиње и робу изузету од члана 47. став 1. овог закона у складу са чланом 48. овог закона (члан 77. став 2);
54) министар прописује захтеве за праћење превоза и приспећа пошиљки одређених животиња и робе, од граничног контролног места приспећа до објекта у месту одредишта у Републици Србији, до граничног контролног места на месту одредишта или до граничног контролног места изласка (члан 77. став 3);
55) министар прописује:

1) обрасце службених сертификата, као и начин њиховог издавања; и

2) формате докумената који морају да прате пошиљке одређених категорија животиња или роба из става 1. овог члана (члан 77. став 4);
56) министар доноси програм мониторинга посебних службених контрола дрвеног материјала који се користи за паковање или као помоћно средство у превозу (члан 77. став 5);
57) министар, односно министар здравља прописује захтеве за службене сертификате ради уједначене примене захтева из чл. 88. и 89. овог закона, и то:

1) образац и начин издавања службених сертификата, када захтеви нису утврђени прописима у областима из члана 1. став 2. овог закона;

2) механизме и техничке услове којима се обезбеђује издавање тачних и поузданих службених сертификата и спречава ризик од превара;

3) издавање замене сертификата и повлачења издатих службених сертификата;

4) издавање оверених копија службених сертификата;

5) формат документа докумената који морају да прате животиње и робу после спроведене службене контроле;

6) издавање електронских сертификата и употребу електронских потписа (члан 90. став 2);

58) министар, односно министар здравља прописује додатне захтеве за националне референтне лабораторије, поред захтева из ст. 4 - 6. овог члана, а који се односе на обезбеђење усклађености са додатним захтевима који су утврђени за референтне лабораторије Европске уније (члан 92. став 9);

59) министар, односно министар здравља прописује додатне захтеве за националне референтне лабораторије, поред захтева из става 1. овог члана, а који се односе на обезбеђење усклађености са додатним захтевима који су утврђени за референтне лабораторије Европске уније (члан 93. став 2);

60) Влада доноси Вишегодишњи национални план контрола (члан 97. став 3);

61) министар, односно министар здравља доноси годишње планове службених контрола у складу са поделом надлежности из члана 4. овог закона, ради спровођења вишегодишњег националног плана контрола (члан 97. став 4);
62) министар, уз сагласност министра здравља доноси, према потреби, контролне програме ради спровођења циљане процене стања примене прописа у областима из члана 1. став 2. овог закона и организовања прикупљања података и информација (члан 97. став 5);

63) министар, уз сагласност министра здравља, прописује начин достављања Годишњег извештаја Вишегодишњег националног плана службених контрола и образац за подношење информација и података које треба да садржи Годишњи извештај Вишегодишњег националног плана службених контрола (члан 100. став 3);

64) министар, односно министар здравља доноси кризне планове да би се обезбедила доследно и ефикасно спровођење општег плана за управљање кризним ситуацијама, у мери у којој је то потребно, и одређује улогу заинтересованих страна у успостављању и спровођењу тих кризних планова (члан 101. став 4);

65) министар, односно министар здравља прописује додатне услове за унос у Републику Србију животиња и робе из других држава, а који су неопходни да се обезбеди усклађеност животиња и робе са одговарајућим захтевима утврђеним у прописима у областима из члана 1. став 2. овог закона, осим захтева који се односе на области из члана 1. став 2. тач. 4), 5), 6) и 7) овог закона или захтевама који су признати као истоветни тим захтевима (члан 103. став 1);

66) министар, односно министар здравља доноси мере за ограничавање ризика за здравље људи, животиња или биља или, у вези са генетички модификованим организмима, ризика и за животну средину или за отклањање утврђеног непоштовања прописа у областима на које се овај закон односи (члан 105. став 4);
67) министар, односно министар здравља дужан је да нареди једну или више мера које се одмах примењују у случају оправданих крајње хитних разлога који се односе на здравље људи и животиња или, а у вези са генетички модофикованим организмима и средствима за заштиту биља, и хитних разлога за заштиту животне средине (члан 105. став 5).
Рок за доношење наведених подзаконских аката је годину дана од дана ступања на снагу овог закона.

ИЗЈАВА О УСКЛАЂЕНОСТИ СА

 СТРАТЕШКИМ ДОКУМЕНТОМ ВЛАДЕ

1. Орган државне управе, односно други овлашћени предлагач прописа/акта 

· Влада Републике Србије

· Обрађивач: Министарство пољопривреде, шумарства и водопривреде – искључива надлежност

2. Назив прописа/акта

Нацрт закона о службеним контролама
3. Да ли је пропис/акт усклађен са стратешким документом/стратешким документима Владе (заокружити)


                           ДА                                                         НЕ

4. Са којим стратешким документом/стратешким документима Владе је пропис/акт усклађен?
· Навести стратешки документ/стратешка документа Владе:

· Навести део/поглавље стратешког документа/стратешких докумената Владе:

· Навести циљ/циљеве из стратешког документа/стратешких докумената Владе који се испуњава/испуњавају доношењем прописа/акта:

5. Уколико пропис/акт није усклађен са одговарајућим стратешким документом/стратешким документима Владе, навести разлоге:

У области планирања и спровођења јавних политика – Пољопривреда и рурални развој донета је Стратегија пољопривреде и руралног развоја Републике Србије за период 2014-2024. године („Службени гласник РС”, број 85/14).

Имајући у виду чињеницу да није донет стратешки документ за следећи програмски период, не постоји важећи стратешки документ са којим је могуће извршити упоређивање овог закона, односно утврдити његову усклађеност.

ОБРАЗЛОЖЕНА ОЦЕНА

ДА О НАЦРТУ ЗАКОНА О СЛУЖБЕНИ М КОНТОЛАМА НИЈЕ ПОТРЕБНО ДОСТАВИТИ ИЗВЕШТАЈ О СПРОВЕДЕНОЈ АНАЛИЗИ ЕФЕКАТА ПРОПИСА

Оцењено је да за предметни материјал није потребно доставити Извештај о спроведеној анализи ефеката прописа, имајући у виду да је чланом 3. Уредбе о анализи ефеката прописа („Службени гласник РС”, бр. 20/25, 27/26 и 30/26) прописано да се еx-ante анализа ефеката прописа не спроводи приликом израде прописа за документе јавних политика који се припремају и усвајају у процесу приступања Европској унији, као и ради испуњења других обавеза према међународним организацијама у процесу приступања Европској унији.
Овај закон усклађује се са прописима Европске уније у области службених контрола и других службених активности, и то са:


1) Уредбом (ЕУ) 2017/625 Европског парламента и Савета oд 15. марта 2017. године o службеним контролама и другим службеним активностима којима се осигурава примена прописа о храни и храни за животиње, правила о здрављу и добробити животиња, здрављу биља и средствима за заштиту биља, и о измени уредаба (ЕЗ) бр. 999/2001, (ЕЗ) бр. 396/2005, (ЕЗ) бр. 1069/2009, (ЕЗ) бр. 1107/2009, (ЕУ) бр. 1151/2012, (ЕУ) бр. 652/2014, (ЕУ) 2016/429 и (ЕУ) 2016/2031 Европског парламента и Савета, уредаба Савета (ЕЗ) бр. 1/2005 и (ЕЗ) бр. 1099/2009 и директива Савета 98/58/ЕЗ, 1999/74/ЕЗ, 2007/43/ЕЗ, 2008/119/ЕЗ и 2008/120/ЕЗ те о стављању ван снаге уредаба (ЕЗ) бр. 854/2004 и (ЕЗ) бр. 882/2004 Европског парламента и Савета, директива Савета 89/608/ЕЕЗ, 89/662/ЕЕЗ, 90/425/ЕЕЗ, 91/496/ЕЕЗ, 96/23/ЕЗ, 96/93/ЕЗ и 97/78/ЕЗ те Одлуке савета 92/438/ЕЕЗ (Уредба о службеним контролама) (СЛ L 95, 7. 4. 2017, стр. 1) последњи пут измењена Уредбом (ЕУ) Европског парламента и Савета 2024/3115 од 27. новембра 2024. године о измени и допуни Уредбе (ЕУ) 2017/625 у погледу одређених обавештења о неусаглашености (ОЈ L 3115, 16. 12. 2024, стр. 1);


2) Спроведбеном уредбом Комисије (ЕУ) 2019/1013 од 16. април 2019. године о претходној најави пошиљака одређених категорија животиња и робе које улазе у Унију (СЛ L 165, 21. 6. 2019, стр. 8).


Такође, доношење овог закона допринеће испуњавању Мерила 1 за отварање преговора у Поглављу 12 – Безбедност хране, ветеринарска и фитосанитарна политика и испуњавању услова за отварање Кластера 5 – Ресурси, пољопривреда и кохезија. Мерило 1 за отварање преговора у Поглављу 12 представља и део Реформске агенде која се припрема на основу Плана раста за Западни Балкан (Стуб 3 - Убрзање фундаменталних реформи).
5027026.0787.5/8
ИЗВЕШТАЈ О СПРОВЕДЕНИМ КОНСУЛТАЦИЈАМА
У складу са чланом 30а Уредбе о анализи ефеката прописа („Службени гласник РС”, бр. 20/25, 27/26 и 30/26), консултације о Нацрту закона о службеним контролама нису спроведене.

Овај закон усклађује се са прописима Европске уније у области службених контрола и других службених активности, и то са:


1) Уредбом (ЕУ) 2017/625 Европског парламента и Савета oд 15. марта 2017. године o службеним контролама и другим службеним активностима којима се осигурава примена прописа о храни и храни за животиње, правила о здрављу и добробити животиња, здрављу биља и средствима за заштиту биља, и о измени уредаба (ЕЗ) бр. 999/2001, (ЕЗ) бр. 396/2005, (ЕЗ) бр. 1069/2009, (ЕЗ) бр. 1107/2009, (ЕУ) бр. 1151/2012, (ЕУ) бр. 652/2014, (ЕУ) 2016/429 и (ЕУ) 2016/2031 Европског парламента и Савета, уредаба Савета (ЕЗ) бр. 1/2005 и (ЕЗ) бр. 1099/2009 и директива Савета 98/58/ЕЗ, 1999/74/ЕЗ, 2007/43/ЕЗ, 2008/119/ЕЗ и 2008/120/ЕЗ те о стављању ван снаге уредаба (ЕЗ) бр. 854/2004 и (ЕЗ) бр. 882/2004 Европског парламента и Савета, директива Савета 89/608/ЕЕЗ, 89/662/ЕЕЗ, 90/425/ЕЕЗ, 91/496/ЕЕЗ, 96/23/ЕЗ, 96/93/ЕЗ и 97/78/ЕЗ те Одлуке савета 92/438/ЕЕЗ (Уредба о службеним контролама) (СЛ L 95, 7. 4. 2017, стр. 1) последњи пут измењена Уредбом (ЕУ) Европског парламента и Савета 2024/3115 од 27. новембра 2024. године о измени и допуни Уредбе (ЕУ) 2017/625 у погледу одређених обавештења о неусаглашености (ОЈ L 3115, 16. 12. 2024, стр. 1);


2) Спроведбеном уредбом Комисије (ЕУ) 2019/1013 од 16. април 2019. године о претходној најави пошиљака одређених категорија животиња и робе које улазе у Унију (СЛ L 165, 21. 6. 2019, стр. 8).


Такође, доношење овог закона допринеће испуњавању Мерила 1 за отварање преговора у Поглављу 12 – Безбедност хране, ветеринарска и фитосанитарна политика и испуњавању услова за отварање Кластера 5 – Ресурси, пољопривреда и кохезија. Мерило 1 за отварање преговора у Поглављу 12 представља и део Реформске агенде која се припрема на основу Плана раста за Западни Балкан (Стуб 3 - Убрзање фундаменталних реформи).

